text:
ምስታ ኣብነት እትዀነና ጸሎት ተሰማሚዕካ ንበር—1ይ ክፋል
“ስምካ ይቀደስ።”—ማቴ. 6:9።
1. ነታ ኣብ ማቴዎስ 6:9-13 እተጠቕሰት ጸሎት፡ ኣብ ኣገልግሎት ብኸመይ ክንጥቀመላ ንኽእል፧
ብዙሓት ሰባት ነታ “ኣቡነ ዘበሰማያት” እትብሃል ጸሎት፡ ብቓሎም ይወጽዋ እዮም። ካብ ቤት ናብ ቤት ከነገልግል ከለና፡ መንግስቲ ኣምላኽ ኣብ ምድርና ዜደንቕ ለውጢ እተምጽእ ናይ ሓቂ መንግስቲ ምዃና ንምግላጽ፡ ነታ ጸሎት ንሰብ ቤት ንጠቕሰሎም ኢና። ወይ ከኣ፡ ኣምላኽ ውልቃዊ ስም ከም ዘለዎን ንስሙ ኽንቅድሶ ኸም ዚግባእን ንምሕባር፡ ነታ “ስምካ ይቀደስ” እትብል ናይ መጀመርታ ልመና ንጠቕሳ ንኸውን።—ማቴ. 6:9።
2. የሱስ፡ እታ ኣብነት እትዀነና ጸሎት ኣብ ነፍሲ ወከፍ እዋን ቃል ብቓሉ ኽትድገም ከም ዘይሓሰበ ብኸመይ ንፈልጥ፧
2 የሱስ፡ ልክዕ ከምቲ ብዙሓት ምእመናን ህዝበክርስትያን ዚገብርዎ፡ እታ ጸሎት ኣብ ነፍሲ ወከፍ እዋን ቃል ብቓሉ ኽትድገም ድዩ ሓሲቡ ነይሩ፧ ኣይፋሉን። ነታ ኣብነት እትዀነና ጸሎት ቀቅድሚ ምሃቡ፡ “ክትጽልዩ ኸለኹም፡ . . . ሕደ ቓላት ኣይትደጋግሙ” ኢሉ ነይሩ እዩ። (ማቴ. 6:7) ጸኒሑ ድማ፡ ነታ ጸሎት እኳ እንተ ደገማ፡ እተፈልየ ቓላት እዩ ተጠቒሙ። (ሉቃ. 11:1-4) በዚ ኸምዚ፡ የሱስ፡ ኣብ ጸሎትና ኽንሓትቶ እንኽእል ነጥብታትን ነየናይ ቀዳምነት ክንህብ ከም ዘሎናን ንኽንፈልጥ ሓጊዙና እዩ። በዚ ምኽንያት እዚ ድማ እያ እታ የሱስ ዝመሃረና ጸሎት፡ “ኣብነት እትዀነና ጸሎት” ተባሂላ እትጽዋዕ።
3. ነታ ኣብነት እትዀነና ጸሎት ክንምርምራ ኸለና፡ ብዛዕባ ኣየናይ ሕቶታት ኢና ኸነስተንትን እንኽእል፧
3 ኣብዛ ዓንቀጽ እዚኣን ኣብታ ቐጺላ ዘላን፡ ንትሕዝቶ እታ ኣብነት እትዀነና ጸሎት ክንምርምሮ ኢና። ከምኡ ኽንገብር ከለና፡ ‘እዛ ጸሎት እዚኣ ንውልቃዊ ጸሎተይ ምእንቲ ኸመሓይሾ ኽትሕግዘኒ እትኽእል ብኸመይ እያ፧ ልዕሊ ዅሉ ድማ፡ ምስታ ጸሎት ብዚሰማማዕ መገዲ ድየ ዝነብር ዘለኹ፧’ ኢልካ ንርእስኻ ሕተታ።
“ኣብ ሰማያት እትነብር ኣቦና”
4. እታ “ኣቦና” እትብል ቃል እንታይ እያ እተዘኻኽረና፧ የሆዋ ነቶም ምድራዊ ተስፋ ዘለዎም ‘ኣቦኦም’ ዝዀነ ብኸመይ እዩ፧
4 እታ “ኣቦይ” ዘይኰነስ፡ “ኣቦና” እትብል ቃል፡ ኣባላት ንሓድሕዶም ብሓቂ ዚፋቐሩ ‘ኣሕዋት’ ምዃንና ተዘኻኽረና እያ። (1 ጴጥ. 2:17) እዝስ ከመይ ዝበለ ኽቡር መሰል ኰን እዩ! እቶም ኣምላኽ ከም ደቁ ገይሩ እተቐበሎምን ሰማያዊ ተስፋ ዘለዎምን ቅቡኣት ክርስትያናት፡ ንየሆዋ “ኣቦና” ኢሎም ኪጽውዕዎ ይኽእሉ እዮም። (ሮሜ 8:15-17) እቶም ኣብ ምድሪ ናይ ምንባር ተስፋ ዘለዎም ክርስትያናት እውን እንተ ዀኑ ንየሆዋ፡ “ኣቦና” ኢሎም ኪጽውዕዎ ይኽእሉ እዮም። ወሃብ ህይወቶም እዩ፣ ንዅሎም ናይ ሓቂ ኣምለኽቱ ኸኣ ዜድልዮም ዘበለ ብፍቕሪ የማልኣሎም እዩ። እቶም ምድራዊ ተስፋ ዘለዎም ክርስትያናት፡ ኣብ ፍጽምና ምስ በጽሑን ኣብቲ ናይ መወዳእታ ፈተና ተኣማንነቶም ምስ ኣመስከሩን፡ ምሉእ ብምሉእ ደቂ ኣምላኽ ኪዀኑ እዮም።—ሮሜ 8:21፣ ራእ. 20:7, 8።
5, 6. ወለዲ ንደቆም እንታይ ጽቡቕ ህያብ እዮም ኪህብዎም ዚኽእሉ፧ ነፍሲ ወከፍ ውሉድከ ነቲ ህያብ ብኸመይ ኪርእዮ ይግባእ፧ (ኣብ ገጽ 20 ዘላ ስእሊ ርአ።)
5 ወለዲ ንደቆም ምጽላይ ኪምህርዎምን ንየሆዋ ኸም ሓላዪ ሰማያዊ ኣቦኦም ገይሮም ምእንቲ ኺርእይዎ ኺሕግዝዎምን ከለዉ፡ ጽቡቕ ህያብ እዮም ዚህብዎም። ሕጂ ሓላው ወረዳ ዀይኑ ኣብ ደቡብ ኣፍሪቃ ዜገልግል ዘሎ ሓደ ሓው፡ ተዘክሮኡ ኺገልጽ ከሎ ኸምዚ በለ፦ “ካብታ ደቅና እተወልዳላ መዓልቲ ኣትሒዘ፡ ብሓንሳእ እንተ ዘይኣሊና እንተ ዘይኰይኑ፡ ነፍሲ ወከፍ ምሸት ምሳታተን ኰይነ እጽሊ ነይረ። ደቀይ መብዛሕትኡ እዋን፡ ነቲ ቘልዑ ኸለዋ ምሸት ምሸት ዝጽልዮ ዝነበርኩ ቓላት ከም ዘይዝክራኦ ይዛረባ እየን። ኰይኑ ግና፡ ነቲ ሃዋህውን ነቲ ህድኣትን ነቲ ሰላምን ምስቲ ኣቦና ዝዀነ የሆዋ ምዝርራብ ዘለዎ ቕድስናን ይዝክራኦ እየን። ሓሳባተንን ስምዒተንን ንየሆዋ ኺነግራኦ ኸለዋ ምእንቲ ኽሰምዐን፡ ካብቲ ኣፍ ዘጽረያሉ እዋን ኣትሒዘ፡ ዓው ኢለን ክጽልያ አተባብዐን ነይረ። እዚ ኸኣ ነቲ ኣብ ልበን ዘሎ ነገራት ንኽፈልጥ ጽቡቕ ኣጋጣሚ ኸፊቱለይ እዩ። ድሕሪኡ፡ ጸሎተን ትርጉም ዘለዎ ምእንቲ ኪኸውን፡ ኪጽልያ ኸለዋ ኣገዳሲ መዳያት እታ ኣብነት እትዀነና ጸሎት ኬጠቓልላ ብለውሃት እነግረን ነይረ።”
6 እተን ንኣሽቱ ደቂ እዚ ሓውና፡ ጽቡቕ መንፈሳዊ ዕቤት እንተ ገበራ እምበኣር ኣየገርምን እዩ። ሕጂ ዜሐጕስ ሓዳር ኣለወን፣ ምስ ሰብኡተን ብሓባር ድማ፡ ናይ ምሉእ ግዜ ኣገልገልቲ ዀይነን ፍቓድ ኣምላኽ ይገብራ ኣለዋ። ወለዲ ንደቆም ኪህብዎ ኻብ ዚኽእሉ ህያብ እቲ ኣዝዩ ዝበለጸ፡ ምስ የሆዋ ጥብቂ ርክብ ኪምስርቱ ምሕጋዝ እዩ። ሓቂ እዩ፡ ነቲ ኽቡር ርክብ ዓቂብካ ምቕጻል፡ ኣብ ነፍሲ ወከፍ ሰብ እተመርኰሰ እዩ። እዚ ኸኣ ንስም ኣምላኽ ምፍቃርን ብኣኽብሮት ምርኣይን ዜጠቓልል እዩ።—መዝ. 5:11, 12፣ 91:14።
“ስምካ ይቀደስ”
7. ህዝቢ ኣምላኽ እንታይ ፍሉይ መሰል እዩ ዘለዎም፧ እዚ ግና እንታይ ሓላፍነት እዩ ዜሰክመና፧
7 ስም ኣምላኽ ክንፈልጥ ጥራይ ዘይኰነስ፡ ‘ንስሙ ዚኸውን ህዝቢ’ ብምዃን ስሙ ኽንጸውር ምኽኣልናስ፡ ከመይ ዝበለ ፍሉይ መሰል ኰን እዩ! (ግብ. 15:14፣ ኢሳ. 43:10) ንሰማያዊ ኣቦና፡ “ስምካ ይቀደስ” ኢልና ንልምኖ ኢና። ከምኡ ኢልና ምልማንና፡ ነቲ ቕዱስ ስም የሆዋ ዜሕስር ዝዀነ ይኹን ነገር ከይንገብር ወይ ከይንዛረብ ምእንቲ ኺሕግዘና ኽንልምኖ እዩ ዚድርኸና። ከምቶም ኣብ ቀዳማይ ዘመን ዝነበሩ ነቲ ዚሰብክዎ ዘይትግብርዎ ሰባት ክንከውን ኣይንደልን ኢና። ሃዋርያ ጳውሎስ ብዛዕባኦም ኪጽሕፍ ከሎ፡ “ብሰርኹም ስም ኣምላኽ ኣብ መንጎ ኣህዛብ ይጽረፍ ኣሎ” በለ።—ሮሜ 2:21-24።
8, 9. የሆዋ ነቶም ብዛዕባ ምቕዳስ ስሙ ዚግደሱ ሰባት ከም ዚባርኾም ዜርኢ ኣብነት ሃብ።
8 ንስም ኣምላኽ ምእንቲ ኽንቅድሶ፡ ብዚከኣለና ኽንጽዕር ኣሎና። ሓንቲ ኣብ ኖርወይ እትነብር ሓብቲ፡ ሰብኣያ ምስ ሞተ፡ ምስቲ ወዲ ኽልተ ዓመት ወዳ በይና ተረፈት። ብዛዕባ እዚ ኽትገልጽ ከላ ኸምዚ በለት፦ “ኣብ ህይወተይ ክንድኡ ዘጸገመኒ እዋን የልቦን። ስምዒታዊ ሚዛነይ ክሕሉ ዜኽእለኒ ብርታዐ ምእንቲ ኽረክብን ሰይጣን ብሰንኪ እቲ ኣነ ዝገብሮ ዘይጥበባዊ ውሳነ ወይ ዘይተኣማንነት ንየሆዋ ዚጸርፈሉ ምኽንያት ምእንቲ ኸይረክብን፡ በብመዓልቱ፡ አረ ኣብ ነፍሲ ወከፍ ሰዓት እየ ዝጽሊ ነይረ። ንስም ኣምላኽ ክቕድሶን ወደይ ንኣቦኡ ኣብ ገነት እንደገና ኺርእዮን እየ ዝደሊ።”—ምሳ. 27:11።
9 እሞኸ የሆዋ ንኸምዚ ዓይነት ካብ ንጹህ ልቢ ዚቐርብ ጸሎት ይምልሶ ድዩ፧ እወ፡ ይምልሶ እዩ። እታ ሓብቲ ምስ ኣመንቲ ዝዀኑ ብጾታ ኣዘውቲራ ትቀራረብ ስለ ዝነበረት፡ ካብኡ ደገፍ ረኸበት። ድሕሪ ሓሙሽተ ዓመት ድማ ምስ ሓደ ሽማግለ ተመርዓወት። እቲ ሕጂ ወዲ 20 ዓመት ኰይኑ ዘሎ ወዳ፡ እተጠምቀ ሓው እዩ። ንሳ፡ “ሰብኣየይ ንወደይ ከዕብዮ ስለ ዝሓገዘኒ፡ ኣዝየ ሕጕስቲ እየ” በለት።
10. ስም ኣምላኽ ምሉእ ብምሉእ ምእንቲ ኪቕደስ፡ እንታይ እዩ ዜድሊ፧
10 ስም ኣምላኽ ምሉእ ብምሉእ ምእንቲ ኪቕደስን ካብ ኵሉ ጸርፊ ናጻ ምእንቲ ኪኸውንን እንታይ እዩ ዜድሊ፧ የሆዋ ንዅሎም እቶም ደይመደይ ኢሎም ንልዑላውነቱ ዚነጽግዎ ሰባት ኬጥፍኦም ኣለዎ። (ህዝቅኤል 38:22, 23 ኣንብብ።) ሽዑ ደቂ ሰብ ቀስ ብቐስ ናብ ፍጽምና ኺበጽሑ እዮም። ነቲ ዅሎም ኣስተውዓልቲ ፍጡራት ንስም የሆዋ ዚቕድሱሉ እዋን ብሃንቀውታ ኢና እንጽበዮ። ኣብ መወዳእታኡ ድማ፡ እቲ ፈቃር ሰማያዊ ኣቦና ‘ንዅሉ፡ ኵሉ ኪኸውን እዩ።’—1 ቈረ. 15:28።
“መንግስትኻ ትምጻእ”
11, 12. ኣብ ከባቢ መወዳእታ መበል 19 ዘመን፡ ናይ ሓቂ ክርስትያናት እንታይ እዮም ኣስተውዒሎም፧
11 የሱስ ናብ ሰማይ ቅድሚ ምዕራጉ፡ ሃዋርያቱ፡ “ጐይታይ፡ ኣብዚ ግዜ እዚዶ ናብ እስራኤል መንግስቲ ኽትመልስ ኢኻ፧” ኢሎም ሓተትዎ። እቲ የሱስ ዝሃቦም መልሲ፡ መንግስቲ ኣምላኽ መዓስ ምግዛእ ከም እትጅምር ዚፈልጡሉ እዋን ከም ዘይኰነ ዚሕብር እዩ ነይሩ። ንደቀ መዛሙርቱ ድማ፡ ኣብቲ ዝያዳ ኣገዳሲ ዝዀነ ዕዮ ምስክርነት ኬተኵሩ ነገሮም። (ግብሪ ሃዋርያት 1:6-8 ኣንብብ።) ይኹን እምበር፡ የሱስ ንሰዓብቱ፡ ንምምጻእ መንግስቲ ኣምላኽ ብሃንቀውታ ኺጽበይዎ ምሂርዎም እዩ። ስለዚ፡ ካብ ግዜ ሃዋርያት ንነጀው ዝነበሩ ክርስትያናት፡ መንግስቲ ኣምላኽ ክትመጽእ ጸልዮም እዮም።
12 መንግስቲ ኣምላኽ ብየሱስ እናተመርሐት ኣብ ሰማይ ኰይና እትገዝኣሉ እዋን ምስ ቀረበ፡ የሆዋ ንህዝቡ ኣበየናይ ዓመት ምግዛእ ከም እትጅምር ንኼስተውዕሉ ሓጊዝዎም እዩ። ብ1876 ብቻርለስ ቴዝ ራስል እተጻሕፈት ዓንቀጽ፡ ኣብታ ባይብል ኤግዛማይነር ዘርእስታ መጽሔት ወጸት። እታ፡ “ዘመናት ኣህዛብ፦ መዓስ እየን ዚውድኣ፧” ዘርእስታ ዓንቀጽ፡ ን1914 ከም ኣገዳሲት ዓመት ገይራ ጠቐሰታ። ነተን ኣብ ትንቢት ዳንኤል እተጠቕሳ “ሾብዓተ ግዝያት” ድማ ምስቲ የሱስ ዝገለጾ “ምዱብ እዋናት ኣህዛብ” ኣተሓሓዘቶ። *—ዳን. 4:16፣ ሉቃ. 21:24።
13. ብ1914 እንታይ እዩ ኣጋጢሙ፧ ካብ ሽዑ ንነጀው ዘሎ ፍጻመታት ዓለምከ እንታይ እዩ ዜረጋግጽ፧
13 ብ1914 ኣብ መንጎ ሃገራት ኤውሮጳ ውግእ ተወልዐ፣ እዚ ውግእ እዚ ኸኣ፡ ቀስ ብቐስ ኣብ መላእ ዓለም እናተላብዐ ኸደ። እቲ ውግእ ብ1918 ኣብ እተዛዘመሉ እዋን፡ ብርቱዕ ጥሜትን ለበዳ ኢንፍሉወንዛን ስለ ዘጋጠመ፡ ካብቶም በቲ ውግእ ዝሞቱ ሰባት፡ በቲ ጥሜትን ለበዳን ዝሞቱ በዝሑ። በዚ ኸምዚ፡ እቲ የሱስ ዝሃቦ ኸም ሓድሽ ንጉስ ምድሪ ዀይኑ ብዘይርአ መገዲ ምሳና ኣብዚ ኸም ዚህሉ ዚገልጽ “ምልክት” ኪፍጸም ጀመረ። (ማቴ. 24:3-8፣ ሉቃ. 21:10, 11) ጐይታና የሱስ ክርስቶስ ‘ኣኽሊል እተዋህቦ’ ብ1914 ምዃኑ ዚሕብር እኹል መርትዖ ኣሎ። ካብ ሽዑ ጀሚሩ ኸኣ፡ “እናሰዓረስ ኪስዕር . . . ወጸ።” (ራእ. 6:2) ምስ ሰይጣንን ኣጋንንቱን ተዋጊኡ ንሰማይ ኣጽርይዎ እዩ፣ ንዓታቶም ከኣ ናብ ከባቢ ምድሪ ደርበዮም። ካብ ሽዑ ኣትሒዙ፡ ደቂ ሰብ ንሓቅነት እዘን ዚስዕባ ቓላት ተመኪሮምወን እዮም፦ “ኣቱም ምድርን ባሕርን ግና፡ ድያብሎስ ሓጺር እዋን ከም ዘለዎ ፈሊጡ፡ ብብርቱዕ ቍጥዓ ወሪዱኩም ኣሎ እሞ፡ ወይለኹም።”—ራእ. 12:7-12።
14. (ሀ) ሕጂ እውን እንተ ዀነ መንግስቲ ኣምላኽ ክትመጽእ ክንጽሊ ኣገዳሲ ዝዀነ ስለምንታይ እዩ፧ (ለ) እንታይ ፍሉይ መሰል እዩ ዘሎና፧
14 እቲ ኣብ ራእይ 12:7-12 ተመዝጊቡ ዚርከብ ትንቢት፡ ውልደት መንግስቲ ኣምላኽ ምስ ምጅማር እቲ ንደቂ ሰብ ዜጋጥሞም ዘሎ ኣጸጋሚ ፍጻመታት ብኸመይ ከም ዚተሓሓዝ ይሕብረና። እቲ ንጉስ መንግስቲ ኣምላኽ ዝዀነ የሱስ፡ ኣብ መንጎ ጸላእቱ ኺገዝእ ጀሚሩ እዩ። ንመወዳእታ እዋን ክሳዕ ዚስዕርን ንእከይ ካብ ምድሪ ኽሳዕ ዜጥፍኦን ድማ፡ መንግስቲ ኣምላኽ ክትመጽእ እነቕርቦ ጸሎት ክንቅጽለሉ ኢና። ማዕረ ማዕሪኡ እውን፡ ኣብቲ ዜደንቕ መዳይ እቲ “ምልክት” ብምክፋል፡ ምስ ጸሎትና ተሰማሚዕና ኽንነብር ንኽእል ኢና። የሱስ፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ፣ ሽዑ፡ መወዳእታ ኺመጽእ እዩ” ኢሉ ተነብዩ ነይሩ እዩ።—ማቴ. 24:14።
“ፍቓድካ . . . ኣብ ምድሪ ይኹን”
15, 16. ምስቲ ፍቓድ ኣምላኽ ኣብ ምድሪ ኪኸውን እነቕርቦ ጸሎት ተሰማሚዕና ኽንነብር እንኽእል ብኸመይ ኢና፧
15 ኣስታት 6,000 ዓመት ይገብር፡ ፍቓድ ኣምላኽ ኣብ ምድሪ ብፍጹም መገዲ ይኸውን ነይሩ እዩ። በዚ ምኽንያት እዚ ድማ እዩ የሆዋ ነቲ ደቂ ሰብ ዝነበሮም ጽቡቕ ጅመራ ኺገልጾ ኸሎ፡ “ብዙሕ ጽቡቕ ኰነ” ዝበለ። (ዘፍ. 1:31) ድሕሪኡ ግና ሰይጣን ዓለወ፣ ካብቲ እዋን እቲ ንነጀው ድማ፡ ብተዛማዲ ኺርአ ኸሎ ሒደት ሰባት ጥራይ እዮም ፍቓድ ኣምላኽ ፈጺሞም። ይኹን እምበር፡ ሎሚ ኣስታት ሸሞንተ ሚልዮን ናይ የሆዋ መሰኻኽር፡ ፍቓድ ኣምላኽ ኣብ ምድሪ ኪኸውን ይጽልዩ ጥራይ ዘይኰነስ፡ ምስቲ ጸሎቶም ተሰማሚዖም ኪነብሩ ይጽዕሩ ኣለዉ። ነዚ ኸኣ ኣብ ናብራኦምን ኣብቲ ደቀ መዛሙርቲ ናይ ምግባር ዕዮ ብቕንኣት ብምክፋልን የርእይዎ ኣለዉ።
16 ንኣብነት፡ ብ1948 እተጠምቀትን ሚስዮናዊት ኰይና ኣብ ኣፍሪቃ ዘገልገለትን ሓንቲ ሓብቲ፡ “ምስዛ ኽፋል እታ ኣብነት እትዀነና ጸሎት ብዚሰማማዕ መገዲ፡ እቲ ግዜ ቕድሚ ምውዳኡ፡ ኵሎም እቶም ብኣባጊዕ እተመሰሉ ሰባት ኪርከቡን ንየሆዋ ኺፈልጥዎን፡ ኣዘውቲረ እጽሊ እየ። ኣብ ርእሲኡ ድማ፡ ንሓደ ሰብ ቀቅድሚ ምምስካረይ፡ ልቡ ኽትንክፎ ዜኽእለኒ ጥበብ ምእንቲ ኺህበኒ፡ ናብ የሆዋ እጽሊ እየ። የሆዋ ነቶም ዝረኸብናዮም ብኣባጊዕ እተመሰሉ ሰባት ንኽንሕግዞም እንገብሮ ጻዕሪ ምእንቲ ኺባርኾ እውን እጽሊ እየ” በለት። እዛ ጓል 80 ዓመት ሓብቲ ኣብ ኣገልግሎታ ዕውትቲ እንተ ዀነት ኣየገርምን እዩ፣ ምስ ካልኦት ብሓባር ኰይና ድማ ንብዙሓት ሰባት ናይ የሆዋ መሰኻኽር ኪዀኑ ሓጊዛቶም እያ። ንስኻ እውን፡ ዕድመ ምድፋእ ዜምጽኦ ጸገማት እናሃለዎም ክነሱ፡ ፍቓድ ኣምላኽ ንምግባር ብዙሕ መስዋእቲ ዝኸፈሉ ኣርኣያ ዚዀኑና ውልቀ ሰባት ትፈልጥ ትኸውን።—ፊልጲ 2:17 ኣንብብ።
17. የሆዋ ነቲ ፍቓዱ ኣብ ምድሪ ኪኸውን እነቕርቦ ጸሎት ንምምላስ ኣብ መጻኢ ብዛዕባ ዚገብሮ ነገራት እንታይ ይስምዓካ፧
17 ጸላእቲ መንግስቲ ኣምላኽ ካብ ምድሪ ኽሳዕ ዚጠፍኡ፡ ፍቓድ ኣምላኽ ኣብ ምድሪ ኪኸውን ምጽላይና ኽንቅጽል ኢና። ድሕሪኡ፡ ቢልዮናት ሰባት ኣብታ ገነት እትኸውን ምድሪ ኻብ ሞት ምስ ተንስኡ፡ ፍቓድ ኣምላኽ ምሉእ ብምሉእ ኣብ ምድሪ ኪኸውን ከሎ ኽንርኢ ኢና። የሱስ፡ “ኣብ መቓብር ዘለዉ ዅላቶም [ድምጸይ] ዚሰምዑላ ሰዓት ስለ እትመጽእ፡ በዚ ኣይትገረሙ” በለ። (ዮሃ. 5:28, 29) ብህይወት ጸኒሕና ነቶም ዝሞቱ እነፍቅሮም ሰባት እንቕበለሉ እዋን፡ ኣዝዩ ዜደንቕ ኪኸውን እዩ። ኣምላኽ “ንብዘሎ ንብዓት ካብ [ኣዒንትና] ኺደርዝ እዩ።” (ራእ. 21:4) መብዛሕትኦም ካብቶም ዚትንስኡ፡ ብዛዕባ የሆዋ ኣምላኽን ብዛዕባ ወዱን እቲ ሓቂ ኸይፈለጡ ዝሞቱ “ሓጥኣን” እዮም። ነቶም ካብ ሞት ዚትንስኡ ሰባት፡ ብዛዕባ ፍቓድን ዕላማን ኣምላኽ ኪፈልጡ ብምሕጋዝ፡ ን“ናይ ዘለኣለም ህይወት” ከም ዚበቕዑ ምግባር፡ ፍሉይ መሰል እዩ።—ግብ. 24:15፣ ዮሃ. 17:3።
18. ንደቂ ሰብ ልዕሊ ዅሉ ዜድልዮም ነገር እንታይ እዩ፧
18 ሰላምን ስኒትን ኣብ ልዕሊ ዅሉ ፍጥረት ኪሰፍን ዚኽእል፡ ስም የሆዋ ብመንግስቲ ኣምላኽ ምስ ተቐደሰ እዩ። ስለዚ፡ እተን ናይ መጀመርታ ሰለስተ ልመና እታ ኣብነት እትዀነና ጸሎት ምሉእ ብምሉእ ምስ ተመለሳ፡ ንደቂ ሰብ ልዕሊ ዅሉ ዜድልዮም ነገራት ኪፍጸም እዩ። ክሳዕ ሽዑ ግና፡ ኣብተን ዝተረፋ ኣርባዕተ ልመና እታ ኣብነት እትዀነና ጸሎት እተጠቕሰ ኻልእ ዜድልየና ነገራት ኣሎ። እዚ ኣብ እትቕጽል ዓንቀጽ ኪግለጽ እዩ።
^ ሕ.ጽ. 12 መሲሓዊት መንግስቲ ኣምላኽ ብ1914 ምስ ተወልደት፡ እቲ ትንቢት ብኸመይ ከም እተፈጸመ ዚገልጽ ሓበሬታ እንተ ደሊኻ፡ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ገጽ 215-218 ርአ።


c: text/html

text:
Il blog di Gabriele Del Grande. Sei anni di viaggi nel Mediterraneo lungo i confini dell'Europa. Alla ricerca delle storie che fanno la storia. La storia che studieranno i nostri figli, quando nei testi di scuola si leggerà che negli anni duemila morirono a migliaia nei mari d'Italia e a migliaia vennero arrestati e deportati dalle nostre città. Mentre tutti fingevano di non vedere.
25 September 2009
ሊብያ፡ ዝተጠረዙ ስደተኛታት ቃሎም ይህቡ፡ “ ተቀጥቂጥና ናብ ሳሃራ ተሰጉግና”
A.ሓደ ካብኣቶም ኮይኑ ወዲ 17 ዓመት’ዩ። ንሱ ከምዚ ይብል “ ዕለት 27 ነሓሰ ለይቲ ኢና ተበጊስና፡ ምሳና ከኣ 17 ደቂ-ኣንስትዮ፡ 7 ቆልዑን ሓንቲ ዓባይ ሰበይቲን ኔሮምና፡ ኩላትና ከኣ ሶማላውያን ኔርና” ። ድሕሪ ናይ ክልተ መዓልቲ ጉዕዞ ባሕሪ እዛ ናይ ጎማ ጃልባ፡ ናይ ማልታ ሓለዋ ባሕሪ ረኺባ። “ንሳቶም ማይን ናይ ባሕሪ መድሕኒ ጃከትን ሂቦምና። ኢጣልያ ከይትጥርዘና ስለዝፈራሕና ከኣ ኣንፈት ናይ ማልታ ክሕብሩና ሓቲትናዮም፡ ምስ ኣርኣዩና ከኣ ጉዕዘና ቀጺልና። ከባቢ ሓሙሽተ ሰዓታት ምስ ተጓዓዝና ኢና ናብ ሲሲሊ ነምርሕ ምህላውና ክስቆረና ክኢሉ” ይብል M. ወዲ 29 ዓመት መተኣስርቱ።
እዞም መግለጺታት ናይ’ዞም ኣጋጣሚታት ምስቶም ብ 30 ነሓሰ ብመራኸቢ ብዙሓን ዝተሓበሩ ዝጋጠሙ’ዮም። ዕስራን ኣርባዕተን ማይል ካብ ካፖ-ፓዘሮ ግዝኣት ሲራኩሳ ብ ናይ ኢጣልያ ሓለዋ ባሕሪ’ዮም ተረኺቦም። ሓደ ሓድሽ ዝተወልደ ህጻንን ሓንቲ ሰበይትን ምስ ካልኦት ክልተ ስደተኛታት ናብ ሆስፒታል ቫሌታ ተሰጋጊሮም። ካሊእ ሓምሻይ ከኣ ኣብ ሲሲሊ ዝርከብ ሆስፒኣል ፓዛሎ ተሓኪሙ። ዝተረፉ ተሳፈርቲ ከኣ ናብ ጓርዲላ-ዲ-ፍራንዛ ዝተባህለት ባሕሪ ትሕሉ መርከብ ተሰጋጊሮም፡ ንሳ ከኣ ሒዛቶም ናብ ትሪፖሊ ገጻ ተንሳፍፍ፡ ኣብ ካልኣይ መዓልቲ ከኣ ትሪፖሊ ኣተዉ። ክሳብ’ዚ እቲ ወግዓዊ ክፋል’ቲ ዛንታ’ዩ፡ ካብኡ ንደሓር ግን እንታይ ኣጋጠሞም?
“ኣብ መርከብ ጽዒኖም ክወስዱና ከለዉ ናበይ ይወስዱና ምህላዎም ኣይነገሩናን” ይብል A ፡ “ድሕሪ ገለ እዋን ግና እንዳነጸረ ከይዱ፡ ምኽንያቱ ኣብ ባሕሪ ኣዝዩ ነዊሕ ግዜ ወሲዱልና፡ ትሪፖሊ ክንበጽሕ ከባቢ 28 ሰዓታት ወሲዱልና”። ኣብ’ዚ ከኣ ኣዝዩ ብርቱዕ ተቃውሞ ተባሪዑ። “ሽዑ መቓቒሎሚና፡ እተን 17 ደቂ-ኣንስትዮ ምስ 7 ቆልዑ በቲ ሓደ ወገን፡ እቶም ደቂ-ተባዕትዮ ከኣ በቲ ካልእ ወገን። እተን ደቂ-ኣንስትዮ ይበኽያ ኔረን፡ እቶም ደቂ-ተባዕትዮ ከኣ ይጭድሩ። ብዕድል ሰለስተ ሰባት ቛንቛ እንግሊዝ ዝዛረቡ ኔሮሙና፡ ከም ተርጎምቲ ኮይኖም ከኣ ምስቶም ኢጣልያውያን ይዛረቡ ነይሮም። ‘ኣብ ሊብያ ሂወት የለን’ ከኣ ይብሉዎም ነይሮም። ሶማልያውያን ምዃና፡ ኣብ ሶማልያ ኩናት ይካየድ ምህላዉን፡ ናብ ሊብያ ከኣ ክንምለስ ከም ዘይንክእልን ነጊርናዮም። ናብ ሱዳን ክመልሱና ከም ዝሓይሽ ከኣ ነጊርናዮም፡ ምኽንያቱ ኣብ ሊብያ ዝጽበየና እሱር-ቤት ስለዝኾነ”።
“ፈለማ- ይብል A.- እቶም ኢጣልያውያን ወተሃደራት ጉዳይና ተረዲኦምልና ኔሮም። A. ከም’ዚ ብምባል ነቲ ዝዓበየ ወተሃደር ይዝክሮ “ሓደ ጻዕዳ ጸጉሩ ሰብኣይ’ዩ፡ ኣብ ቅድሚ እተን ዝበኽያ ዝነበራ ደቂ-ኣንስትዮን፡ ቆልዑን፡ እታ ዓባይ ሰብትን ኮይኑ ይነብዕ ኔሩ፡ ናብ እሱር-ቤት ይሰዱና ከምዘለዉ ብምርዳእ። እዚ ወተሃደር ከኣ ምስ ላዕለዎት ኣዘዝቱ ብዛዕባና ብዙሕ ተዘራሪቡ፡ እንተኾነ እታ ናይ ሓለዋ ባሕሪ መርከብ ፈጺማ ንድሕሪት ኣይተመልሰትን”። ኣብ ከባቢ ፍርቂ መንገዲ’ያ እምበኣር ናይ ሊብያ መርከብ ትቕበላ፡ ብኡ-ንብኡ ከኣ አቶም ተሳፈርቲ ክሰጋገሩ። ኣብ’ዝ ህሞት አዚኣ ከኣ እቲ ተቓውሞ ጥርዚ በጺሑ። ገለ ካብቶም ደቂ-ተባዕትዮ ክሳብ ናብ ባሕሪ ዘሊሎም ከኣትዉ ተደናዲኖም። ኣብዚ ኸኣ አቶም ኢጣልያውያን ወተሃደራት ሓይሊ ክጥቀሙ ጀመሩ፡ ነቶም ኣወዳት ከኣ ብሓይሊ ኣንጠልጢሎም ከሰጋግርዎም ፈቲኖም። ኣብ መወዳእታ ግና ምስግጋር ገዲፎም ክሳብ ደንደስ ባሕሪ ትሪፖሊ ንብጽሕ ኣብታ መርከብ ጸኒሕና። ኣብታ ገምገም ባሕሪ ክንበጽሕን እቲ ጫውጫውታን ተቓውሞን ከኣ ህጣሙ ክጠፍእን ሓደ ኮነ፡ ካብዚ ንደሓር ብጩቕ ዝበለ በቶም ሊብያውያን ሕርሕራይ ገይሩ ክቕጥቀጥ ስለዝኮነ” ይብል A. ኣብ መወዳእታ።
ብድሕሪ’ዚ ናብ ኣብ ከባቢ መዓርፎ ነፈርቲ ከተማ ትሪፖሊ ዝርከብ ትወሻ ዝበሃል እሱር-ቤት ተሰጋጊሮም። ድሕሪ ሓደ ወርሒ ድማ ናብ ዝተፈላለየ መዳጎኒ እሱር-ቤታት ተወሲዶም። ካብዚኦም እቶም ሰላሳን ሸሞንተን፡ ደቂ-ኣንስትዮ ዘይብሎም ኣብ ጋትሩን ኮይኑ መፈጸምታ ጉዕዞኦም። እዚ ኣሽሓት ኪሎሜትራት ደቡብ ካብ ትሪፖሊ፡ ኣብ ዶብ ኒጀርን ጫድን ኣብ ማእከል ሳሃራ ዝርከብ’ዩ። ጉዕዞ ካብ ትሪፖሊ ኣብ ኮንተይነራት ተዓጺኻ ንሰለስተ መዓልቲ ወሲዱ። ኣብዚ ሕጂ እዋን ኣብ ጋትሩን ከባቢ 245 ሶማላውያን አሱራት ኣሎው። ኣብ ሰለስተ ክፍልታት ተጸቓቂጦም ይነብሩ፡ ኣብ’ቲ ምንጻፍ ኮነ ኮበርታ ዘይብሉ መሬት እናደቀሱ፡ ብኣስሓይታ ለይቲ እናተገርፉ፡ ገለ ካብእቶም ከኣ ብ ዓበቕ ተታሒዞም ይርከቡ። ሓንቲ ካብተን ክፍልታት ንደቂ-ኣንስትዮ ዝተሕዝአት’ያ። ኣብዛ ክፍሊ ከኣ 54 ደቂ-ኣንስትዮን 4 ቆልዑን ኣሎዉ፡ ካብዚኦም እቲ ሓደ ህጻን ውሑድ ኣዋርሕ ዝገበረ ኮይኑ ኣብ እሱር-ቤት ቤንቓዚ ዝተወልደ’ዩ። ዳንጋ ዝበዝሑ ካብዞም ኣብ ጋትሩን ዝርከቡ እሱራት ከኣ ካብ ናይ ጋንፉዳ እሱር-ቤት ቤንቃዚ ዝመጹ’ዮም።
ትዝክሩ’ዶ? ኣብ ዝሓለፈ መስከረም ዝተገብረ መጽናዕቲ ተዛሪብና ኔርና። ኣብ’ቲ ሽዱሽተ ሶማላውያን ዝቀተለን ዝቡሓት ካልኦት ከኣ ግዳይ መቁሰልቲ ዝገበረን ፈተነ ህድማ ካብ እሱር-ቤት ፡ ብሊብያውያን ፖሊስ ብኣልማማ ዝተቐዝፉ፡ ኣብዚ ከኣ ኩሉ ናይቶም ዝተጎድኡ ስእልታት ዘርጊሕና ኔርና።
ኣብ ጋትሩን’ውን እንተኾነ እዚ ብሓባር ምህዳም ፈተነ ተኻይዱ’ዩ። እዚ ፍጻመ ኣብ ዝሓለፈ ዓርቢ ኮይኑ፡ ማዕጾ ብምስባር ዮም 91 ሰባት ሃዲሞም። ካብዚ’ኦም 32 በቶም ሊብያውያን ፖሊስ ዳግማይ ተታሒዞም። “መጀምርያ ብብርቱዕ ቀጥቂጦምና-ይብል -ሽዑ መሊሶም ናብዚ እሱር-ቤት ኣምጺኦምና። ነዞም ኣብዚ ዘሎና ወላ-ሓንቲ ፍታሕ የብልናን፡ ኣብዚ ንኣዋርሕ ክንጸንሕ ከሎና፡ UN ዝበሃል ሪኢና ኣይንፈልጥን። ኣብዛ ሕጂ ህሞት ኮይንና ግና UNን ኤውሮጳን ናብ ዓድና ክመልሱና ንሓትት ፡ እሞ ወላ ካብ’ዚ እሱር-ቤት ተዓጺኻ ምንባር፡ ኣብ’ቲ ኣብ መቓዲሾ ዝካየድ ዘሎ ኩናት ሙማት ይሕሸና”

robotstxt: allowed

filter: keep


text:
Erena on Facebook
ደቡብ ሱዳን፣ ንተቓወምቲ መንግስቲ ካርቱም ትሰጉግ
Radio Erena: 16 December 2016
ኣብ ደቡብ ሱዳን ዝነበሩ ተቓወምቲ መንግስቲ ካርቱም ካብታ ሃገር ጠቕሊሎም ከምዝወጹ ንሚኒስተር ምክልኻል እታ ሃገር ኩል ማንያንግ ጁክ ብምጥቃስ ሱዳን ትሪቡን ሓቢራ።
እቲ ሚኒስተር ኣብ መግለጺኡ፣ ተቓወምቲ መንግስቲ ኣልበሽር፣ ካብ ደቡብ ሱዳን ክወጹ ንዝተዋህቦም መምርሒ ከምዘተግበሩ ብምጥቃስ፣ ደቡብ ሱዳን ናይ ወጻኢ ተቓወምቲ ከምዘየድልዩዋ ኣገንዚቡ።
መንግስቲ ደቡብ ሱዳን፣ ካብ መሬቱ ክወጹ ዝነግሮም እሞ ዝሓንገዱ መራሕቲ ተቓወምቲ መንግስቲ ዳርፉር ከምዝቐየደ'ዩ ክግለጽ ጸኒሑ።
እቲ መንግስቲ ንተቓወምቲ ካርቱም ዝሰጉግ ዘሎ፣ ኣብ መንጎ ፕረዚደንት ሱዳን ዑመር ሓሰን ኣልበሽርን ፕረዚደንት ደቡብ ሱዳን ሳልቫኪር ሚያርዲትን ብዝተበጽሐ ስምምዕ'ዩ።
መንግስቲ ኣልበሽር'ውን፣ ነቲ ብሬክ ማቻር ዝምራሕ ተቓዋሚ ሓይሊ ደቡብ ሱዳን ይኹን ካልኦት ጉጅለታት ኣብ መሬቱ ከምዘየእንግድ ቃል ኣትዩ ኣሎ።
ሱዳን፣ ኢትዮጵያን ኬንያን ንተቓዋሚ መንግስቲ ደቡብ ሱዳን ሬክ ማቻር ቦታ ምኽልአን፣ ኣብ ደቡብ ሱዳን ሰላም ንኽሰፍን ዘለወን ድልየት ዘንጸባርቕ'ዩ ክብል ሚኒስተር ምክልኻል ኩል ማንያንግ ጁክ የረድእ።
=======================


text:
ንመርኣዪ ዚኸውን ኣቀራርባታት
ግምቢ ዘብዐኛ
ሕቶ፦ ኵሉ ሰብ በዚ ስርዓት እዚ እንተ ዚነብር ነይሩ፡ ዓለም ምተመሓየሸትዶ ይመስለካ፧
ጥቕሲ፦ እብ 13:18
መፋለጢ፦ መጽሓፍ ቅዱስ፡ ኣብ ኵሉ ነገር ቅንዕና ኺህልወና የተባብዓና እዩ። ስለዚ፡ ቅንዕና ንዅሉ መዳይ ህይወትና ዚትንክፍ እዩ። ፍረ ነገር እዛ ግምቢ ዘብዐኛ ብዛዕባ እዚ እዩ ዚገልጽ።
ግምቢ ዘብዐኛ (ኣብ ድሕሪት ገጽ)
ሕቶ፦ ብዛዕባ እዛ ሕቶ እዚኣ ዘሎካ ርእይቶ ኽፈልጥ ምደለኹ። [ነታ ናይ መጀመርታ ሕቶ ኣንብባ።] ገሊኦም ብገለ መገዲ ምንባር ከም እንቕጽል ኪኣምኑ ኸለዉ፡ ገሊኦም ግና ሞት መወዳእታ ዅሉ ነገር ምዃኑ ይኣምኑ እዮም። ንስኻኸ እንታይ ትኣምን፧
ጥቕሲ፦ መክ 9:5
መፋለጢ፦ እዛ ዓንቀጽ እዚኣ፡ መጽሓፍ ቅዱስ ብዛዕባ እዚ እንታይ ከም ዚብል ዝያዳ ትገልጽ እያ። ኣንብባ እሞ፡ ብዛዕባ እዚ ኻልእ እዋን ክንመያየጥ ንኽእል ኢና።
ብስራት ኣምላኽ
መፋለጢ፦ ብናጻ ብዛዕባ እንህቦ ትምህርቲ መጽሓፍ ቅዱስ ክነግረካ እየ መጺአ። እዛ ብሮሹር እዚኣ፡ ኣገዳሲ ንዝዀነ ሕቶታት ካብ መጽሓፍ ቅዱስ ብኸመይ ምላሽ ክትረኽበሉ ኸም እትኽእል ትሕብር።
ሕቶ፦ መጽሓፍ ቅዱስ ኣንቢብካ ትፈልጥዶ፧ እቲ ትምህርትታት ኣብዛ ብሮሹር እዚኣ ኽሳዕ ክንደይ ብቐሊል መገዲ ኸም እተገልጸ ኸርእየካ። [ነታ ኣብ ትምህርቲ 2 ዘላ 1ይቲ ሕቶ ተመያየጡላ።]
ሕቶ፦ ራእይ 4:11
ናይ ርእስኻ ኣቀራርባ ኣዳሉ
ናይ ገዛእ ርእስኻ ኣቀራርባ ኣገልግሎት ወፍሪ ንምድላው፡ ነቲ ኣቐዲሙ እተጠቕሰ ኣብነታት ተጠቐም።


text:
ንኣገዳሲ ሕቶታት ህይወት ኣበይ መልሲ ኽንረኽበሉ ንኽእል፧
ኣበይ ይመስለካ፧
ኣብ ስነ ፍልጠት
ኣብ ፍልስፍና
ኣብ መጽሓፍ ቅዱስ
ሓደ ኻብቶም ጸሓፍቲ መጽሓፍ ቅዱስ ንኣምላኽ ከምዚ በሎ፦
“ኣእምሮ ሀበኒ . . . ቓልካ ሓቂ እዩ።” —መዝሙር 119:144, 160፡ ትርጕም 1956።
መጽሓፍ ቅዱስ ብሚልዮናት ንዚቝጸሩ ሰባት ሕቶታቶም ይምልሰሎም እዩ።
ንስኻኸ ሓደ ኻባታቶም ክትከውን ትደሊዶ፧
jw.org ዚብሃል ወብ ሳይት ኪሕግዘካ ይኽእል እዩ።
ኣብ ኢንተርነት ኣንብብ
መልሲ ሕቶታት መጽሓፍ ቅዱስ
ንስድራ ቤት
መጽሓፍ ቅዱሳዊ ቪድዮታት ርአ
ንቘልዑ ዚኸውን ትምህርትታትን መዝሙራትን
ንመንእሰያት ዚኸውን ምኽሪ
ካብዚ ኣብ ታሕቲ ቐሪቡ ዘሎ ኣገዳሲ ሕቶታት፡ ብዝያዳ ዜተሓሳስበካ ኣየናይ እዩ፧
ትርጕም ህይወት እንታይ እዩ፧
ንዜጋጥመና መከራ ዚሕተተሉ ኣምላኽ ድዩ፧
ምስ ሞትና እንታይ ኢና እንኸውን፧
ብዛዕባ እዚ ሕቶታት እዚ፡ መጽሓፍ ቅዱስ ዚህቦ መልሲ ኣብ www.jw.org ርአ።
(ብእንግሊዝኛ ዚርከብ። ኣብ ትሕቲ BIBLE TEACHINGS › BIBLE QUESTIONS ANSWERED ርአ)
ብዝያዳ ፍለጥ
ኣብ ወብ ሳይትና እንታይ ኪርከብ ይከኣል፧
ብዛዕባናን ብዛዕባ እምነትናን ኰነ ብዛዕባ እቲ ዘሎካ ሕቶታት መጽሓፍ ቅዱስ ብዝያዳ ኽትፈልጥ ትኽእል ኢኻ።


text:
ጽልኢ ዘይህልወላ ዓለም—መዓስ፧
“ሕልሚ ኣሎኒ።” እዘን ቃላት እዚአን፡ ሓምሳ ዓመት ይገብር፡ ማለት ብ28 ነሓሰ 1963 መራሕ ሲቪላዊ መሰላት ኣመሪካ ዝነበረ ማርቲን ሉተር ኪንግ፡ ጀይኣር፡ ኣብቲ ፍሉጥ መደረኡ እተዛረበን ቃላት እየን። ኪንግ፡ በዘን ዚማርኻ ቓላት ገይሩ፡ ሰባት ካብ ዓሌታዊ ጽልኢ ሓራ ዚወጹላ መዓልቲ ኽትመጽእ፡ ሕልሚ ወይ ተስፋ ኸም ዘለዎ ገለጸ። ትምኒቱ ዝገለጸሎም፡ ነቶም ኣብ ሕቡራት መንግስትታት ኣመሪካ ዚነብሩ ተቐማጦ እኳ እንተ ዀነ፡ ኣብ ሓያሎ ሃገራት ዚነብሩ ሰባት ንፍረ ነገር ሕልሙ ወይ ትምኒቱ ተቐቢሎምዎ እዮም።
ኪንግ ነዘን ቃላት እዚአን ምስ ተዛረበን፡ ድሕሪ ሰለስተ ወርሒ ኣቢሉ፡ ማለት ብ20 ሕዳር 1963፡ ልዕሊ 100 ዝዀና ሃገራት ነቲ ውድብ ሕቡራት ሃገራት፡ ኵሉ ዓይነት ዓሌታዊ ጽልኢ ኺውገድ ዘውጽኦ ኣዋጅ ተቐቢለናኦ እየን። ኣብቲ ብድሕሪኡ ዝነበረ ዓሰርተታት ዓመታት እውን ተመሳሳሊ ኣዋጃት ተገይሩ እዩ። ንዅሉ እቲ እተገብረ ጻዕርታት ኣብ ግምት ብምእታው፡ ‘እሞኸ እንታይ ውጽኢት ተረኽበ፧’ ዚብል ሕቶ ኸነበግስ ንኽእል ኢና።
ብ21 መጋቢት 2012፡ ዋና ጸሓፊ ውድብ ሕቡራት ሃገራት፡ ባን ኪ-ሙን ከምዚ በለ፦ “ዓሌታውነት፡ ዓሌታዊ ጽልኢ፡ ጽልኢ ወጻእተኛታት፡ ከምኡውን ምስኡ እተተሓሓዘ ኻልእ ዘይተጻዋርነት ንምውጋድ፡ ሓያሎ ጠቓሚ ውዕላትን ሰፊሕ ዓለምለኻዊ ዛዕባታትን ተገይሩ እዩ። ይኹን እምበር፡ ኣብ ብዘላ ዓለም ዘለዉ ብሚልዮናት ዚቝጸሩ ሰባት ግዳያት ዓሌታዊ ጽልኢ ዀይኖም ኣለዉ።”
ብዛዕባ እተን ዓሌታውን ካልእ ዓይነት ጽልእን ንምጥፋእ ኣብ ዝገበራኦ ቓልሲ ብመጠኑ እተዓወታ ሃገራት እውን ከይተረፈ፡ ‘እዚ ምምሕያሻት እዚ፡ ነቲ ኣብ ውሽጢ ሰባት ሱር ዝሰደደ ስምዒታት ብሓቂዶ ምሒውዎ እዩ፡ ወይስ ንኸይገሃድ ተቘጻጺርዎ ጥራይ እዩ፧’ ዚብል ሕቶ ኺለዓል ይኽእል እዩ። ገሊኦም ሰባት ከምዚ ዝኣመሰለ ምምሕያሻት፡ ኣድልዎ ንኸይርአ ኺከላኸል ጥራይ ደኣ እምበር፡ ንጽልኢ ኻብ ሱሩ ኺምሕዎ ኸም ዘይክእል እዮም ዚኣምኑ። ከመይሲ፡ ኣድልዎ፡ ኪርአን ብሕጊ ኬቕጽዕን ዚኽእል ተግባር እዩ፣ ጽልኢ ግና ብቐሊሉ ኽትቈጻጸሮ ዘይትኽእል ኣብ ውሽጢ ሰባት ዚርከብ ሓሳባት ወይ ስምዒት እዩ።
ስለዚ፡ ጽልኢ ንምጥፋእ ዚግበር ዝዀነ ይኹን ጻዕሪ፡ ኣድልዎ ኺቈጻጸር ጥራይ ዘይኰነስ፡ ነቲ ሓደ ሰብ ብዛዕባ ኻልኦት ሰባት ዘለዎ ኣተሓሳስባን ስምዒትን እውን ኪቕይሮ ኣለዎ። እዚ ግና ብሓቂዶ ኺግበር ይከኣል እዩ፧ ዚከኣል እንተ ዀይኑ፡ ብኸመይ፧ ሰባት ኪቕየሩ ኸም ዚኽእሉ ጥራይ ዘይኰነስ፡ ንኪቕየሩ ኺሕግዞም ዚኽእል ነገር ከም ዘሎ ንኽንርዳእ ዚሕግዘና ናይ ሓቂ ተመክሮታት ንርአ።
መጽሓፍ ቅዱስ፡ ጽልኢ ንኼወግዱ ሓጊዝዎም
ሊንዳ፦ ኣብ ደቡብ ኣፍሪቃ እየ ተወሊደ። ንዅሎም እቶም ጸዓዱ ዘይኰኑ ደቂ ደቡብ ኣፍሪቃ፡ ከም ታሕተዎትን ዘይተማህሩን ዘይእመኑን ኣገልገልቲ ጸዓዱ ጥራይ ከም ዝዀኑን ገይረ እየ ዚርእዮም ነይረ። ብኣተሓሳስባይ ጽልኢ ኣሕዲረ ነበርኩ፡ እዚ ጽልኢ እዚ ኸም ዘሎኒ እውን ኣይግንዘብን እየ ነይረ። መጽሓፍ ቅዱስ ከጽንዕ ምስ ጀመርኩ ግና፡ ኣተሓሳስባይ ኪቕየር ጀመረ። “ኣምላኽ ከም ዘየዳሉ” ኸምኡውን ልቢ ኻብ ሕብሪ ቘርበትና ወይ ቋንቋና ብዝያዳ ኣገዳስነት ከም ዘለዎ ተመሃርኩ። (ግብሪ ሃዋርያት 10:34, 35፣ ምሳሌ 17:3) እታ ኣብ ፊልጲ 2:3 እትርከብ ጥቕሲ፡ ንዅሉ ሰብ ልዕለይ ከም ዝዀነ ገይረ እንተ ርእየዮ፡ ንጽልኢ ኸሰንፎ ኸም ዝኽእል ንኽግንዘብ ሓጊዛትኒ እያ። ንኸምዚ ዝኣመሰለ ስርዓታት መጽሓፍ ቅዱስ ኣብ ግብሪ ምውዓለይ፡ ዝዀነ ይኹን ሕብሪ ቘርበት ንዘለዎም ሰባት ንኽግደሰሎም ሓጊዙኒ እዩ። ሕጂ ኻብ ጽልኢ ሓራ ወጺአ እየ።
ማይክል፦ ኣብቲ ጸዓዱ ኣውስትራልያውያን ብብዝሒ ዚነብሩሉ ኸባቢ ስለ ዝዓበኹ፡ ንእስያውያን፡ ብፍላይ ከኣ ንቻይናውያን ኣጸቢቐ እጸልኦም ነበርኩ። ማኪና እናዘወርኩ ኸለኹ፡ እስያዊ እንተ ርእየ፡ መስኮት ከፊተ፡ “ንዓድኻ ኺድ፡ እስያዊ!” እናበልኩ እጻረፍ ነበርኩ። ጸኒሐ፡ መጽሓፍ ቅዱስ ከጽንዕ ምስ ጀመርኩ ግና፡ ኣምላኽ ንሰባት ብኸመይ ከም ዚርእዮም ተረድኣኒ። ኣምላኽ ንሰባት፡ ዓዶም ወይ ትርኢቶም ብዘየገድስ፡ የፍቅሮም እዩ። እዛ ፍቕሪ እዚኣ ስለ ዝተንከፈትኒ፡ ጽልአይ ናብ ፍቕሪ ተቐየረ። ከምዚ ዝኣመሰለ ዜደንቕ ለውጢ ምግባረይ፡ ብሓቂ ዜገርም እዩ። ሕጂ ምስቶም ካብ እተፈላለያ ሃገራት ዝመጹ፡ እተፈላለየ ድሕረ ባይታ እውን ዘለዎም ሰባት ኪሓብር ከለኹ ብሓቂ እዩ ባህ ዜብለኒ። እዚ ድማ ነቲ ብዛዕባ ህይወት ዘሎኒ ኣተሓሳስባ ኣስፊሑለይን ብዙሕ ሓጐስ ኣምጺኡለይን እዩ።
ሳንድራ፦ ዓዲ ኣደይ ኣብ ግዝኣት ደልታ፡ ናይጀርያ፡ ኣብ እትርከብ ከተማ ኡሙነደ እዩ። ዓዲ ኣቦይ ግና፡ ግዝኣት ኤዶ እዩ፣ ቋንቋኦም ድማ ኤሳን እዩ። ብምኽንያት እዚ ፍልልያት እዚ ኸኣ፡ ስድራ ቤት ኣቦይ ንኣደይ ክሳዕ ግዜ ሞታ ይጸልእዋ ነበሩ። ስለዚ ድማ፡ ምስ ዝዀነ ይኹን ቋንቋኡ ኤሳን ዝዀነ ሰብ ከይቀራረብ ወይ ካብ ግዝኣት ኤዶ ኸይምርዖ መሓልኩ። መጽሓፍ ቅዱስ ከጽንዕ ምስ ጀመርኩ ግና፡ ንነገራት ብእተፈልየ መገዲ ኽርእዮ ጀመርኩ። መጽሓፍ ቅዱስ፡ ኣምላኽ ከም ዘየዳሉ፡ ፍርሃት ኣምላኽ ዘለዎ ዘበለ ሰብ ድማ ኣብ ቅድሚኡ ተቐባልነት ከም ዘለዎ ዚገልጽ ካብ ኰነ፡ ኣነ እንታወይቲ ዀይነ እየ ንሰባት ብዓሌቶም ወይ ብቛንቋኦም ዝጸልኦም፧ ኣተሓሳስባይ ኣዐርየ ድማ ምስ ስድራ ቤት ኣቦይ ተዓረቕኩ። ስርዓታት መጽሓፍ ቅዱስ ኣብ ግብሪ ምውዓለይ፡ ከም ዝሕጐስን ናይ ኣእምሮ ሰላም ከም ዝረክብን ገይሩኒ እዩ። ብዘይካዚ፡ ድሕረ ባይታኡ፡ ዓሌቱ፡ ቋንቋኡ፡ ወይ ዜግነቱ ብዘየገድስ፡ ምስ ዝዀነ ይኹን ሰብ ተሳንየ ንኽነብር ሓጊዙኒ እዩ። እቲ እተመርዓኽዎ ሰብኣይከ ዓዱ ኣበይ ይመስለኩም፧ ካብ ግዝኣት ኤዶ እዩ፡ ቋንቋኡ ድማ ኤሳን እዩ።
መጽሓፍ ቅዱስ ነዚኣቶምን ንሓያሎ ኻልኦትን ነቲ ሱር ዝሰደደ ጽልኢ ንኼሰንፍዎ ኺሕግዞም ዝኸኣለ ስለምንታይ እዩ፧ ቃል ኣምላኽ ስለ ዝዀነ እዩ። ስለዚ፡ ነቲ ሓደ ሰብ ብዛዕባ ኻልኦት ዘለዎ ኣተሓሳስባን ስምዒትን ኪቕይሮ ይኽእል እዩ። ይኹን እምበር፡ ንዅሉ ዓይነት ጽልኢ ንምጥፋእ እንታይ ካልእ ነገር ከም ዜድሊ እውን ይገልጽ እዩ።
መንግስቲ ኣምላኽ ንዅሉ ዓይነት ጽልኢ ተወግዶ
ፍልጠት መጽሓፍ ቅዱስ ነቲ ሱር ዝሰደደ ኣሉታዊ ስምዒታትና ንምቍጽጻርን ንምምሓውን ኪሕግዝ ዚኽእል እኳ እንተ ዀነ፡ ጽልኢ ምሉእ ብምሉእ ቅድሚ ምጥፋኡ ግና ኪግበር ዘለዎ ኽልተ ነገራት ኣሎ። ቀዳማይ፡ ሓጢኣትን ዘይፍጽምናን እዩ። መጽሓፍ ቅዱስ ኣነጺሩ፡ “ሰብሲ ዘይብድል የልቦን” ይብል። (1 ነገስት 8:46) ስለዚ፡ ንጽልኢ ኻብ ውሽጥና ንኸነወግዶ ዝጸዓርና እኳ እንተ ጸዓርና፡ ንዓና እውን ከምቲ ንሃዋርያ ጳውሎስ ዘጋጠሞ የጋጥመና እዩ። ጳውሎስ፡ ‘ሰናይ ክገብር እናደለኹ፡ እከይ ኣባይ ኣሎ’ በለ። (ሮሜ 7:21) ስለዚ፡ እቲ ዘይፍጹም ልብና ሓሓሊፉ፡ ናብቲ ጽልኢ ኺወልድ ዚኽእል “ጐዳኢ ሓሳብ” እዩ ዚምለስ።—ማርቆስ 7:21።
ካልኣይ፡ ጽልዋ ሰይጣን ድያብሎስ ኣሎና። መጽሓፍ ቅዱስ፡ ሰይጣን፡ “ቀታል ነፍሲ” ኸም ዝዀነ፡ “ንብዘላ ዓለም ዜስሕታ ዘሎ” እውን ንሱ ምዃኑ ይገልጽ። (ዮሃንስ 8:44፣ ራእይ 12:9) እዚ ኸኣ፡ ጽልኢ ስለምንታይ ኣስፋሕፊሑ ኸም ዘሎን፡ ሰባት ከኣ ድርቅናን ኣድልዎን ጃምላዊ ቕትለትን ካልእ ከምኡ ዝኣመሰለ ዓሌታውን ሃይማኖታውን ማሕበራውን ዘይተጻዋርነት ኬወግድዎ ዘይክኣሉ ስለምንታይ ምዃኑ ዚገልጽ እዩ።
ስለዚ፡ ጽልኢ ምሉእ ብምሉእ ንኺጠፍእ፡ ሓጢኣትን ዘይፍጽምናን ጽልዋ ሰይጣን ድያብሎስን ካብ ሰባት ኬልግስ ኣለዎ። መጽሓፍ ቅዱስ፡ እዚ ብመንግስቲ ኣምላኽ ኣቢሉ ኸም ዚፍጸም ይገልጽ።
የሱስ ክርስቶስ ንሰዓብቱ፡ “መንግስትኻ ትምጻእ። ፍቓድካ ኸምቲ ኣብ ሰማይ፡ ከምኡ ድማ ኣብ ምድሪ ይኹን” ኢሎም ናብ ኣምላኽ ንኺጽልዩ መሃሮም። (ማቴዎስ 6:10) ከመይሲ፡ ኣምላኽ ንዅሉ ግፍዒ፡ እንተላይ ንዅሉ ዓይነት ዘይተጻዋርነትን ጽልእን ዜጥፍኦ፡ በታ መንግስቱ ገይሩ እዩ።
መንግስቲ ኣምላኽ ምስ መጸት እሞ ንዅሉ ጕዳያት ምድሪ ምስ ተቘጻጸረቶ፡ ሰይጣን፡ “ንኣህዛብ ምእንቲ ኸየስሕቶም” ‘ኪእሰር’ እዩ። (ራእይ 20:2, 3) ድሕሪኡ፡ ‘ጽድቂ ዚነብረሉ ሓድሽ ምድሪ’ ወይ ሰብኣዊ ሕብረተ ሰብ ኪህሉ እዩ። * —2 ጴጥሮስ 3:13።
እቶም ኣብቲ ጻድቕ ሕብረተ ሰብ ዚነብሩ ሰባት፡ ካብ ሓጢኣት ሓራ ወጺኦም፡ ፍጹማት ኰይኖም ኪነብሩ እዮም። (ሮሜ 8:21) ኣብዞም ተገዛእቲ መንግስቲ ኣምላኽ፡ “ሓደ እኳ እከይን ጕድኣትን ዚገብር ኣይኪህሉን እዩ።” ምኽንያቱ፡ “ምድሪ ብፍልጠት እግዚኣብሄር ክትመልእ እያ።” (ኢሳይያስ 11:9) ኣብቲ ግዜ እቲ፡ ኵሎም ደቂ ሰብ፡ መገድታት የሆዋ ኣምላኽ ኪመሃሩ፡ ነቲ ጽድቃዊ ባህርያቱ ኸኣ ኪቐድሕዎ እዮም። ኵሉ ዓይነት ጽልኢ ኸኣ ኪውገድ እዩ፣ “ከመይሲ፡ ኣብ ኣምላኽ፡ ኣድልዎ የልቦን።”—ሮሜ 2:11።
ብዝያዳ ፍለጥ
መጽሓፍ ቅዱስ ብዛዕባ ዓሌትነት እንታይ ይብል፧
ኵሎም ዓሌታት ማዕረ ድዮም፧ ዓሌትነት ዜብቅዓሉ ግዜ ይህሉ ደዀን ይኸውን፧


text:
ክልል ትግራይ ብእንስሳት ሰፊሕ ሃፍቲ ዘለዋ ኮይና ካብዚ ዘርፊ ክርከብ ዝግበኦ ረብሓ ኣግባቡ ኣብ ምጥቃም ግን ውሱንነት ይረኣየላ እዩ፡፡ ብዝተኻየደ ግምት ሃፍቲ እንስሳት መሰረት 4,065,082 ከፍቲ፣ 1,381.622 ኣባጊዕ፣ 3,191,184 ኣጣል፣ 5,003,127 ደርሆታት…ወዘተ ኣብ ክልልና ይርከብ፡፡ ኣብ ሃፍቲ እንስሳት ልምዓት ብክልል ብርኪ ክርከበሉ ዝግባእ መጠን ጥቕሚ ንምርካብ ዝተፈላለዩ ስራሕቲ እናተሰርሑ ይርከቡ፡፡ ብዋናነት ኣብ ጭጋረት እንስሳት ምምሕያሽ፣
ኣብ ወሓዝቲ ዕቁራት ናይ ማ ኣካል ካብ ዝርከብ ብተወሳኺ ምስ ምህናፅ ዓበይትን ማእኸለዎት ገድባት ቅሙጥ ሃፍቲ ዓሳ ሃገርና ካብ እዋነ ናብ እዋነ እናዓበየ ከም ዝኸይድ ዝእመን ኮይኑ ኣብዚ ሕዚ እዋን ሃገርና 50,000 ቶን
ልምዓት ጡጥ ንምህርቲ ጨርቂ፣ ናይ ሕክምና እታወታትን ካልኦትን ዝውዕል ኮይኑ ምስ ወሰኽ በዝሒ ህዝብን ምስ ምዕባይ ሃገራትን ተደላይነቱ እንዳወሰኸ ዝኸድን ካብ መሰረታዊ ድሌታት ንምምላእ ዝሕግዙ ናይ ሕርሻ ምህርቲ ሓደ እዩ። ጡጥ ኣብ ሃገርና ኣብ ዝተፈላለዩ ክልላት ዝፈርይ ኮይኑ ኣብ ክልልና ውን እንዳፈረየ ዝርከብ ምህርቲ ሕርሻ ሓደ እዩ።
ሃገርና ብበዝሒ እንስሳት ካብ ኣፍሪካ ቀዳመይቲ ካብ ዓለም ካዓ ታሽዓይቲ ትኹን እምበር ብፍርያት ውፅኢት እንስሳት ግና ክንድዝድለ ኣይኮነን።
ኣብ ክልልና ካብ ዘሎ ተሓራሲ መሬት 1.5 ሚሊዮን ሄ/ር እቲ 130,000 ሄ/ር ዝኣክል ንዘራእቲ ጣፍ ዝሙቹው ኮይኑ መፍረያይነትውን ካብ ዓመት ናብ ዓመት እናወሰኹ ካብ ዝመፁ ዘለው ምህርትታት ሓድ እዩ፡፡ ፍርያት ክልልና እንትንርኢ በቢዓመቱ ልዕሊ 2,291,054.4 ኩ/ል ዝበፅሐ ዝተፈላለዩ ቴክኖሎጅታትን እታወታትን ብምጥቃም ምህርቲ ንምዕፃፍ እናተሰርሐ እዩ።


text:
ቤት ጽሕፈት ዜና ሰዲህኤ
ብቐዳም 1 ሕዳር 2014 "ጠንቅታት ዋሕዚ ኤርትራውያን ስደተኛታትን መፍትሒ ይዀኑ ኢዮም ዝተባህሉ ርእይቶታትን" ኣብ ትሕቲ ዝብል ቴማ፡ ብኣቶ ክሪስቶፍ ቡሽ፡ ወይዘሮ ሃይከ ሀከር፡ ኣቶ ደበሳይ ነጋስን መንግስተኣብ ኣስመሮምን ዝተዳለወ፡ ንስደት ኤርትራውያን ዝምልከት ክፉት ሰሚናር ኣብ ጀርመን፡ ኪርሽፕላትስ፡ ተኻይዱ።
ኣቶ ክሪስቶፍ ቡሽን ወይዘሮ ሃይከ ሀከርን
እዚ ካብ ሰዓት 3፡30 ድ.ቀ. ክሳብ ሰዓት 6፡30 ናይ ምሸት ዝቐጸለ ብናይ እንቋዕ ደሓን መጻእኩም ዝብል ቃል ብወይዘሮ ሃይከ ሀከር ኢዩ ተኸፊቱ። ኣስዒቡ ኣቶ ቡሽ፡ መንነቱ ድሕር ምፍላጥ፡ ብዛዕባ'ታ ነዚ ሰሚናር'ዚ ዘዳለወት 4 ዝኣባላታ ኮሚቴ፡ ከምኡ'ውን፡ ብዛዕባ'ቲ ንሱ ዝመርሖ ብቋንቋ ጀርመን ምምሃር ጀሚሩ ናብ ጋዜጣታት ጀርመን ምንባብ ዝሰገረ ናይ ፕረስ ክላብ ዝብሃል ጕጅለ ሓጺር ድሕረ ባይታ ኣቕሪቡ። ቀጺሉ፡ እቲ ቴማ ናይ'ቲ ኣኼባ ብመንግስተኣብ ኣስመሮም ዝተዳለወ ምዃኑ ሓቢሩ። ነቶም ነዚ ኣኼባ ኣብ ምድላው ብተክኒካዊ መዳይ (Power Point) ዝተሓባበሩ ከም ኣቶ ክርስትያን ብራውዘን ፍጹም ደበሳይን ዝኣመሰሉ ሰባት ድማ ምስጋና ኣቕሪቡ። ኣስዒቡ፡ ንሓው መንግስተኣብ ኣስመሮም ድሕሪ ምልላይ መደረኡ ከቕርብ ናብ መድረኽ ዓዲምዎ።
ሓው መንግስተኣብ ኣስመሮም፡ ኣቦ መንበር ሰዲህኤ
ሓው መንግስተኣብ ኣስመሮም፡ ኣቦ መንበር ሰልፊ ዲሞክራሲ ህዝቢ ኤርትራ (ሰዲህኤ) ምዃኑን ንድሕረ ባይታኡ ዝገልጽ ብኣቶ ክሪስቶፍ ቡሽ ዘይተጠቕሰ ነጥብታት መሊኡ ነብሱ ኣላልዩ። ንኣዳለውቲ ሰሚናር፡ ንክርስታያን ብራውዘ ፍጹም ደበሳይን ኵሎም ዕዱማት ኣጋይሽን ድሕሪ ምምስጋን፡ ነቲ ብቛንቋ እንግሊዘኛ ዘዳለዎ መግለጺ ኣቕሪቡ። ሓው መንግስተኣብ ዘንበቦ መግለጺ ብቋንቋ ጀርመን ተተርጕሙ ኣኼበኛታት ብፓወር ፖይንት ከምዝከታተልዎ ተገይሩ። ብድሕር'ዚ፡ መድረኽ ንሕቶን መልስን ርእይቶታትን ተኸፊቱ።
ብድሕሪ ናይ ሓጺር ዕረፍቲ፡ ናብ ጀርመን ዝተተርጐመ ጽሟቕ ናይ'ቲ ብ4 ካቶሊካውያን ጳጳሳት ኤርትራ ዝተዘርግሐ ሃዋርያዊ መልእኽቲ ብሓው ሙሴ ሰመረ ተነቢቡ። እዚ ውን፡ ንበይኑ ናይ ሕቶን መልስን ክትዕን መደባት ተኻይድሉ።
ኣብ'ቶም ዝተነበቡ 2 መግለጺታት ብኣኼበኛታ ካብ ዝቐረቡ ገለገለ ሕቶታትን ዝተዋህቡ መልስታትን ከም'ዚ ዝስዕቡ ነበሩ።
ሓው ሙሴ ሰመረ
1. መንግስቲ ኤርትራ ብናይ መን ሓገዝ እዩ ዝነብር ወይ ምንጪ ፋይናንሳዊ እቶቱ እንታይ ኢዩ?
ዲክታቶርያዊ ስርዓት ኤርትራ ኣብ ደገ ዝነብር ኤርትራዊ 2% ካብ እቶቱ ክኸፍል ዘገድድ ሕጊ ኣለዎ። ኩሎም ኣብ ወጻኢ ዝነብሩ ኤርትራውያን ነዚ ስልዕቲ'ዚ ክኸፍሉ ግዱዳት ኢዮም። እዚ እንተዘይገይሮም ከም ዜጋታት ኣብ ሃገሮም ክረኽብዎ ዝኽእሉ ዜግነታዊ መሰላት ከረጋግጹ ኣይኽእሉን እዮም። ንኣብነት፡ ንብረት ናይ ምውናንን ናይ ምውራስን መሰል ይንፈግጉ፣ ናይ ትውልዲ ምስክር ወረቓቕቲ ይኹን ናይ ንግዲ ትካላት ፍቓድ ኣይውሃቦምን፣ ኣብ ሃገሮም ገዛ ክሰርሑ ኣይክእሉን፣ ከም ዜጋታት ካብ ኤምባሲታት ናይቲ ስርዓት ክግበረሎም ዝኽእል ኣገልግሎት'ውን ኣይረኽቡን። ...ወዘተ።
በዚ መሰረት እቲ ምስ ውሽጢ ሃገር ዝግበር ርኽክብን መሰላትን ምስዚ ናይ 2% ምኽፋልን ዘይምኽፋልን ዝተታሓሓዘ እዩ። ኣብ ርእስ'ዚ፡ ኣብ ወጻኢ ዝነብሩ ኤርትራውያን ናብ ቤተሰቦም ዝሰድዎ ገንዘብን (remittances) ናይ ሓዋላ ኣታዊታትን ውን ምንጪ ናይ መንግስቲ ፋይናንስ ኢዮም። ከምኡ'ውን፡ እቲ ኣብ ሃገራዊ ኣገልግሎት ተዋፊሩ ዘሎ ጕልበት ብስማዊ ደሞዝ ኢዩ ዝሰርሕ። እቲ ብጕልበቱ ዝርከብ ኣታዊታት መንግስቲ ኤርትራ ኢዩ ዝወስዶ።
ብዘይካዚ ኣብ ኤርትራ ዘሎ ቁጠባዊ ቅዋም፡ ምዱብ ምጣኔ ሃብታዊ ባህሪ (command economy) እዩ። በዚ መሰረት ብዘይካ ገለ ናእሽቱ ዋኒናት መላእ ሃገራዊ ሃብቲ እንተላይ መሬት ኣብ ትሕቲ ዋንንት ናይ ሰልፊ ህግዲፍ/መንግስቲ እዩ። ኣብ ትሕቲ ከምዚ ዝኣመሰለ ኲነታት፡ እቲ መንግስቲ ዘካይዶን ዝቘጻጸሮን ብርክት ዝበለ ዘይሕጋዊ ንግዲ ኣሎ። ብተወሳኺ፡ ካብ ገለ መለኽቲ ዲክታቶርያዊ ስርዓታት ናይ ሃገራት ዓረብን ማእከላይ ምብራቕን ዝረኽቦ ሓገዛትውን ኣለዎ እዩ። ብሓፈሽኡ ክረኤ ኣንከሎ ግን፡ እቲ ስርዓት ንህዝቢ ብምርዓድን ኣገዲዱ ካብዝረኽቦ እቶትን እዩ ዝነብር ክባሃል ይካኣል እዩ።
2. ንህዝቢ ብስም ወትሃደራዊ ኣገልግሎት ኣብ ዕስክርና ንኽነብር ዘገድደሉ ምኽንያትስ እንታይ ዘስግኦ ነገር ኣሎ እዩ?
ድሕሪ ነጻነት ኤርትራ ኣብ 1993 ብረፈረንዱም ምድምዳሙ፡ ኣብ ኤርትራ ዘሎ ስርዓት ምስኩለን ኣብቲ ከባቢ ዝርከባ ጐረባብቲ ሃገራት ባዕሉ ብዝጻሕተሮ ውግኣት ኣብ ኲናት ኣትዩ እዩ። እተን ኣብ ባእስን ኲናትን ክኣትዋ ዘገደደን ሃገራት ግን ብመጀምርታ ንናጽነት ኤርትራ ዝተቐበላ እየን ነይረን። ስለ'ዚ ካብ ደገ ክመጾ ዝኽእል ንህዝቢ ኣብ ዕስክርና ዘንብር ዝኾነ ይኹን ስግኣታት ዝፈጥር ነገር ኣይነበረን የለን እውን። እቲ ስርዓት ግን፡ ባዕሉ ኣብ ነብሱን ኣብ ህዝብን ጐረባብቲ ሃገራት ዝፈጥሮ ናይ ራዕድን ሽበራን ስግኣታት ኣለዎ። ናይ ውሽጡ ስግኣታት ጥራሕዩ ዘለዎ። በዚ መሰረት ንመንእሰይ ኤርትራ ካብ ኩሉ ሰብኣዊ መነባብራኡን ከም ሰብ ተፈጥራዊ ህይወት ከየስተማቕርን ገይርዎ ይርከብ። መንግስቲ ኤርትራ ኣብ ውግእን ህውከትን ዝነብር፡ ኣብ ሰላምን ራህዋን ጠቕሚ ዘይብሉ ሃዋኺ ስርዓት እዩ።
3. ኤርትራን ኢትዮጵያን ካብ ቀደም ሓንቲ ሃገር ዲየን ነይረን ወይስ ዝተፈላለያ ሃገራት እየን ነይረን?
ብመጀመርታ ኤርትራ ከም ኩለን ኣፍሪቃውያን ሃገራት ብመግዛኣቲ ዝቖመት ሃገር እያ፡ ናይዛ ሎሚ እንፈልጣ ኤርትራ ሃገርነት ምስ መግዛእቲ ጣልያን ዝተኣሳሰረ እዩ። ጣልያን ኣብ ኤርትራ ወሪሩ ምስ ኣተወ፡ ኣብ 1890 ክሳብ 1910 ዘሎ ግዜ ምስናይቲ እዋን መንግስቲ ኢትዮጵያ ዳግማዊ ምነሊክ ዶባዊ ውዑላት ተገይሩ፡ ጣልያን ኣብ ካልኣይ ውግእ ዓለም ተሳዒራ ክሳብ ትወጽእ ኤርትራ ግዝኣት ናይ ጣልያን ነይራ። ድሕር'ዚ ን10 ዓመታት ኣብ ትሕቲ ሞግዚትነት እንግሊዝ ጸኒሓ። ድሕርዚ ኤርትራ ከም ሃገር ምስ ኢትዮጵያ ኣብ 1952 ብፈደራላዊ ውዑል ትማሓደር ነይራ። ኣብ 1962 ስርዓት ሃይለ ስላሰ ነቲ ፈደረሽን ምሉእ ብምሉእ ኣፍሪሱ፡ ንኤርትራ ኣብ ዝጐበጠሉ ግዜ፡ 30 ዓመታት ዝወሰደ ነጻነታዊ ኲናት ተኻይዱ ኤርትራ 1991 ካብ መግዛእቲ ሓራ ኰይና፡ ኣብ 1993 ረፈረንዱም ተገይሩ ምልእ ነጻነት ተኣዊጁ ኣብ ዓለም ከም ሃገር ተቐባልነት ረኺባ።
4. ኤርትራ፡ እንታይ ኰይና ኢያ ንድሕሪት ተመሊሳ?
ብግዝኣተ-ሕግን ብቕዋምን ዘይሰርሕ፡ ንሰብኣዊ መሰላት ዜጋታት ዘየኽብር፡ ኣብ ምጽሕታር ግርጭት ዝኣምን ስርዓት ስለዘለዋ ኢያ ንድሕሪት ተመሊሳ።
5. እዚ መግለጺ ዝተጨበጠ ፍታሕ ዘቕረበ ኣይመስልን፡ ከም ኤርትራውያን ኣብዚ ዝሑፍዚ ዘለኩም ርእይቶ ከመይ እዩ?
ብመጀመርታ እቲ ጽሑፍ ኣብ ትሕቲ ከመይ ዝኣመሰለ ኲነታትን መንግስትን ኢዩ ተጻሒፉ ዝብል ኢና ክንርኢ ዘለና። ኣብ ኤርትራ ምልካዊ ስርዓት ኣሎ፡ ምልካዊ ስርዓት ድማ ናይ ምጽሓፍ ኮነ ምዝራብ መሰል ኣየፍቕድን እዩ። ተቓውምን ነቄፈታን ዘይጻወር ስርዓት እዩ። ንኹሉ ብሓይልን ዓመጽን ኣርዒዱ ዝነብር ዘሎ እዩ። ስድራታት ንከይታኣማመን ውሽጣዊ ሰኪዐታት በቲኑ ኣብ ሕድሕድ ምትሕልላው ዘንብር ስርዓት ኢዩ ዘለና። ኣብ ከምዚ ዝኣመሰለ ኲነታት ዝተጻሕፈ መግለጺ ብምዃኑ ነፍሰ ተወፋይነትን መስዋእትን ዝኽፈሎ ናይ ተባዓት መግለጺ እዩ። ንነብሶም በጅዮም ዝወሰድዎ ብምዃኑ ድማ ድሮ ሰዓብቲውን ኣጥርዩ ኣሎ። እቲ ጽሑፍ ኩሉ ኤርትራዊ ብውልቀ ይኹን ከም ህዝቢ ክገብሮ ዘለዎ ሓላፍነታት ኣመልኪቱ ኣሎ፡ ድሕነት ሃገርን ህዝብን ድማ ኣብ ኢድ ህዝቢ እምበር ንውልቀ ሰባት ዝተርፍ ከምዘይኮነ ፈሊጡ ህዝቢ ሓላፍነት ክስከም ኣለዎ።
እቲ ጽሑፍ ብዙሕ እዩ፡ ክሳብ 32 ገጻት ይርከቦ። ቀንዲ ትሕዝትኡ ድማ ህዝቢ ግዲኡ ከበርክት ዝሓትት እዩ። ኤርትራ ከም ሃገርን ህዝብን ክትጸሮ ኣብዘይትኽእል ምብትታን ኣትያ ምህላዋ የገንዝብ ኣሎ። ነዚ ኲነታትዚ ናይ ምቕያር ሓላፍነት ዘለዎ ድማ ህዝቢ እዩ። እቲ ክግበር ዘለዎ ፍታሓት ካብ'ኣቶም ጥራሕ ክንጽበዮ ኣይግባኣን።
ብዘይካዚ፡ እቲ ዝሑፍ ካብ ተራ ሰባት ዝወጸ ከምዘይኮነ ምፍላጡ ኣገዳሲ እዩ። ካብ ከም'ዚኦም ዝመስሉ ሰባት ዝወጽእ ጽሑፍ ድማ ክሳብ ክንደይ ጥንቓቐ ከምዘድልዮ ምግንዛቡ ዘሸግር ኣይመስለንን። መንእሰያት ንወጻኢ ኣብ ምስዳዶም ብሓፈሻኡ ንህዝቢ ምስካም ግን ቅኑዕ ኣይመስለንን፡ ከም መግለጺ ግን ተባዕ ስጉምቲ እዮም ወሲዶም።
6. እቲ መንግስቲ ኣብ ልዕሊኦም ስጉምቲ ከይወስድ ስግኣታት ኣሎኩም'ዶ?
ብርግጽ እቲ ስርዓት መኣረምታን ነቐፈታን ዝጻወር ኣይኰነን። ኣብ ተመኩሮና ድማ፡ ብዙሕ ከምኡ ዝኣመሰለ ናይ ምእሳርን ምቕትልን ትግባርት ርኢና ኢና። ኣካያይዳና ንኣርም ዝበልዎ ኣባላት ፓርላማን መቓልስቱን ኣዳህሊሉ ሒዙ ኣብ ማኣሰርቲ ዘብሊ ዘሎ ስርዓት እዩ። ንኣቡናትን ሸኻትን ዝእስርን ካብ ሓላፍነቶም ዘውርድን ስርዓት እዩ። ነዞም መግለጺ ኣውጺኦም ዘለዉ መራሕቲ ሃይማኖትውን ዝጥዕሞ ግዜ እዩ ዝጽበ ዘሎ ኣምበር ይገድፎም እዩ ዝብል እምነት የብልናን። ቅድሚ ሕጂ'ውን ንዕስክርና ዝተቓወሙ ምእመናን ዮሆዋን ጰንጠን ዝኣሰረን ካብ ሃገር ዘባረረን ትካላቶም ዝዘመተን፡ ዶብ ንኽሰግሩ ዝፍትኑ ስደተኛታት ተኵሱ ዝቐትል ስርዓት ምዃኑ ንፈልጦ ኢና። ካቶሊካዊት ቤት ክርስትያን ኣብ ኤርትራ ድማ ካብ ነዊሕ በዚ ስርዓትዚ ክትሳቐ ዝጸንሐት እያ። ንዝተቓወምዎ መራሕቲ ሃይማኖት ብሜላ ካብ ሃገሮም ዘባረሮም መራሕቲ ሃይማኖት ውን ኣለዉ። ንብረታ ተመንዚዓን መጽሔታ ተኣጊዱን እዩ።
7. ኣብዚ ከተማ ብዙሓት ትሕተ ዕድመ ተሰዲዶም ዝመጹ ኤርትራውያን ኣለዉ፡ ናይዚኦም ምስዳድ ጽቡቕ መነባብሮ ከሕልፉ ዝመጹን ስድርኦም ዝሰደድዎምን ኣንተዘይኰይኖም ከመይ ኢሎም መጺኦም?
ጽቡቕ ዝጸልእ ሰብ ከምዘየለ ፍሉጥ እዩ። እዞም መንእሰያት እዚኣቶም ግን ጽቡቕ መነባብሮ ከናድዩ ብስድርኦም ተደሪኾም ዝመጹ ዘይኰኑስ፡ ካብቲ ዝጽበዮም ወታሃደራዊ ኣገልግሎት ከምልጡ ብኣጋኡ ዝወስድዎ ዘለዉ ስጉምቲ እዩ። ተስፋኦም ዘጸልመተ ስርዓት ከሎ፡ ብሰላም ብፍትሒ ክነብሩ ከምዘይክእሉ ፈሊጦም ኢዮም ዝስደዱ ዘለዉ። ሕጂ፡ ሻውዓይ፡ ሻምናይ ክፍሊ ዘለዉ፡ ድሕሪ ገለ ዓመታት ሳዋ ክወርዱ ምዃኖም ይፈልጡ ኢዮም። ብሳዋ ከይሓለፉ ዝኸድዎ ካልእ ትምህርቲ ድማ የለን።
ሓደ ግዳይ ሳዋ ዝነበረ መንእሰይ ኣብቲ ኣኼባ ተረኺቡ ምስክርነቱ ከቕርብ እንከሎ፡ ካብ'ዞም ኣብ'ዚ ኣኼባ ዘለና ህይወቱ ባዕሉ ክሕልፍ ዝደሊ ኣለኩም'ዶ ብዝብል ሕቶ ጀሚሩ። ኣይመስለንን ክብል ባዕሉ ድሕሪ ምምላስ፡ ኣነ ናይ ዓይኒ ምስክር እየ ኣብ ነብሰይ ዝወረደ ድማ'የ ክሕብረኩም ይብል። "ኣብ ሳዋ፡ ኣርባዕተ ዓመት መመላእታ ክእሰር፡ ክፍታሕን ክቕጻዕን ኢየ ኣሕሊፈዮ። ኣብ ልዕለይ ናይ ምቕትል ፈተነ ውን ተኻይዱ ኢዩ። ኣብ ሳዋ ብዘይካ ወታሃደራዊ ታዕሊም ትምህርቲ ኣይነበረናን። ኣብ ትሕቲ ወታሃደራዊ ታዕሊም ኰንካ ትምህርቲ ዝብሃል ነብስኻ ዝቕበሎ ኣይኰነን። በዚ ክስደድ መሪጸ ብኽንደይ ሽግር ኣብዚ በጺሔ፡ ኣብዚ ክበጽሕ 12 ሽሕ ዶላር ተኸፊሉልይ። እዚ ዓቐን ገንዘብ'ዚ ኣብ ኤርትራ ብዙሕ ገንዘብ እዩ። ሰሪሐ ክነብረሉ ይኽእል ነይረ። ኣብ ኤርትራ ግን ነጽነት ናይ ምንባርን መሰል ወዲ ሰብን ዝባሃል ስለዘየለ፡ ገንዘበይ ኣጥፊኤ ክስደድ ተገዲደ። ስለዚ ስእነት ገንዘብን ጽቡቕ ናብራ ስለዝደለናን ኣይኰናን ንስደድ ዘለና" ክብል ገሊጹ።
ሓው መንግስተኣብ ኣስመሮም ኣብ መዛዘሚ እቲ ኣኼባ፡ ንኣኼበኛታት ዘርኣይዎ ምውቕ ተኻፋልነት ኣመጕሱ። ጠንቂ ናይ ስደት ኤርትራውያን እቲ ኣብ ኤርትራ ዘሎ ናይ ሓደ ውልቀሰብ ኢክታቶርይዊ ስርዓትን ሕማቕ ምሕደራ ምዃኑ ኣሚቱ። እቲ መፍትሒ ናይ'ቲ ሽግር ድማ ቀሊል ዘይኰነስ፡ ሃገራት'ቲ ዞና፡ ኣህጕራዊ ማሕበረሰብ ዓለምን አእጃሞም ከበርክቱ ዝሓትት ዝተሓላለኸ ጕዳይ ምዃኑ ኣረዲኡ። እቲ ዝድለ ፍታሕ፡ ግዝኣተ-ሕጊ ዘስፍን፡ ንሰብኣዊ መሰላት ዘኽብር ቅዋማዊ ስርዓት ምትካል ምዃኑ ኣብሪሁ። ዶባት ምዕጻውን ንዝኣተዉ ስደተኛታት ናብ ሃገሮም ምምላስን ጥራሕ መፍትሒ ከምዘይኰነ ኣስሚርሉ። ህዝቢ ኤርትራ ኣብ ሃይማኖታዊ መራሕቱ እምነት ስለዘለዎ እቲ ሃዋርያዊ መልእኽቲ ንብዙሓት ክጸሉ ኢዩ ዝብል ገምጋም ከምዘለዎ ሓቢሩ።
************
ምሉእ ትሕዝቶ ናይ'ቲ ብሓው መንግስተኣብ ኣስመሮም ብእንግሊዘኛ ዝቐረበ ጽሑፍ፡ ትርጕሙ ከም'ዚ ዝስዕብ ኢዩ።
ጠንቅታት ዋሕዚ ኤርትራውያን ስደተኛታትን መፍትሒ ይዀኑ ኢዮም ዝተባህሉ ርእይቶታትን
መንግስተኣብ ኣስመሮም
ኤርትራ፡ 120,000 ትርብዒት ኪሚ ዝስፍሓታ፡ 6 ሚልዮን ተቐማጦ ዝነብሩላ ንእሽቶ ሃገር ኢያ። ኤርትራ፡ ከም ሃገር ቅድሚ 124 ዓመት ብመግዛእቲ ጣልያን ኢያ ቆይማ። ኣብ ኤርትራ 9 ብሄራት ኣለዋ። መብዛሕትኡ ህዝባ ብሕርሻ፡ መጓሰን ምግፋፍ ዓሳን ኢዩ ዝናበር።
ኤርትራ፡ ኣብ ትሕቲ ሰንሰለታዊ መግዛእቲ ባዕዳውያን ሓይልታት ኢያ ጸኒሓ። ህዝቢ ኤርትራ፡ ብዝተፈላለዩ ኣገባባት፡ ማለት ብሰላማውን ዕጥቃውን ኣገባብ ኣንጻር ገዛእቱ ተቓልሱ። ድሕሪ ናይ 30 ዓመታት (1961-1991) ብረታዊ ተጋድሎ ድማ ብ1991 ካብ ባዕዳዊ ጐበጣ መንግስቲ ኢትዮጵያ ናጻ ኰይና። ብ1993 ብዝተኻየደን ኣህጕራዊ ተፈላጥነት ብረኸበን ህዝባዊ ሪፈረንደም ድማ ኣቢላ ድማ ብ1993 ልዓላዊት ሃገር ክትከውን በቒዓ።
ኵላትና ከም እንፈልጦ፡ ጠንቂ ናይ ሰብኣዊ ምፍንቓልን ስደትን ባህርያዊ ሓደጋታት፡ ውግኣት፡ ድኽነት፡ ሕማቕ ምሕደራን ብልሽውናን ኢዮም።
ቀዳማይ ማዕበል ዋሕዚ ኤርትራውያን ስደተኛታት፡-
ኤርትራውያን ብብዝሒ ክስደዱ ዝጀመርሉ እዋን ብ1967 ዓ.ም ኢዩ። ኣብ'ዚ ዓመት'ዚ፡ ሰራዊት ኢትዮጵያ፡ ዓሳ ንምቕታል ማይ ምንጻፍ ካብ ዝብል ፖሊሲ ተበጊሱ፡ ኣብ'ቶም ተጋደልቲ ተጋድሎ ሓርነት ኤርትራ ዝንቀሳቐስሉ ዝነበሩ ክባቢታት ኣብ ቆላታት ኤርትራን ኣብ ምብራቓዊ ገማግም ኣከለጕዛይን ንዝርከብ ህዝቢ ብጅምላ ክቐትልን ዓድታቶም ከቓጽልን ጀመረ። ብሰንክ'ዚ ኣረሜናዊ ተግባር'ዚ፡ ብዓሰርተታት ኣሽሓት ዝቝጸሩ ኤርትራውያን መብዛሕትኦም ድማ ኣስላም ናብ ሱዳን ተሰደዱ።
ካልኣይ ማዕበል ዋሕዚ ኤርትራውያን ስደተኛታት፡-
ብ1974 ዓ.ም ወተሃደራዊ ደርግ ኣብ ኢትዮጵያ ንንጉስ ሃይለስላሰ ዓልዩ ስልጣን ጨበጠ። ደርግ፡ ኣብ ልዕሊ ህዝቢ ኤርትራ ሰንሰለታዊ ናይ ራዕዲ ወፈራታት ኣካየደ። ኣብ ልዕሊ ተሓኤን ህግሓኤን ዝገብሮ ዝነበረ መጥቃዕትታት ድማ ኣዛየደ። ከም ውጽኢት ናይ'ዚ ውግኣት'ዚ ብዙሓት ኤርትራውያን ካብ ኵሉ ኵርንዓት ናይ ኤርትራ ሃገሮም ገዲፎም ናብ ሱዳን፡ ማእከላይ ምብራቕን እንተላይ ናብ ኣውሮጳን ኣመሪካን ክስደዱ ተራእዩ።
ሳልሳይ ማዕበል ዋሕዚ ኤርትራውያን ስደተኛታት፡-
ጠንቂ ናይ'ዚ ዋሕዚ'ዚ ብ1980-81 ኣብ መንጐ'ተን ክልተ ዓበይቲ ውድባት ኤርትራ ተሓኤን ህዝባዊ ግንባርን (ህወሓት ውን ኣብ ጐድኒ ህዝባዊ ግንባር ኰይኑ ተዋጊኡ) ዝተኻየደ ናይ ሕድሕድ ውግእ፡ ብዓሰርተታት ኣሽሓት ዝቝጸር ሰራዊት ተሓኤ ተደፊኡ ናብ መሬት ሱዳን ኣትዩ። ብዙሓት ካብ'ኦም ድማ ብሕጋውን ዘይሕጋውን ኣገባብ ኣቢሎም ክሳብ ማእከላይ ምብራቕ፡ ኣውሮጳን ኣመሪካን በጺሖም ኢዮም። ብተወሳኺ፡ ብሰንኪ'ቲ ብ1984-85 ኣብ ቀርኒ ኣፍሪቃ ወሪዱ ዝነበረ ድርቅን ጥሜትን ብዙሓት ኤርትራውያን ንስደት ከምርሑ ተአራእዮም ኢዮም።
ራብዓይ ማዕበል ዋሕዚ ኤርትራውያን ስደተኛታት፡-
እዚ ዋሕዚ'ዚ ብድሕር'ቲ ኣብ መንጐ ኤርትራን ኢትዮጵያን ዘጋጠም ናይ 1998-2000 ዓ.ም ናይ ዶብ ውግእ ኢዩ። ክሳብ ሕጂ ድማ፡ እቲ ስደት ደው ኣይበለን ዘሎ። እቲ ቀንዲ ጠንቂ ናይ'ዚ ስደት'ዚ፡ እቲ ደረት ኣልቦ መደብ ሃገራዊ ኣገልግሎት ኢዩ። እዚ መደብ'ዚ ብመጀመርያ፡ ኵሎም'ቶም ካብ 18-40 ዝዕድሚኦም ዜጋታት ኤርትራ ን18 ኣዋርሕ ኣገልግሎት ክገብሩ ተባሂሉ ኢዩ ተወሲኑ።
ኣብ'ዚ ራብዓይ ማዕበል ንስደት ዝውሕዙ ዘለዉ ኤርትራውያን መብዛሕትኦም ትሕቲ 25 ዕድመ ዘለዎም መንእሰያት ኢዮም። እቲ ቀንዲ ንስደት ዝደፋፍኦም ዘሎ ምኽንያት ድማ፡ ተቓውሞኦም ነቲ መወዳእታ ዘይብሉ መደብ ሃገራዊ ኣገልግሎትን (ባርነት) ኣብ ልዕሊኦም ዝፍጸም ዘሎ ሰብኣዊ ግህሰታትን ኢዩ። ጸብጻባት ትካላት ሕቡራት ሃገራት ከምዝሕብሮ፡ ኣብ ሱዳን ክሳብ 300,000 ዝዀኑ ምዝጉባት ስደተኛታት ክህልዉ እንከለዉ፣ ኣብ ኢትዮጵያ ድማ 150,000 ኣለዉ። እዚ ቍጽሪ'ዚ ነቶም ኣብ መደበር ስደተኛታት ከይበጽሑ ናብ ኣዝማዶም ዝኣትዉ ወይ ድማ ብቐጥታ ናብ ካልኦት ሃገራት ዝሰግሩ ዘይምዝጉባት ስደተኛታት ዘጠቓልል ኣይኰነን።
ብመሰረት ጸብጻባት ሕቡራት ሃገራት ኣብ ነፍስወከፍ መዓልቲ 3,000 ዝዀኑ ኤርትራውያን ናብ ሱዳን ይስደዱ። ገለ ድማ፡ ዶብ ኤርትራ ክሰግሩ ከለዉ ብጥይት ወተሃደራት ኤርትራ ዝቕተሉ ኣለዉ።
ኤርትራውያን ስደተኛታት ዝጕዓዝሎም ክልተ መንገድታት ኣለዉ። ንሳቶም ከኣ፡-
1. ካብ ኤርትራ ... ናብ ሱዳን/ኢትዮጵያ ... ናብ ሊብያ፡ ናብ ዓዲ ጣልያን
2. ካብ ኤርትራ ... ናብ ሱዳን/ኢትዮጵያ፡ ...ናብ ግብጺ/ሲና... ናብ እስራኤል
እቲ ካልኣይ ናብ እስራኤል ዘብጽሕ መንገዲ ብ2006 ዓ.ም ጣልያንን ሊብያን ንዋሕዚ ናይ ስደተኛታት ደው ንምባል ዘኽእል ስምምዓት ምስ ገበሩ ኢዩ ተኸፊቱ። ስደተኛታት ኣብ እስራኤል ምስ በጽሑ፡ ብዘይሕጋዊ ኣገባብ ዶብ ጥሒሶም ዝኣተዉ ተባሂሎም ኣብ ቤት ማእሰርቲ ኢዮም ዝኣትዉ እምበር ከም ስደተኛታት ኣይቍጸሩን ኢዮም። ኣብ ርእስ'ዚ፡ መንግስቲ እስራኤል ምስ ካልኦት ሃገራት ኣፍሪቃ ተሰማሚዓ ነቶም ስደተኛታት ካብ ሃገራ ከተባርሮም ትርአ ኢያ።
ዘይሕጋውያን ኣሰጋግርትን ነጋዶ ደቂ ሰባትን
ኣብ'ዚ ስራሕ'ዚ ዝዋፈሩ ዘለዉ ዓሌታት ራሻይዳ ናይ ምብራቕ ሱዳንን በደዊን ናይ ሲናን ሊብያን ኢዮም። እቲ መርበብ ግን፡ ኣዝዩ ሰፊሕን ዝተሓላለኸን ኢዩ። ናይ ኤርትራ፡ ሱዳን፡ ኢትዮጵያ፡ ሊብያ፡ ጸጥታውን ወተሃደራውን ባእታታት፡ ከምኡ ውን፡ ኣብ ሰሜን ኣፍሪቃ ዝንቀሳቐሱ ጥሩፋት ናይ እስላም ምንቅስቓሳት፡ ሓካይም፡ ናይ ብረትን ዕጸ ፋርስን ኣካላት ደቂ ሰባትን ዝሸጡ ነጋዶን ዝካፈልዎ መርበብ ኢዩ።
እቶም ግዳያት፡ ካብ ሓደ ናብ ካልእ ነጋዳይ እናተሸጡ ኢዮም ዝኸዱ። ካብ ጨወይቶም ሓራ ንኽወጹ ድማ ካብ 2000 ዶላር ክሳብ 50,000 ናይ ኣመሪካ ዶላር ክኸፍሉ ይግደዱ። ነዚ ገንዘብ'ዚ ንምርካብ፡ እቶም ጨወይቲ ዝተፈላለያ ዓይነት ዓዛብ ኢዮም ኣብ ልዕሊ'ቶም ግዳያቶም ዝፍጽሙ። ምቕጥቓጥ፡ ዝመኸኸ ፕላስቲካ ኣብ ዝባኖም ምንጥብጣብ፡ ኣብ ነሓሲ ኣንጠልጢልካ ምቕጥቃጥ፡ ምዕማጽ ወዘተ ገለ ካብ'ቶም ነቶም እሱራት ዘሳቕይሎም ኣገባባት ኢዮም።
ኣዝማድ ናይ'ቶም ዝተጨውዩ ስደተኛታት ኣብ ኣውሮጳ ወይ ካልኦት ሃገራት ምዕራብ እንተልዮም እቲ ዝሕተት ገንዘብ ብዙሕ ኢዩ። መታን ነዚ ገንዘብ'ዚ ንምርካብ ድማ፡ እቲ ዘመድ ንስቓይን ኣውያትን ናይ'ቲ እተጨውየ ቤሰቡ ብሞባይል ተለፎን ከምዝሰምዕ ይገብሩ። እቲ ዝተጠልበ ገንዘብ እንተደኣ ዘይተኸፊሉ፡ ገለ ካብ ኣካል ናይ'ቲ እሱር ተወሲዱ ናብ ነጋዶ ይሽየጥ። እቲ ግዳይ ድማ መብዛሕቱ ግዜ ይቕተል።
እቲ ዋሕዚ ናይ ስደተኛታት እንተደኣ ብገለ ምኽንያታት ነክዩ፡ ኣብ'ተን መደበራት ስደተኛታት ከይዶም ነቶም ምዝጉባት ስደተኛታት ይጨውይዎም።
ብዙሓት ስደተኛታት፡ ኣብ ጕዕዞ እንከለዉ፡ ብጽምኢ፡ ጥሜት፡ ሕማም፡ ሕጽረት ምስትንፋስ፡ ብወቕዒ ጽሓይ ወይ ብምጥሓል ይሞቱ። ብ3 ጥቅምቲ 2013 360 ዝዀኑ ኤርትራውያን ስደተኛታት ኣብ ገማግም ደሴት ላምፓዱዛ ምጥሓሎም ንዓለም ዘሰንበደ ተራኽቦ ኢዩ ነይሩ።
ሊቀ-ጳጳሳት ካቶሊካዊት ቤተክርስትያን ኣቡነ ፍራንሲስ፡ ዓለምና ነዚ ሓደጋ'ዚ ክትከላኸል ብዘይምኽኣላ፡ ን3 ጥቅምቲ 2013 "ዕለት ናይ ብኽያትን ሕፍረትን" ክብሉ ኢዮም ገሊጾማ። እዚ ድማ ብዙሓት እንተላይ ዓዲ ጣልያንን ሕብረት ኣውሮጳን ንጕዳይ ኤርትራውያን ስደተኛታት ኣስተብህሎ ክገብርሉ ደፋፊኡ ኢዩ።
መግለጺ ሊቀ-ጳጳሳት ካቶሊካዊት ቤተ-ክርስትያን ኣቡነ ፍራንሲስ ድማ፡ ነቲ ብ25 ግንቦት 2014 ብ4 ጳጳሳት ካቶሊካዊት ቤተ-ክርስትያን ኤርትራ ዝተዘርግሐ፡ ንነፍስወከፍ ኤርትራዊ ነቲ ጸገም ኣብ ምፍታሕ እጃሙ ከበርክት ዝጽውዕ ሃዋርያዊ መልኽእቲ ንምትሕልላፍ መገዲ ጸረገ። እቲ ሃዋርያዊ መልእኽቲ፡ ነዚ ዝኸይድ ዘሎ ዋሕዚ ስደት ኣብ ሓጺር ግዜ ደው ንምባል እንተዘይተኻኢሉ፡ ኤርትራን ህዝባን ንሓደጋ ምብትታን ክቃልዑ ኢዮም ዝብል ትሕዝቶ ዘለዎ ኢዩ።
እንታይ ክግበር ኣለዎ?
1. ኣብ'ተን ምንጪ ናይ ስደት ዝዀና ሃገራት ፖለቲካዊ ለውጥታት ክምዝገብ ክኽእል ኣለዎ። ኣብ ኤርትራ ንኣብነት፡ ልዑላውነት ናይ ሕጊ ክኽበር፡ ቅዋም ክህሉን ኣብ ስራሕ ክውዕልን፡ መደብ ሃገራዊ ኣገልግሎት ን18 ኣዋርሕ ክኸውን ወይ ጠሪሱ ደው ክብል፡ ተቓወምቲ ዝዋስኡል ናይ ብዙሓት ሰልፍታት ስርዓት ክቐውም፡ እሱራት ክፍትሑ ...ወዘተ የድሊ።
2. ናይ መወዳእታ ፍታሕ ክሳብ ዝርከብ፡ ኣብ ሱዳን፡ ኢትዮጵያ፡ የመንን ጂቡትን ተዓቚቦም ዘለዉ ስደተኛታት ናይ ትምህርትን ሞያዊ ስልጠናን ኣገልግሎት ክውሃቦምን ናይ ስራሕ ዕድላት ክኽፈተሎምን ይግባእ።
3. ኣብ መንጐ ኤርትራ፡ ኢትዮጵያ፡ ሱዳንን ዘላቂ ሰላም ንምስፋን ምጽዓር።
4. ጸጥታን ሓለዋን መደበራት ስደተኛታት ምሕያል፤
5. ነቶም ዝተረስዑ ቀቢላታት ራሻይዳን በደዊንን ኣብ ናይ ሃገሮም ፖለቲካን ዋኒንን ዝካፈልሉ ዕድላት ምኽፋት።
6. መንግስታት ኤርትራ፡ ሱዳን፡ ኢትዮጵያን ሃገራት ሰሜን ኣፍሪቃን ኣንጻር ነጋዶ ደቂ ሰባት ዘካይድኦ ቃልሲ ከውሃህዳ ምግባር ..ወዘተ የድሊ።


text:
ኣከዳድናኻ ንኣምላኽ የኽብሮ ድዩ፧
“ኵሉ ንኽብሪ ኣምላኽ ግበርዎ።”—1 ቈረ. 10:31።
መዝሙር፦ 34, 29
1, 2. ናይ የሆዋ መሰኻኽር ብዛዕባ ኣከዳድና ልዑል ስርዓት ዚስዕቡ ስለምንታይ እዮም፧ (ኣብ መእተዊ ዘላ ስእሊ ርአ።)
ሓንቲ ኣብ ነዘርላንድስ እትሕትም ጋዜጣ ብዛዕባ ኣኼባ መራሕቲ ቤተ ክርስትያን ኣብ ዘቕረበቶ ጸብጻብ፡ “ምናዳ ሃሩር ኣብ ዚዀነሉ እዋን፡ ዘይምዕሩግ ክዳውንቲ ትርኢ ኢኻ” በለት። ኣስዕብ ኣቢላ፡ “ኣብ ኣኼባ ናይ የሆዋ መሰኻኽር ግና ከምኡ ኣይኰነን። . . . ኣወዳትን ሰብኡትን፡ ጁባን ክራባታን ይገብሩ እዮም፣ ንውሓት እቲ ኣዋልድን ኣንስትን ዚገብራኦ ቐምሽ ድማ . . . ግቡእን ዘመናውን እዩ” በለት። እወ፡ ናይ የሆዋ መሰኻኽር፡ “ትሕትናን ልብምናን ብዜርኢ ግቡእ ክዳውንቲ፡ ንኣምላኽ ተወፋይነት [ንዘለዎም] ከም ዚግባእ” ስለ ዚስለሙ፡ ብዙሕ ሳዕ ይንኣዱ እዮም። (1 ጢሞ. 2:9, 10) ሃዋርያ ጳውሎስ ኣብዛ ጥቕሲ እዚኣ ብዛዕባ ኣንስቲ እኳ ይዛረብ እንተ ነበረ፡ እቲ መሰረታዊ ስርዓት ግና ንክርስትያን ሰብኡት እውን ዚምልከት እዩ።
2 ንሕና ህዝቢ የሆዋ ስለ ዝዀንና፡ ግቡእ ስርዓት ኣከዳድና ንዓና ኣገዳስነት ኣለዎ፣ ነቲ እነምልኾ ኣምላኽና እውን ኣገዳስነት ኣለዎ። (ዘፍ. 3:21) ቅዱሳት ጽሑፋት ብዛዕባ ኣከዳድናን ኣመለኻኽዓን ዚብሎ ነገር፡ እቲ ልዑላዊ ጐይታ ዅሉ ፍጥረት ነቶም ናይ ሓቂ ኣምለኽቱ ብዛዕባ ኣከዳድና ጽቡቕ ስርዓት ኪህልዎም ከም ዚደልዮም ብዘየማትእ መገዲ ይሕብር እዩ። ስለዚ፡ ኣከዳድናናን ኣመለኻኽዓናን ከም ቃሕ ዝበለና ጥራይ ኪኸውን ኣይግባእን። የግዳስ፡ ነቲ ልዑላዊ ጐይታ ዝዀነ የሆዋ እንታይ ባህ ከም ዜብሎ ኣብ ግምት ከነእቱ ኣሎና።
3. ካብቲ ኣምላኽ ንእስራኤላውያን ዝሃቦም ሕጊ ብዛዕባ ኣከዳድና እንታይ ንምሃር፧
3 ንኣብነት፡ እቲ ኣምላኽ ንእስራኤላውያን ዝሃቦም ሕጊ፡ በቲ ብዕሉግ ኣነባብራ እቶም ኣብ ዙርያኦም ዝነበሩ ኣህዛብ ከይመላለሱ ዜዕቍብ ሕግታት ነይርዎም እዩ። የሆዋ ነቲ ኣብ መንጎ ደቂ ተባዕትዮን ደቂ ኣንስትዮን ብንጹር ዘይፈላሊ ዓይነት ኣከዳድና ኸም ዚጸልእ ከኣ፡ ኣብቲ ሕጊ ገሊጹ እዩ፣ ኣብዚ ግዜና ኸምኡ ዓይነት ቅዲ ኣሎ። (ዘዳግም 22:5 ኣንብብ።) ካብቲ ኣምላኽ ብዛዕባ ኣከዳድና ዝሃቦ መምርሒ፡ ንደቂ ተባዕትዮ ኸም ደቂ ኣንስትዮ ዜምስሎም፡ ንደቂ ኣንስትዮ ድማ ከም ደቂ ተባዕትዮ ዜምስለን፡ ወይ ኣብ መንጎ ሰብኡትን ኣንስትን ዘሎ ፍልልይ ዘይንጹር ዚገብር ኣከዳድና ኸም ዘይፈቱ ብንጹር ክንርኢ ንኽእል ኢና።
4. ክርስትያናት ብዛዕባ ኣከዳድና ጽቡቕ ውሳነታት ምእንቲ ኺገብሩ እንታይ ይሕግዞም፧
4 ኣብ ቃል ኣምላኽ፡ ንክርስትያናት ብዛዕባ ኣከዳድና ጽቡቕ ውሳነታት ኪገብሩ ዚሕግዞም ስርዓታት ኣሎ። ዚነብሩሉ ዓዲ፡ ባህሊ፡ ወይ ክሊማ ብዘየገድስ፡ እዚ ስርዓታት እዚ ኺሕግዞም ይኽእል እዩ። ኣየናይ ቅዲ ኽዳውንቲ ቕቡል፡ ኣየናይ ድማ ዘይቅቡል ምዃኑ ንምውሳን፡ ዝርዝር መምርሒ ኣየድልየናን እዩ። የግዳስ፡ ንብሕታዊ ምርጫና እተወሰነ ቦታ ዚፈቅድ ቅዱስ ጽሑፋዊ ስርዓታት ኢና እንስዕብ። ብዛዕባ ኣከዳድናና ኣብ እንውስነሉ እዋን፡ “እቲ ሰናይን ቅቡልን ፍጹምን ፍቓድ ኣምላኽ” እንታይ ምዃኑ ኽንፈልጥ ዚሕግዘና ገለ ስርዓታት መጽሓፍ ቅዱስ እስከ ንርአ።—ሮሜ 12:1, 2።
“ንርእስና ኸም ኣገልገልቲ ኣምላኽ ጌርና ነርኢ ኣለና”
5, 6. ኣከዳድናና ኣብ ሰባት እንታይ ጽልዋ ኺህልዎ ይግባእ፧
5 ሃዋርያ ጳውሎስ ብመንፈስ ኣምላኽ ተደሪኹ፡ ኣብ 2 ቈረንቶስ 6:4 ሓደ ኣገዳሲ ስርዓት ኣጕሊሑ ኣሎ። (ኣንብብ።) ትርኢትና ብዛዕባና ብዙሕ ይዛረብ እዩ። ብዙሓት ሰባት ነቲ ‘ኣብ ቅድሚ ኣዒንቶም’ ዘሎ ርእዮም፡ ብዛዕባ ሰብ ሓደ ርእይቶ ይህልዎም እዩ። (1 ሳሙ. 16:7) ስለዚ፡ ኣገልገልቲ ኣምላኽ ከም ምዃንና መጠን፡ ዚምሽኣና ወይ እንፈትዎ ኽዳን ጥራይ ንኽደን ማለት ኣይኰነን። እቲ ኣብ ቃል ኣምላኽ እንረኽቦ መሰረታዊ ስርዓታት፡ ምስ ሰብነትና ዚጠብቕ፡ ንሰብነትና ዚቐልዕ፡ ወይ ጾታዊ ስምዒት ዜለዓዕል ክዳውንቲ ኸይንኽደን ይድርኸና እዩ። እዚ ኺብሃል ከሎ ድማ ጾታዊ ኣካላት ዚቐልዕ ወይ ዜጕልሕ ዓይነት ክዳውንቲ ጠሪሱ ኺሕሰብ የብሉን ማለት እዩ። ኣከዳድናና ንዝዀነ ይኹን ሰብ ኬሸቝርሮ ወይ ገጹ ኸም ዚመልስ ኪገብሮ የብሉን።
6 ኣከዳድናና ጽፉፍን ጽሩይን ትሕትና ዜርእን ግቡእን ምስ ዚኸውን፡ ከም ኣገልገልቲ እቲ ልዑላዊ ጐይታ ዝዀነ የሆዋ መጠን ኣኽብሮት ንረክብ ኢና። እዚ ኸኣ ንሰባት ናብ ኣምልኾኡ ይስሕቦም ይኸውን። ብዘይካዚ፡ ግቡእ ኣከዳድና ንውድብና ጽቡቕ ስም የውህባ እዩ። ከም ውጽኢቱ ድማ፡ እቲ ህይወት ዜድሕን መልእኽትና ኣቓልቦ ይረክብ።
7, 8. ምናዳ መዓስ ኢና ግቡእ ክዳውንቲ ኽንክደን ዘሎና፧
7 ነቲ ቕዱስ ኣምላኽናን ንመንፈሳውያን ኣሕዋትናን ኣሓትናን ኣብ ክልና ንዘለዉ ሰባትን ካብ ዘሎና ኣኽብሮት ተላዒልና፡ ነቲ ሒዝናዮ ዘሎና መልእኽቲ ዜማዕርግ፡ ንየሆዋ ድማ ዜኽብር ክዳውንቲ ኽንክደን ኣሎና። (ሮሜ 13:8-10) ምናዳ ኣብ ክርስትያናዊ ንጥፈታት ክንካፈል ከለና፡ ንኣብነት ኣብ ኣኼባታት ክንእከብ ወይ ኣብ ዕዮ ስብከት ክንካፈል ከለና፡ ነዚ ኣትኵሮ ኽንገብረሉ ይግባእ። “ንኣምላኽ ተወፋይነት [ንዘለዎም] ከም ዚግባእ” ክንክደን ኣሎና። (1 ጢሞ. 2:10) ልክዕ እዩ፡ ኣብ ገሊኡ ቦታ ግቡእ ዝዀነ ኽዳውንቲ፡ ኣብ ካልእ ቦታ ዘይግቡእ ኪኸውን ይኽእል እዩ። ስለዚ፡ ኣብ ብዘላ ዓለም ዘለዉ ህዝቢ የሆዋ ንሰባት ቅር ዜብል ነገር ምእንቲ ኸይገብሩ፡ ነቲ ኣብ ከባቢኦም ዘሎ ልምዲ ኣብ ግምት ከእትዉ ኣለዎም።
8 ቀዳማይ ቈረንቶስ 10:31 ኣንብብ። ኣብ ዓበይቲ ኣኼባታት ክንእከብ ከለና፡ ኣከዳድናና ነቲ ኣብ ዓለም ልሙድ ዝዀነ ጠገለ ዘይብሉ ቕድታት ዘይኰነስ፡ ግቡእን ትሕትና ዜርእን ኪኸውን ኣለዎ። ናብ ሆቴል ኬድና ኽፍሊ ኽንሕዝ ከለናን ካብኡ ኽንለቅቕ ከለናን፡ ከምኡ ድማ ቅድሚ ኣኼባን ድሕሪኡን ኣብ እንዘናግዓሉ እዋን፡ ጠገለ ዘይብሉ ወይ ወጅሃላይ ኣከዳድና ኺህልወና የብሉን። ከምኡ ምስ እንገብር፡ ከይተሰከፍና ናይ የሆዋ መሰኻኽር ከም ዝዀንና ገሊጽና ኽንላለ ንኽእል ኢና። እወ፡ ኣጋጣሚ ኪኽፈተልና ኸሎ፡ ንምምስካር ኣይክንሽቝረርን ኢና።
9, 10. ፊልጲ 2:4 ኣብ ኣከዳድናና ጽልዋ ኺህልዋ ዚግባእ ስለምንታይ እዩ፧
9 ፊልጲ 2:4 ኣንብብ። ክርስትያናት ብዛዕባ እቲ ኣከዳድናኦም ኣብ ክርስትያናት ብጾቶም ዘለዎ ጽልዋ ኼተሓሳስቦም ዚግባእ ስለምንታይ እዩ፧ ሓደ ምኽንያት፡ ህዝቢ ኣምላኽ ነዚ ዚስዕብ መጽሓፍ ቅዱሳዊ ምዕዶ ኺትግብርዎ ይጽዕሩ ስለ ዘለዉ እዩ፣ እቲ ምዕዶ ኸምዚ ይብል፦ “እምበኣር፡ ነቲ ኣብ ምድሪ ዘሎ ኣካላትኩም፡ ማለት ምንዝርና፡ ርኽሰት፡ ፋሉል ፍትወተ ስጋ፡ ክፉእ ትምኒት፡ ስስዐ፡ እዚ ድማ ኣምልኾ ጣኦት ቅተሉ።” (ቈሎ. 3:2, 5) ክርስትያናት ብጾትና ነዚ ምኽሪ እዚ ኺስዕቡ ኸም ዜጸግሞም ክንገብር ኣይንደንል ኢና። ብዕሉግ ህይወት ሓዲጎም ዝመጹ ኣሕዋትን ኣሓትን ምስ ድኻሞም ይቃለሱ ይህልዉ ይዀኑ። (1 ቈረ. 6:9-11) ቃልሶም መሸም ከነኽብደሎም ኣይንደልን ኢና።
10 ምስ መንፈሳውያን ኣሕዋትናን ኣሓትናን ክንከውን ከለና፡ ጉባኤና ስነ ምግባራዊ ንጽህና ዝሰፈኖ ምዃኑ ኣብ ኣከዳድናና ኺንጸባረቕ ኣለዎ። ኣብ ኣኼባ ዀነ ኣብ ካልእ ዘይወግዓዊ ኣጋጣሚ ኽንተኣኻኸብ ከለና፡ ነዚ ኸነተኵረሉ ኣሎና። እንታይ ከም እንኽደን ናይ ምሕራይ ናጽነት ኣሎና። ይኹን እምበር፡ ካልኦት ንጽህናኦም ሓልዮም ንምምልላስ ዕንቅፋት ዘይኰኖም፡ ብሓሳብን ብቓልን ብኣካይዳን ስርዓታት ቅድስና ኣምላኽ ንምሕላው እውን ዘየኽብደሎም ኣከዳድና ናይ ምሕራይ ሓላፍነት ኣሎና። (1 ጴጥ. 1:15, 16) ከመይሲ፡ ናይ ሓቂ ፍቕሪ፡ “ስዲ ኣይኰነትን፡ ጥቕሚ ርእሳ [እውን] ኣይትደልን” እያ።—1 ቈረ. 13:4, 5።
ነንግዜኡን ነንቦታኡን ግቡእ ዝዀነ ኣከዳድና
11, 12. ብዛዕባ ኣከዳድናና ኽንሓስብ ከለና እንታይ ኢና ኣብ ግምት ከነእቱ ዚግባእ፧
11 ኣገልገልቲ ኣምላኽ ብዛዕባ ኣከዳድናኦም ውሳነታት ኪገብሩ ኸለዉ፡ ‘ንዅሉ ንጥፈት ገግዜኡ ኸም ዘለዎ’ ኣብ ግምት የእትዉ እዮም። (መክ. 3:1, 17) በበይኑ ዝዓይነቱ ኽሊማን ምልውዋጥ ወቕትታትን ንኣከዳድናና ኸም ዚጸልዎ ኣይከሓድን እዩ። እተፈላለየ ዅነታትን ኣነባብራን እውን ከምኡ ይጸልዎ እዩ። ስርዓታት የሆዋ ግና ምስ ኵነታት ኣየር ዚቀያየር ኣይኰነን።—ሚል. 3:6።
12 ብሕልፊ ኣብ ምዉቕ ክሊማ፡ ኣከዳድናና ምዕሩግን ውርዙውን ምግባሩ ፈታኒ ኪዀነና ይኽእል እዩ። ኣሕዋትናን ኣሓትናን ብኣከዳድናና ምእንቲ ኸይጕህዩ፡ ክዳውንትና እምብዛ ምስ ሰብነትና ዚጠብቕ ወይ ኣመና ፍኑው ካብ ምዃኑ እተላዕለ ንኣካላትና ዜርኢ ኪኸውን ኣይግባእን። (እዮ. 31:1) ኣብ ገምገም ባሕሪ ወይ ኣብ መሐምበሲ ጋብላ ኽንዘናጋዕ ከለና እውን፡ እቲ ንመሐንበሲ ዚኸውን ክዳውንትና ትሕትና ዜርኢ ወይ ውርዙው ኪኸውን ይግባእ። (ምሳ. 11:2, 20) ኣብ ዓለም ዘለዉ ብዙሓት ሰባት እተቐላልዐ መሐንበሲ ዚኽደኑ እኳ እንተ ዀኑ፡ ንሕና ንየሆዋ እነገልግል ዘበልና ግና ነቲ እነፍቅሮ ቕዱስ ኣምላኽና ኽብሪ ኸነምጽእ ንደሊ ኢና።
13. ኣብ 1 ቈረንቶስ 10:32, 33 ዚርከብ ምኽሪ፡ ንምርጫ ኽዳውንትና ኺጸልዎ ዚግባእ ስለምንታይ እዩ፧
13 ግቡእ ክዳውንቲ ኽንሓሪ ዚሕግዘና ኻልእ ኣገዳሲ ስርዓት እውን ኣሎ። ብዛዕባ ሕልና ኻልኦት ክርስትያናት ብጾትና ዀኑ ኻልኦት ሰባት ክንሓስብ ኣሎና። (1 ቈረንቶስ 10:32, 33 ኣንብብ።) ንኻልኦት ቅር ኬብሎም ዚኽእል ክዳውንቲ ኽንክደን ኣይግባእን። ምስዚ ብዚተሓሓዝ፡ ጳውሎስ፡ “ነፍሲ ወከፍና ንብጻዩ ኺሃንጾስ፡ ብሰናይ ባህ የብሎ” ኢሉ ጽሒፉ ኣሎ። ከምኡ ዝበለሉ ምኽንያት ኪገልጽ ከሎ፡ ኣስዕብ ኣቢሉ፡ “ክርስቶስ እኳ ንርእሱ ባህ ኣየበለን” ኢሉ እዩ። (ሮሜ 15:2, 3) እወ፡ የሱስ ካብ ብሕታዊ ምርጫኡ ንላዕሊ ንኻልኦት ምሕጋዝ እዩ ቐዳምነት ሂቡ፣ ከመይሲ፡ ንሰባት ብምሕጋዝ፡ ፍቓድ ኣምላኽ እዩ ዚገብር ነይሩ። ስለዚ፡ እንፈትዎ እኳ እንተ ዀነ፡ ሰባት ከም ዘይሰምዑና ኺገብር ዚኽእል ክዳውንቲ ኣይንኽደንን ኢና።
14. ውሉዳት ብኣከዳድናኦም ንኣምላኽ ምእንቲ ኬኽብርዎ፡ ወለዲ ብኸመይ ኬሰልጥንዎም ይኽእሉ፧
14 ክርስትያን ወለዲ ንኣባላት ስድራ ቤቶም፡ ስርዓታት መጽሓፍ ቅዱስ ኣብ ግብሪ ኼውዕሉ ናይ ምምሃር ሓላፍነት ኣለዎም። እዚ ኸኣ ንሳቶም ኰኑ ደቆም በቲ ትሕትና ዜርኢ ኣከዳድናኦምን ኣመለኻኽዓኦምን ኣቢሎም ንልቢ ኣምላኽ ኬሐጕሱ ምጽዓር የጠቓልል። (ምሳ. 22:6፣ 27:11) ወለዲ ንደቆም ጽቡቕ ኣብነት ብምዃንን ብፍቕሪ ግብራዊ መምርሒ ብምሃብን፡ ነቲ ቕዱስ ኣምላኽ ግቡእ ኣኽብሮት ኬስርጹሎም ይግባእ። ግቡእ ክዳውንቲ ኣበይን ብኸመይን ከም ዚረኽቡ ኺምህርዎም ይግባእ። ከምዚ ኺብሃል ከሎ፡ ውሉዳት ቃሕ ዝበሎም ጥራይ ዘይኰነስ፡ ነቲ ዚውክልዎ የሆዋ ኣምላኽ ዜኽብር ክዳውንቲ ኺመርጹ ይግባእ ማለት እዩ።
ንናይ ምምራጽ ናጽነትካ ብጥበብ ተጠቐመሉ
15. ብዛዕባ ኣከዳድና ዘሎና ብሕታዊ ምርጫ ብምንታይ ኪምራሕ ይግባእ፧
15 ኣብ ቃል ኣምላኽ፡ ንኣምላኽ ዜኽብር ጥበባዊ ምርጫ ኽንገብር ዜኽእለና ግብራዊ መምርሒታት ኣሎ። ኰይኑ ግና፡ ኣብ ኣከዳድናና ብእተወሰነ ደረጃ ብሕታዊ ምርጫና ይንጸባርቕ እዩ። ውልቃዊ ምርጫ፡ ካብ ሰብ ናብ ሰብ ይፈላለ እዩ፣ ገንዘባዊ ዓቕምና እውን ከምኡ። ይኹን እምበር፡ ክዳውንትና ወትሩ ጽፉፍ፡ ጽሩይ፡ ትሕትና ዜርኢ፡ ነቲ ኣጋጣሚ ግቡእ፡ ኣብ ከባቢና ድማ ቅቡል ኪኸውን ይግባእ።
16. ኣከዳድናና ግቡእ ኪኸውን ጻዕሪ ኽንገብር ዚግብኣና ስለምንታይ ኢና፧
16 ንዅሉ ረቛሒታት ኣብ ግምት ኣእቲኻ፡ ብምምዝዛንን ብልብምናን ምውሳን ቀሊል ዘይምዃኑ ዚከሓድ ኣይኰነን። ኣብ ብዙሕ እንዳ ኽዳውንቲ፡ ህቡብ ቅዲ ኽዳውንቲ ጥራይ እዩ ዚርከብ። ስለዚ፡ ትሕትና ዜርኢ ጎናን ቐምሽን ካምቻን ወይ እምብዛ ምስ ሰብነት ዘይጠብቕ ጁባን ስረን ንምርካብ፡ ዝያዳ ግዜን ጻዕርን የድሊ ይኸውን። ኰይኑ ግና፡ ክርስትያናት ብጾትና ነቲ ማራኽን ግቡእን ክዳውንቲ ንምርካብ እንገብሮ ልባዊ ጻዕሪ የስተብህሉሉን የድንቕዎን እዮም። ነቲ ፈቃር ሰማያዊ ኣቦና ኽብሪ ብምምጻእ ንረኽቦ ዕግበት ድማ፡ ካብቲ ኸነኽብሮ ኢልና እንኸፍሎ መስዋእቲ ዚዓዝዝ እዩ።
17. ሓደ ሓው ጭሕሚ ንምብቋል ወይ ንዘይምብቋል ኪውስን ዚሕግዞ ረቛሒታት እንታይ እዩ፧
17 ኣሕዋት ጭሕሚ ኼብቍሉ ግቡእ ድዩ፧ ብመሰረት ሕጊ ሙሴ፡ ሰብኡት ጭሕሚ ኼብቍሉ ትጽቢት ይግበረሎም ነይሩ እዩ። ክርስትያናት ግና ኣብ ትሕቲ ሕጊ ሙሴ ስለ ዘይኰኑ፡ ኪሕልውዎ ኣይግደዱን እዮም። (ዘሌ. 19:27፣ 21:5፣ ገላ. 3:24, 25) ኣብ ገሊኡ ባህልታት፡ ብግቡእ እተቐምቀመ ጭሕሚ ቕቡልን ኣኽቢርካ ዚርአን ኪኸውን ይኽእል እዩ፣ ንመልእኽቲ መንግስቲ ኣምላኽ ካብ ምስማዕ ዘይዕንቅፍ እውን ኪኸውን ይኽእል እዩ። አረ፡ ገሊኦም እተሸሙ ኣሕዋትሲ ጭሕሚ የብቍሉ እዮም። ይኹን እምበር፡ ገሊኦም ኣሕዋት ጭሕሚ ዘይምብቋል ይመርጹ እዮም። (1 ቈረ. 8:9, 13፣ 10:32) ኣብ ገሊኡ ባህልታት ወይ ከባቢ ግና፡ ጭሕሚ ልሙድ ኣይኰነን፣ ንክርስትያናት ኣገልገልቲ እውን ቅቡል ኣይኰነን። ወረግ፡ ሓደ ሓው ጭሕሚ ምስ ዜብቍልሲ፡ ንኣምላኽ ዜኽብርን “ዘይውቀስ”ን ኪብሃል ኣይከኣልን እዩ።—ሮሜ 15:1-3፣ 1 ጢሞ. 3:2, 7።
18, 19. ብኣከዳድናና ንኣምላኽ ባህ ንምባል ክንጽዕር ከለና፡ ሚክያስ 6:8 ብኸመይ ትሕግዘና፧
18 የሆዋ ብዛዕባ ኣከዳድናናን ኣመለኻኽዓናን ዝርዝር ሕግታት ሂቡ ጾር ዘየኽብደልና ምዃኑ፡ ብሓቂ ዜሐጕስ እዩ። ኣብ ክንዳኡስ፡ ብቕዱስ ጽሑፋዊ ስርዓታት እናተመራሕና ንናይ ምምራጽ ናጽነትና ኽንጥቀመሉን ብልብምና ብሕታዊ ውሳነታት ክንገብርን ፈቒዱልና ኣሎ። በዚ ኸምዚ ድማ፡ ኣብ ኣከዳድናናን ኣብ ኣመለኻኽዓናን፡ ‘ምስ ኣምላኽና ብትሕትና ኽንመላለስ’ ከም እንደሊ ኸነርኢ ንኽእል ኢና።—ሚክ. 6:8።
19 ብትሕትና እንመላለስ እንተ ዄንና፡ የሆዋ ንጹህን ቅዱስን ምዃኑ ስለ እንግንዘብ፡ ስርዓታቱ ብሉጽ መምርሒ ኸም ዚዀነና ነስተውዕል ኢና። ብዘይካዚ እውን፡ ትሕትና ምስ ዚህልወና፡ ንስምዒታትን ንርእይቶታትን ካልኦት ነኽብር ኢና። ስለዚ፡ ህይወትና ምስቲ ልዑል ስርዓታት ብምስምማዕን ንስምዒታት ሰባት ብምኽባርን፡ ‘ምስ ኣምላኽ ብትሕትና ኽንመላለስ’ ንኽእል ኢና።
20. ኣከዳድናናን ኣመለኻኽዓናን ኣብ ካልኦት እንታይ ጽልዋ ኺህልዎ ይግባእ፧
20 እንመርጾ ኽዳውንቲ፡ ኣምለኽቲ የሆዋ ምዃንና ብንጹር ዜፍልጠና ኪኸውን ይግባእ። ኣሕዋትናን ኣሓትናን ኰኑ ኻልኦት ሰባት፡ ወኪላት እቲ ጻድቕ ኣምላኽ ንምዃን ብቑዓት ከም ዝዀንና ኺርእዩ ይግባእ። ንሱ ልዑል ስርዓታት ኣለዎ፣ ነዚ ስርዓታት እዚ ድማ ተሓጒስና ኽንሕልዎ ኣሎና። እቶም ብትርኢቶምን ብሰናይ ኣካይዳኦምን ኣቢሎም ቅኑዕ ንዝልቦም ሰባት ናብቲ ህይወት ዚህብ መልእኽቲ መጽሓፍ ቅዱስ ዚስሕቡ፡ ንየሆዋ ኸኣ ዜኽብርዎን ዜሐጕስዎን ኣሕዋትን ኣሓትን ኪንኣዱ ይግብኦም እዩ። ብዛዕባ እንኽደኖ ኽዳውንቲ ጥበባዊ ውሳነታት ምግባር፡ ብሕጂ እውን እንተ ዀነ ነቲ “ኽብርን ግርማን” ዝለበሰ ኣምላኽ ከም ዜኽብሮ ኣየጠራጥርን እዩ።—መዝ. 104:1, 2።


text:
Erena on Facebook
መ.ኤርትራ ብሕቡእ ዘሕተሞ ባጤራ ናቕፋ ናብ ዕዳጋ ይዝርግሕ
መንግስቲ ኤርትራ ብሕቡእ ዘሕተሞ ልዕሊ ሓደ ሚእቲ ሚልዮን ዝግመት ተወሳኺ ባጤራ ናቕፋ ናብ ዕዳጋ ይዝርግሕ ምህላዉ ምንጭታት ሬድዮ ኤረና ኣቃሊዖም።
ባጤራ ናቕፋ ናይ ኣስታት ዕጽፊ ዝቕባበ ኣጋጥምዎ ምስ ምህላዉ፣ ምስ ናይ ወጻኢ ባጤራታት መጠን ሸርፊ ዘለዎ ጋግ’ውን ካብ ግዜ ናብ ግዜ እናዓበየ ስለዝመጸ፣ መንግስቲ ነዚ ጋግ እዚ ንምምላእ ናይ 50ን 100ን ናይ ወረቐት ባጤራታት ናቕፋ ብብዝሒ የሕቲሙ ናብ ዕዳጋ የዋፍሮ ምህላዉ እቲ ዝበጽሓና ሓበሬታ ኣመልኪቱ።
ኣቐዲሙ’ውን መንግስቲ ኤርትራ ነዚ ኣጋጥምዎ ዘሎ ምቁላቋል ዓቕሚ ባጤራን ዝቕባበን ንምምላእ፣ ክልተ ግዜ ብዝሒ ዘለዎ ናይ ወረቓቕቲ ባጤራ እናሕተመ ናብ ዕዳጋ ከምዝዘርሐ ዝጠቐሰ እቲ ሓበሬታ፣ ኣብቲ መጀመርያ ባጤራ ናቕፋ ሓደ ዓይነት ሕብሪ ስለዘለዎ ህዝቢ የደናግር ኣሎ ብዝብል ምኽንያት ነቲ ናይ 50ን 100ን ናይ ወረቐት ገንዘብ ካልእ ሕብሪ ዘለዎ ኣስታት 100 ሚልዮን ዝግመት ናቕፋ ተሓቲሙ ከምዝዝርጋሕ ከምእተገብረ ኣዘኻኺሩ።
ባጤራ ናቕፋ ኣብ 1997 ኣብ ዝተዘርግሓሉ፣ እቲ ናይ ወረቐት ገንዘብ ሓደ ዓይነት ሕብርን ዓቐንን ስለዘለዎ ህዝቢ ኣየደናግርን ዶ ንዝብል ፕረዚደንት ኢሳይያስ ኣፈወርቂ ኣብ ዝሃቦ ምላሽ፣ ገንዘብና ኣይኮነን ህዝቢ ህበይ’ውን ክትፈልዮ ትኽእል’ያ ክብል ከምዝመለሰ ኣይርሳዕን።
እንተኾነ ኣብ 10 ዓመቱ፣ እቲ ገንዘብ ህዝቢ የደናግር ኣሎ ብዝብል ምኽንያት፣ ናይ ዓቐንን ሕብርን ምፍልላይ ክገብረሉ ከምዝወሰነ መንግስቲ ብወግዒ ኣውጁ።
ይኹን’መብር 10 ዓመት ዘገልገለ ባጤራ ብሕብርን ዓቐንን ንህዝቢ ምድንጋር ፈጢሩ ተባሂሉ ካልእ ሕብርን ዓቐንን ዘለዎ ናይ ባጤራ ተሓቲሙ ጎኒ ጎኒ’ቲ ዝጸንሐ ባጤራ ምዝርግሑ፣ ነቲ ብሰንኪ ዝቕባበ ዘድለየ ብዝሒ ናይ ወረቐት ገንዘብ ንምምላእ ዝተገብረ ምንባሩ’ዩ ዝትንተን።
ድሕሪ’ውን ብዘይተሓበረ መንገዲ ተወሳኺ ባጤራ ተሓቲሙ ናብ ዕዳጋ ከምእተዘርግሐ’ዩ ዝሕበር።
ኣብዚ እዋን’ዚ ድማ፣ ብፍላይ መንግስቲ ኣጋጢምዎ ምስ ዘሎ ዋሕዲ ዶላርን ኤውሮን ዘጠቓለለ ናይ ወጻኢ ባጤራ፣ መጠን ሸርፊ ናቕፋ ስለዝዘቕበበ፣ ብዝሒ ዘለዎ ናይ ወረቐት ባጤራ ብምሕታም ናብ ዕዳጋ ከምዝዝርጋሕ ምግባር ከምዘድለየ ይግለጽ።
ሃገራዊ ባንክ ኤርትራ ዘለዎ ውህሉል ናይ ወጻኢ ባጤራ ኣብ ኣዝዩ ኣስጋኢ ደረጃ ስለዝወደቐ፣ መንግስቲ ነቲ ብጽኑዕ ዝቖጻጸሮ ዝነበረ ናብ ኤርትራ ዝኣቱዶላር፣ ኤውሮ፣ ፓንድ ዓዲ እንግሊን ርያልን ካልእ ባጤራታትን ብመጠኑ ፍኑይ ይሓድጎ ምህላዉ’ውን ክፍለጥ ተኻኢሉ።
ብፍላይ ኣብዚ ዝሓለፈ ሰሙን ብዘውጽኦ ሓድሽ ኣዋጅ፣ ናብ ኤርትራ ዝኣቱ ዝኾነ ሰብ ክሳብ 10 ሽሕ ዶላር ኣብ ኤርፖርት ከየምዝገበ ከእቱን ከምዝኽእል ብወግዒ ኣፍሊጡ’ዩ።
እዚ ድማ ነቲ ብጸሊም ዕዳጋ፣ ኣብ ሃገራት ኤውሮጳን ኣመሪካን ናብ ስድራቤታቶም ዝልእክዎ ገንዘብ ናብ ዱባይ፣ ጁባን ካምፓላን ጥራይ ዘወር ዝብል ዝነበረ ናይ ወጻኢ ባጤራ ብቐጥታ ናብ ኤርትራ ክኣቱ ተባሂሉ ዝተገብረ’ዩ።
ኣብ ወጻኢ ዝነብሩ ኤርትራውያን ናብ ስድራቤታቶም ብሓዋላ ብጸሊም ዕዳጋ ዝልእክዎ ገንዘብ፣ እቲ ናይ ወጽኢ ባጤራ ናብ ዱባይ፣ ካምፓላን ኡጋንዳን ካልኦት ሃገራትን ክልኣኽ እንከሎ፣ እቶም ነጋዶ ድማ ኣብ ባንክታት ኤርትራ ካብ ዝርከብ ሕሶቦም ናቕፋ እናውጽኡ ናብተን ስድራቤታት ከምዘብጽሕዎ’ዩ ዝንገር።
መንግስቲ’ውን ብመንገዲ’ዚ ናይ ጸሊም ዕዳጋ ኣቢሉ ናይ ወጻኢ ባጤራ ንምውህላል ሓያሎ ገንዘብ ዝሕውሉ ልኡኻት ኣብ ኤውሮጳ፣ ኣመሪካን ካልኦት ሃገራት ከምዘዋፈረ ብተደጋጋሚ ይግለጽ ኔሩ’ዩ።
ኣብ ሂምቦላን ባንክታትን ኤርትራ 100 ኤሮ 2000 ናቕፋ ክሽረፍ እንከሎ ኣብ ጸሊም ዕዳጋ ግና ክሳብ 5 300 ናቕፋ ይሽረፍ ምህላዉ ዝተፈላለዩ ጸብጻባት የመልክቱ።


text:
Erena on Facebook
ኤርትራውያን ደለይቲ ፍትሒ፣ ደገፍቲ ህግደፍን ሽወደናውያን ጋዜጠኛታትን ዝተሳተፍዎ ናይ ዘተን ክትዕን መድረኽ ተኻይዱ
Radio Erena: 16 June 2016
ኤርትራውያን ደለይቲ ፍትሒ፣ ደገፍቲ መንግስትን ሽወደናውያን ጋዜጠኛታት ዝተሳተፍዎ ናይ ናይ ዘተን ክትዕን መድረኽ ብ14 ሰነ ኣብ ከተማ ስቶኮልም ከምዝተኻየደ ወኪል ሬድዮ ኤረና ካብታ ከተማ ሓቢሩ።
እቲ 'ብላንክ ስፖት' ብዝተባህለ ናይ ሜድያ ማአከል ዝተዳለወ ናይ ዘተ መኣዲ፣ ኣብ ኢትዮጵያ ተቐይዶም ዝነበሩ ማርቲን ሽብየን ዮሃን ፐርሾንን ዝተብሃሉ ክልተ ሽወደናውያን ጋዜጠኛታት፣ ኣብ ምጥባቕ ኣብ ቤት ማእሰርቲ ዝርከቡ ኤርትራያን ጋዜጠኛታት ካብ ዝነጥፋ ዘለዋ ማሕበራት፣ ቫነሳ በርሀን ካብ ዋን ደይ ስዩምን ሌይፍ ኦብሪንክ ካብ ፍሪ ዳዊትን ተሳቲፎም።
ንመንእሰያት ህግደፍ ዝወከለ ፍትሓዊ መሓሪ'ውን ኣብቲ ዘተ ክሳተፍ እንከሎ፣ ተሳተፊ ኣብ ህልው ኩነታት ኤርትራ ብዝምልከት ንኣስታት ክልተ ሰዓታት ዘተን ክትዕን ኣካይዶም።
ኣብቲ ናይ ዘተን ክትዕን መድረኽ፣ ኣስታት 30 ዝኾኑ ወከልቲ ሚኒስትሪ ጉዳያት ወጻኢ ሽወደንን ኤርትራውያን ዕዱማትን ተረኺቦም።
ኣብ ከባቢ ኦጋዴን ንዘሎ ኩነታት ብኣካል ምዕዛብን ጸብጻብ ንምድላዋ፣ ብዘይሕጋዊ መንገዲ ምስ ኦጡቓት ኦጋዴን ተጸንቢሮም ኣብ 2011 ናብቲ ዞባ ድሕሪ ምእታዎም ብሓይልታት ኢትዮጵያ ተታሒዞም ንልዕሊ ሓደ ዓመት ተቐይዶም ዝነበሩ ሽወደናውያን ጋዜጠኛታት ማርቲን ሽብየን ዮሃንን ፐርሾንን ኣብዚ ቀረባ እዋን ናብ ኤርትራ ከምዝበጽሑ'ውን ኣብቲ ኣጋጣሚ ሓቢሮም።
ንሳቶም ኣብ ኤርትራ ኣብ ዝበጽሕሉ እዋን፣ ንህሉ ኩነታት ኤርትራ ክዕዘቡ ከምዝኽአሉ ብምጥቃስ፣ ሃለዋት ናይቲ ናይ ኤርትራን ሽወደንን ድርብ ዜግነት ዘለዎ ጋዜጠኛ ዳዊት ይስሓቕ ከረጋግጹ ከም ዘይከኣሉ ገሊጾም።
ኤርትራ ንዘሎ ኩነታት ብዝምልከት፣ ኤርትራውያን ደለይቲ ፍትሕን ደገፍቲ ህግደፍን በብወገኖም ኣብ ዘካየድዎ ክትዕ ከኣ፣ እቶም ደገፍቲ ህግደፍ ጉዳይ ዶብን ግዳማዊ ተጻብኦታትን ከም ኣውራ ጠንቕታት ከቕርብዎ እንከለዉ፣ ደለይቲ ፍትሒ ከኣ በንጻሩ ኣብ ኤርትራ ዘሎ ሕሰም ኣውራ ጠንቑ መላኺ ስርዓት ብምንጋሱ ምዃኑ ኣስሚሮምሉ።
=======================


text:
ክርስትያናዊ ህይወት
ቈልዓ ማዕጾ ምስ ዚኸፍተልና
ቈልዓ ማዕጾ ምስ ዚኸፍተልና፡ ምስ ወለዱ ኽንዛረብ ከም እንደሊ ንሕተቶ። ከምኡ ምግባር ንርእስነቶም ኣኽብሮት ከም ዘሎና የመልክት። (ምሳ 6:20) እቲ ቘልዓ ኽንኣቱ እንተ ዓዲሙና፡ ክንኣቱ የብልናን። ወለዱ እንተ ዘየልዮም፡ ካልእ ግዜ ንመለስ።
እቲ ማዕጾ ዝኸፈተልና ዀተቴ እንተ ዀይኑ፡ ማለት ዕድሚኡ ኻብ 15-19 እንተ ዀይኑ፡ ንወለዱ ኺጽውዖም እንተ ሓተትናዮ ዝሓሸ እዩ። ወለዱ እንተ ዘይኣልዮም ግና፡ ዝደለዮ ጽሑፍ ኬንብብ ዚፈቕዱሉ እንተ ዀይኖም ክንሓትቶ ንኽእል ኢና። ዚፈቕዱሉ እንተ ዀይኖም፡ ጽሑፍ ክንህቦ ወይ ድማ jw.org ብኸመይ ኪጥቀም ከም ዚኽእል ከነርእዮ ንኽእል ኢና።
ተገዳስነት ንዘርኣየ መንእሰይ ተመላሊስካ ምብጻሕ ክንገብረሉ ኸለና፡ ንወለዱ ኽንረኽቦም ከም እንደሊ ንሓትቶ። ከምኡ ምግባር፡ ዕላማ መምጽኢና እንታይ ምዃኑ ንምግላጽን ንስድራ ቤታት ዚኸውን ኣብ መጽሓፍ ቅዱስ ዚርከብ ዜተኣማምን ምኽሪ ኸነርእዮምን ይሕግዘና። (መዝ 119:86, 138) እቲ ንወለዲ እነርእዮ ኣኽብሮትን ሓልዮትን፡ ጽቡቕ ምስክርነት ኪህብ፡ ነታ ስድራ ቤት ብስራት ከነካፍላ ዜኽእል ካልእ ኣጋጣሚ እውን ኪኸፍተልና ይኽእል እዩ።—1ጴጥ 2:12።


text:
1ኢየሱስ እዙይ ምስ ተዛረበ ኣዒንቱ ናብ ሰማይ ቅወኝላሕ ኣቢሉ ከምዙይ በለ፦ ኦ ኣቦ! እንሆ እታ ሰዓት በጺሓ እያ፤ ወድኻ ምእንቲ ከኽብረካስ ንወድኻ ኣኽብሮ፤ 2ነዞም ዝሃብካዮ ዂላቶም ናይ ዘለዓለም ሕይወት ምእንቲ ኽህቦም ንእኡ ኣብ ልዕሊ ዂሉ ወዲ ሰብ ሥልጣን ሂብካዮ ኢኻሞ። 3ናይ ዘለዓለም ሕይወት ከዓ በይንኻ ናይ ብሓቂ እግዚኣብሔር ንዝኾንካን ንዝለኣኽካዮ ኢየሱስ ክርስቶስን ምፍላጥ እዩ። 4ኣነ ነቲ ኽገብሮ ዝሃብካኒ ግብሪ ፈጺመ ኣብ ምድሪ ኣኽቢረካ እየ፤ 5ኦ ኣቦ! ሕዚ ድማ በቲ ዓለም እንተይተፈጥረ ኣባኻ ዝነበረኒ ኽብሪ ኣኽብረኒ። 6ነቶም ካብ ዓለም ዝሃብካኒ ሰባት ስምካ ገለጽኩሎም። ናትካ ነበሩ፤ ንኣይ ድማ ሃብካኒ፤ ቃልካውን ሓለዉ። 7እቲ ዝሃብካኒ ዂሉ ኻባኻ ምዃኑ ሕዚ ፈለጡ። 8እቲ ዝሃብካኒ ቓል ሃብኩዎም፤ ንሳቶምውን ተቐበልዎ። ኣነ ካባኻ ኸም ዝመፃእኹ ድማ ብሓቂ ፈለጡ፤ ንስኻ ኸም ዝለኣኽካኒውን ኣመኑ። 9ኣነ ምእንትኣቶም እልምን ኣለኹ። ናትካ እዮም እሞ ምእንቲ እዞም ዝሃብካኒ እምበር ምእንቲ ዓለምስ ኣይልምንን እየ። 10ኲሉ ናተይ ናትካ እዩ፤ እቲ ናትካውን ናተይ እዩ፤ ኣነውን ብኣኣቶም እኸብር ኣለኹ። 11ደጊም ኣነ ኣብ ዓለም ኣይነብርን እየ። ንሳቶም ግና ኣብ ዓለም ኣለዉ፤ ኣነውን ናባኻ እመጽእ ኣለኹ። ኦ ቕዱስ ኣቦ! ነቶም ዝሃብካኒ ኸማና ሓደ ምእንቲ ክኾኑ ብስምካ ሓልዎም። 12ኣነ ምስኣቶም ኣብ ዓለም እንተለኹ ነቶም ዝሃብካኒ በቲ ስምካ ሓለኹዎምን ተኸናኸንክዎምን፤ እቲ ቓል መጽሓፍ ምእንቲ ኽፍጸም እንትርፊ እቲ ወዲ ጥፍኣት ካብኣቶም ሓደኳ ዝጠፍአ የለን። 13ሕዚ ግና ናባኻ እመጽእ ኣለኹ፤ ሓጐሰይ ኣብኣቶም ምሉእ ምእንቲ ክኸውን ድማ እዙይ ኣብ ዓለም እዛረብ ኣለኹ። 14ኣነ ቓልካ ሃብክዎም፤ ከምቲ ኣነ ካብ ዓለም ዘይኮንኩ ንሳቶምውን ካብ ዓለም ኣይኮኑን እሞ ዓለም ጸልኦም። 15ካብቲ ኽፉእ ክትሕልዎም እምበር ካብ ዓለም ክትወስዶም ኣይኮንኩን ዝልምነካ ዘለኹ። 16ከምቲ ኣነ ካብ ዓለም ዘይኮንኩ ንሳቶምውን ካብ ዓለም ኣይኮኑንሞ። 17በቲ ሓቅኻ ቐድሶም፤ ቃልካ ሓቂ እዩ። 18ከምቲ ንኣይ ናብ ዓለም ዝለኣኽካኒ ኸምኡ ኣነውን ናብ ዓለም ለኣኽክዎም። 19ንሳቶም ብሓቂ ምእንቲ ኽቕደሱስ ኣነ ንርእሰይ ምእንትኣቶም እቕድስ ኣለኹ። 20 ምእንቲ እቶም ብቓሎም ብኣይ ዝኣምኑውን እምበር ምእንቲ እዚኣቶም ጥራሕ ኣይኮንኩን ዝልምን ዘለኹ። 21ኦ ኣቦ! ንስኻ ከም ዝለኣኽካኒ ዓለም ምእንቲ ኽኣምንስ ኲላቶምውን ሓደ ምእንቲ ክኾኑ ከምቲ ንስኻ ኣባይ ዘለኻ ኣነውን ኣባኻ ከምዘለኹ ከምኡ ድማ ንሳቶም ኣባና ምእንቲ ክኾኑ እልምን ኣለኹ። 22ንሕና ሓደ ኸም ዝኾንና ንሳቶምውን ከማና ሓደ ምእንቲ ክኾኑ እቲ ዝሃብካኒ ኽብሪ ሃብክዎም። 23እዙይ ድማ ኸምቲ ኣነ ኣብኣቶም ንስኻውን ኣባይ ዝኾንካ ንሳቶምውን ብሓድነት ፍጹማን ምእንቲ ክኾኑ እዩ፤ ከምኡ ድማ ንኣይ ከም ዝለኣኽካኒ በቲ ዘፍቀርካኒ ፍቕሪውን ንኣኣቶም ከም ዘፍቀርካዮም ዓለም ምእንቲ ኽፈልጥ እዩ። 24ኦ ኣቦ! ቅድሚ ምፍጣር ዓለም ንኣይ ብምፍቃርካ ዝሃብካኒ ኽብሪ ምእንቲ ኽርእዩ እዞም ዝሃብካኒ ኣብቲ ኣነ ዘለኽዎ ንሳቶምውን ኣብኡ ኽህልዉ እደሊ ኣለኹ። 25ኦ ጻድቕ ኣቦ! ዓለም ኣይፈለጠካን፤ ኣነ ግና ፈሊጠካ ኣለኹ። እዚኣቶምውን ንስኻ ኸም ዝለኣኽካኒ ፈሊጦም ኣለዉ። 26እታ ንኣይ ዘፍቀርካኒ ፍቕሪ ኣብኣቶም ምእንቲ ኽትህሉ ኣነውን ኣብኣቶም ምእንቲ ኽነብር ስምካ ኣፍሊጠዮም ኣለኹ፤ ከፍልጦምውን እየ።
Copyright
Learn More


text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 34 guests and no members online
- Details
- Written by ድምጺ ሰላምን ደሞክራስን ኤርትራ
- Published: 23 December 2016
ተጋደልቲ ደሞክራስያዊ ምንቅስቓስ ሓርነት ኩናማ ኤርትራ ካብ 14 ሕዳር 2016 ክሳብ 2 ታሕሳስ 2016፡ ኣብ በበይኑ ቦታታት ኣብ ልዕሊ ጸላኢ ብዝፈነውዎ መጥቃዕቲ ሰብኣውን ነዋታውን ክሳራ ኣውሪዶም
ተጋደልቲ ደሞክራስያዊ ምንቅስቓስ ሓርነት ኩናማ ኤርትራ፡ ብ14 ሕዳር 2016 ኣብ ተቐራራቢ ሰዓታት ኣብ መንጎ ጎኘን ዴሌን ከምኡ’ውን ኣብ መንጎ ሞጎሎን ኣራዳን ኣብ ልዕሊ ወተሃደራትን ንብረትን ጸላኢ ብዝፈጸምዎ መጥቃዕቲ ከቢድ ጉድኣት ከም ዘውረዱ ቤት ጽሕፈት ፕሮፖጋንዳን ዜናን እቲ ውድብ ኣፍሊጡ።
ጀጋኑ ተጋደልቲ ደሞክራስያዊ ምቅስቓስ ሓርነት ኩናማ ኤርትራ በዚ ከይተሓጽሩ፡ ብ18 ሕዳር 2016 ኣብ መንጎ ገርገፍን ጎሉጅን ብ2 ታሕሳስ 2016 ድማ ኣብ መንጎ ዘርሰናይን ዓዲ ጊዲን ተመሳሳሊ መጥቃዕቲ ብምፍጻም፡ ብድምር 13 ወተሃደራት ጸላኢ ከም ዝተቐትሉ፣ ኣርባዕተ መካይን ካብ ስራሕ ወጻኢ ከም ዝኾና፡ ሓደ ናይ ኮሌነልነት ማዕርግ ዘለዎ ብከቢድ ከም ዝቖሰለን ገሊጹ።
ብቕትለት ኤርትራዊ ዳኒኤል ወልዱ ዝተጠርጠረ
ኡጋንዳዊ ወተሃደራዊ መኮነን ተኣሲሩ።
ማእከሉ ደቡብ ሱዳን ገይሩ ኣብ ንግዲ ይነጥፍ ከም ዝነበረ ዝተነግረሉ ኤርትራዊ ዳኒኤል ወልዱ፡ ኣብ ደቡብ ሱዳን ብዘሎ ዘይርጉእ ኩነታት ሰጊኡ፡ ናብ ኡጋንዳ ኣምሪሑ ከም ዝነበረ፡ እንተኾነ ካብ 27 ጥቅምቲ 2016 ንደሓር ደሃይ ከም ዘጥፈአ፡ ኣብ መወዳእታ ድማ ተቐቲሉ ከም ዝተረኽበ፡ ፖሊሲ ኡጋንዳ መንነት ቀታሊ ንምርካብ ከካይዶ ዝጸንሐ መጽናዕቲ ሰሚሩ፡ ናይ ካፒተን ማዓርግ ዘለዎ ሓኪም ማንጃኒ ዝተባህለ ወዲ 32 ዓመት ኡጋንዳዊ ቀንዲ ተጠርጣሪ ኮይኑ ብምርካቡ ኣብ ትሕቲ ቀይዲ ኣእትይዎ ከም ዘሎ፡ ደይሊ ሞኒተር ንዝተበሃለ ጋዜጣ ብምጥቃስ ረዲዮ ኤረና ብ20 ታሕሳስ 2016 ጸብጺባ።
ኣብ ቅትለት ዳኒኤል ወልዱ ኢድ ከም ዝነበሮም ዝተጠርጠሩ ቤን ሉማን ሩሲ ካቱራሙን ዝተባህሉ ክልተ ኡጋንዳውያን ምስ’ቲ ካፒተን ተቐይዶም ከም ዘለው፡ ደይሊ ሞኒተር ኣብ ናይ 20 ታሕሳስ 2016 ሕታማ ከም ዘስፈረት፡ ኣፈኛ ፖሊስ ኡጋንዳ ብወግኑ፡ ቀታሊ ኣብ ናይ ዳኒኤል ናይ ባንክ ሕሳብ ኣስታት 2 ሚሊዮን ዩሮ ከም ዘለዎ ምስ ኣረጋገጸ፡ ናብ ጀርመን ዘእትወካ ቪዛ ክትረክብ ክተሓባበረካ’የ ኢሉ ብምትላል ሳልሳይ ርእሱ ኮይኑ ከም ዝቐተሎ ምርግጋጹን ሓቢራ።
ብካልእ ዜና መንግስቲ ሱዳን ብዘይሕጋዊ ኣገባብ ገንዘብ የዘዋዋሩ ነይሮም ዝበሎም 4 ኤርትራውያን ካብ መወዳእታ ናይ ወርሒ ሕዳር 2016 ጀሚሩ ኣብ ቀይዲ ኣእትይዎም ከም ዘሎ፡ ኣብ ቀይዲ ክኣትዎም እንከሎ 10 ሽሕ ዶላር ኣብ ኢዶም ከም ዝተረኽበ፡ ቀንዲ ስራሕ ናይ’ዞም ቅዩዳት ንምፍላጥ ኣብ ዝገበረቶ ተፍትሽ፡ ኣብ ንግዲ ደቂ-ሰባት ዝነጥፉ ኣባላት ስለያ ስርዓት ህግደፍ’ዮም ዝብል ሓበሬታ ከም ዝረኸበትን ረድዮ ኤረና ኣረጋጊጻ።
ዝምድና ስዑዲ ዓረብን ግብጽ መሊሱ እናሓርፈፈ ይኸይድ ከም ዘሎ ተገሊጹ
ኣብ ታሪኽ ፖለቲካ ግብጺ ንመጀመርያ ብህዝቢ ዝተመርጸ ፕረሲደንት ምዃኑ ብብዙሓት ዝዛረብሉ፡ ሕጂ ኣብ ቤት ማእሰርቲ ዝርከብ መሓመድ ሙርሲ ካብ ስልጣኑ ክውገድ፡ ስርዓቱ ክፈርስን መንግስቲ ዓብደል ፋታሕ ኣል ሲሲ ኣብ ስልጣን ክመጽእ ልዑል ገንዘባውን ነገራውን ደገፋት ዝገበረት ስዑዲ ዓረብያ፡ ምስ ግብጺ ዝነበራ ዝምድና እናሓርፈፈ፡ ትልግሶ ዝነበረት ሓገዛትን ካብ’ታ ሃገር ተእትዎ ዝነበረት ሸቐጣት ድማ ብተመሳሳሊ ይቕንስ ከም ዘሎ ማኸናት ዜና ዓለም የቃልሓ ኣለዋ።
ሚኒስተር ሚኒስትሪ ከባቢ ማይን ሕርሻን ስዑዲያ፡ ሃገሩ ካብ ግብጺ ተእትዎ ዝነበረት በርበረ ደው ከም ዘበለቶ ነዚ ምኽንያት ዝኾነ ከኣ፡ ኣብ’ቲ በርበረ መድሓኒት ጸረ-ባልዕ ስለ ዝተረኽበሉ ምዃኑ፡ ከምኡ’ውን ኣብ ልዕሊ’ቲ ካብ ግብጺ ዝኣቱ ፍረታት፣ ኣሕምልቲ፣ ፍርያት ስጋን ጸባን ምክትታል ክገብር ከም ዝኾነ ብወግዒ ከም ዝሓበረ፡ ይኹን ደኣምበር እዚ ሽፋን’ዩ፡ ቀንዲ ምኽንያት እቲ ካብ ግዜ ናብ ግዜ እናተበላሸወ ዝመጽእ ዘሎ ዝምድና ናይ ክልቲኣቶም መንግስታት’ዩ ዝብሉ እሙናት ምንጭታት ከም ዘለውን ሓቢረን።
ብመሰረት እቲ ካብ ማዕከናት ዜና ዝተረኽበ ሓበሬታ፡ ሓደ ግብጻዊ በዓል ስልጣን ነዚ ኩነታት ኣመልኪቱ ምስ ጋዜጣ ኣል ኣሕራም ኣብ ዝገበሮ ቃለ-መጠይቕ፡ ግብጺ ኣብ ዓመት 15 ሽሕ ቶን በርበረ ናብ ስዑዲያ ከም እትልእኽ፡ ሓፈሻዊ ካብ ኩሉ ውጽኢት ሕርሻን እንሳሳን ዓመታዊ ናብ ስዑዲያ ዝኣቱ 270 ሚሊዮን ዶላር ዝበጽሕ ምዃኑ ብምግላጽ፡ ውሳነ ስዑዲ ዓረብያ ካብ መጀመርያ ኣዋርሕ ናይ 2017 ግብራዊ ክኸውን ከም ዝኾነ ምርግጋጹን ኣረዲአን።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ 23-12-2016
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ስለ ዝኾነ ነዚ ምልክት ፍሽለት ናይ ህዝብን ሃገርን ናይ ምብትታን ሓደጋ እዚ ናይ ምግታእን ምውጋድን ሓላፍነትን ዕማምን ናይ ኩሉ ኤርትራዊ ዜጋ፡ ተወዲቡ ዝቃለስ ዘሎ ይኹን ገና ዘይተወደበን ብሕጂ ክውደብ ዝኽእልን ክውደብ ዝግባእን ስለ ዝኾነ፡ ቅድሚ ድሕነት ህዝብን ሃገርን ዝስራዕ ዋኒን ይኹን ዕላማ ናይ ውልቀ፡ ውድብን ማሕበራትን ወዘተ ክህሉ ስለዘይግባእ ተግባእቲ እዚ ናይ ዘተ ኮንፈረንስ፡ ጉዳይ ህዝብን ሃገርን ልዑል ትኹረት ሂቦም /ሂብና/ ሓላፍነት ተሰሚዑና ንሃገራውን ህዝባውን ሽግርና መፍትሒ ዝኾኑ ቅኑዓት ሓሳባት ከነፍስስን፡ ንኹሉ ሃገርን ህዝብን ካብ ውድቀትን ምብትታንን ንምድሓን በብዓቕሙ ኣብ ምቅላስ ዝርከብ ዘሎ፡ ኣብ ትሕቲ ሓደ ሓባራዊ ሃገራዊ ጽላል ተጠርኒፉ ክቃለሰሉ ዘኽእል ሓሳባት ከብስልን ፣ንዝያዳ ምውህሃድ ቃልሲ ጸረ-ኣረሜናዊ ስርዓት ህግደፍ፡ ዝሕግዝ ሓሳባት ክንለዋወጥን ሓጋዚ ይመስለና።
ብካልእ ኣገላልጻ እዚ ናይ ዘተ ኮንፈረንስ’ዚ ከም መባእታዊ መበገሲ መድረኽ ኮይኑ ንዝሰፍሐን ዝለዓለን ናይ ተቓለስቲ ዘተን ውህደትን ክካየዱ ዝጽንሑን ዘለዉን ዘስፍሕን ዝሕግዝን መድረኽ ክኸውን ተስፋ ንገብር።
ጸረ-ህዝብን ሃገርን ገባቲ ስርዓት ህግደፍ ብቓልሲ ብምውጋድ ደሞክራስያዊ ለውጢ ንምርግጋጽ ኣብ ዝካየድ ዘሎ መስርሕ ቃልሲ፡ ንገባቲ ስርዓት ህግደፍ ብብቕዓትን ኣድማዕነትን ብምምካት ድሕነት ህዝብን ሃገርን ኣብ ሓጺር ግዜ ክውን ንከይኸውን ካብ ዝዓግቱ ዘለው መሰረታውያን ጸገማት/ድኽመታት/ እንታይ እዮም ዝብል ሕቶ ምርኣይ ኣገዳሲ’ዩ ጥራሕ ዘይኮነስ፡ ኣብ ድሕነት ህዝብን ሃገርን ምርግጋጽ ወሳኒ ተራ ዝጻወት ረቛሒ ብግቡእን ዕቱብን ክንመዝንን መፍትሒ ከነቐምጥን ኣገዳሲ’ዩ ዝኸውን። ህዝብን ሃገርን ንምድሓን ኣብ እነካይዶ ዘለና መስርሕ ቃልሲ ናብ ስሉጥን ዘተኣማምንን ዓወት ንኸይንበጽሕ ዓጊቶም ሒዘሙና ዘለዉ መሰረታውያን ጸገማት፡ ናይ መንግስቲ ህግደፍ /ጸላኢ/ ሓያልነትን ብቕዓትን ዘይኮነስ፡ ናይ ደምበ ተቓውሞና ድኽመታት /ጸገማት/ን ዘይውህደትን ተደጋጊፉን ተኣማሚኑን ዘይምቅላስን ምዃኑ ብዘየማትእ ክቕመጥ ዘለዎ ኣገዳሲ ነጥቢ’ዩ።
ደምበ-ተቓውሞና ካብ 1999 ክሳብ ሎሚ ብስፍሓቱ ብብዝሒ ውዳቤታቱን ተሳትፎ ማሕበራዊ /ሓይልታቱን/ ትሕዝቶታቱን መልክዕ ውዳቤታቱን እናሰፍሐ ከም ዝመጸ ብኡ መጠን፡ ህዝብን ሃገርን ካብ ውድቀትን ምብትታንን ድሒኖም ናብ መስርሕ ደሞክራስያዊ ለውጢ ክብጻሕን ተዛምዳዊ ሰላም ምርግጋጽ ክከኣል ክካይድ ዝጸንሐን ዝካየድ ዘሎን ቃልሲ ህልውን ኣገዳስን ምዃኑ፡ እሙን ናይ ቃልሲ ሓቂ’ዩ። ይኹን ደኣምበር ኣብ ውህደቱን ብቕዓቱን ኣድማዕነቱን ዝምልከት ክረአ /ክምዘን/ እንከሎ ግን ኣዝዩ ትሑትን ዘየድማዕን ብዝተፈላለዩ ድኽመታትን ጸገማትን ዝተቐየደን ዝብዳህን ስለ ዝኾነ፡ ንዝተበገስናሉ ህዝብን ሃገርን ናይ ምድሓን ቅዱስ ዕላማታት ኣብ ምርግጋጽ ርኡያት ድኽመታት እናርኣየ ኣብ ዘየድማዒ ፖለቲካዊ ህይወት ኮይኑ፡ መሪር ህይወት እናሕለፈ ኣዝዩ ትሑት ናይ ቃልሲ ኣበርክቶ እናገበረ ክዋሳእ ጸኒሑን ኣሎን’ዩ። እዚ ኣብ ደምበ ተቓውሞና /ተቓወምቲ ሓይልታትና/ ዝሰፈነ ብድኽመታትን ጸገማትን ዝግለጽ ወድዓዊ ጸገም’ዚ ከኣ፡ ንገባቲ ስርዓት ህግደፍ ኩለ-መድያዊ እኩይ ተግባራቱ እናካየዳ ህዝብን ሃገርን ናብ ናይ ውድቀትን ምብትታንን ሓደጋ እናደፍአ ዕምሪ ገበነኛ ፖለቲካዊ ስልጣኑ ከናውሕ ዝሕግዞ ዘሎ ኣዝዩ መሪር ወድዓዊ ሓቂ’ዩ።
ናይ ተቓወምቲ ውድባትናን፡ ምንቅስቓሳትን ስቪክ ማሕበራትን ድኽመታትን ጸገማትን እንታይ’ዩ መበገሲኡን ኣብ ዓውደ ተግባር መግለጺኡን ብቑም-ነገሩ ብሓላፍነታዊ ዓይኒ ምርኣይ ፡ ድኽመታትና ኣብ ምውጋድን ህዝባዊ ቃልስና ውህደትን ምትእምማን ፈጢሩ ብኣድማዕነት ክምርሽን ናብ ድርኲዂት /ኣፍደገ/ ዓወት ክበጽሕን ስለ ዝሕግዝ መንቀሊኡን መፍትሒኡን ዝኸውን ሓሳባት ምቕማጥ ሓጋዚ ስለዝኾነ፡ ምድህሳሱ ኣድላይን ጠቓምን’ዩ ዝኸውን። ስለ ዝኾነ ገለ ካብ’ቶም ንተቓዋሚ ሓይሊ ደምበ ተቓውሞና ክደክምን ክጽገምን ዝገብሩ ረቛሒታት ኮይኖም ካብ ዝራእዩና ገለ ንምጥቃስ ዝኣክል፣
1, ናይ ትምክሕትን ጽበትን ዘይሓገዝቲ ኣረኣእያታት ዝፈጥርዎም ጸገማት፡-
ሀ. ትምክሕታዊ ኣረኣእያን ኣገንዝቦን ኣብ ደምበ ተቓውሞና ህልዊ ኮይኑ ደረጃታቱ ዝፈላለ ይኹን ዳኣምበር ብገዛኢ መልክዑ ብደረጃ ባእታታት፡ ውድባት፡ ምንቅስቓሳት ንነብሶምን ንስረሖምን ከም ብሕታዊ ብሉጽን ብቑዕን ጌሮም ብምርኣይ ንናይ ካልኦት ኣረኣእያን እምነትን ስራሕን ተሳትፎን ድማ ኣትሒትካ ናይ ምርኣይን ክሳብ ብናትካ ኣረኣእያን ስራሕን ተገዛኢ ኮይኑ ክነጥፍ ብምድላይ ዝዝውተር ናይ ንዕቀትን ምንጽጻግን ፡ ኣብ ሃገራውን ህዝባውን ቃልሲ ንናይ ካልኦት ርእይቶን ተሳትፎን ብግቡእ ዘይምቕባልን ክሳብ ብኣሉታ ምግላጽን ምንጻግን ዝበጽሕ ግጉይ ናይ ትዕቢትን ትምክሕትን ኣተሓሳስባ ዝወለዶ ዓንቃፊ ስነ-ምግባር ኣብ መስርሕ ህዝባዊ ቃልስና ዝውቱርን ህያውን ብምዃኑ፡ ኣብ ሕቶ ሓድነትን ሕቶ ደሞክራስያዊ ኣተሓሳስባን ኣብ ምዕባይ ዘዐንቅፉ ቀዳማይ ግናዕ /እጃም/ ናይ ጸገማትናን ድኽመታትናን ዝሕዝ ምዃኑ ኣነጺርካ ምቕማጡ ኣገዳሲ ይመስለና።
ለ. ጸቢብ ኣተሓሳስባ ድማ ብወገኑ፡ ብቐዳማይ ጠንቂ ዝፍጠርን ዝስራዕን’ኳ እንተዘይኮነ፡ ብሳዕቤን ትምክሕትን ትምክሕታዊ ኣተሓሳስባን ስነ-ምግባርን ዝፍጠርን ዝንጸበረቕን ኮይኑ፡ንትምክሕታዊ ኣተሓሳስባ ካብኡ ዝብገስ ኣሉታዊ ስነ-ምግባርን ኣብ ምምካትን ምእራምን ንነገራት ኣብ ክንዲ ብወድዓውን ፍትሓውን ዓይኒን ሚዛንን ዝርኢ፡ ብኣንጻሩ ብጸቢብ ፈታውን ጸላእን ኣወንታውን ኣሉታውን ነገራት ብዘይፈሊ ኣገባብ ናብ ፍጹም ተነጽሎ ብምቕናዕ ሽግራት ኣብ ምልላይን ቅኑዕ መፍትሒ ኣብ ምቕራብን ዘይሓጋዚ /ኣሉታዊ/ ተራ ኣብ ምጽዋት ምውሳእ ህልዊ ምዃኑን፣
እዞም ኣብ ላዕሊ ዝተጥቕሱ ዝምባሌታትን ሰጢምካ ዘይምስራሕን ዝፈጥሮ ድኽመታትን ጸገማትን ኣብ ዝወደቡ /ዝፍጠሩ/ ውድባት ዝምስረቱ ሰፋሕቲ ግባራትን ብወሳኒ መልክዑ ህያውን ቀጽልትን ብምዃኖም ኣብ ብዙሓት ውድባት ስኒትን ሓድነትን እናመንመነ ውድባት እናሻዕ ንምፍንጫልን ዓቕሚታተን ምድቓቕን እናተሳጠሓ ቀጻሊ ኣሉታዊ ተራ ዝጻወቱ ዘለው’ዮም።
2. ፍሉይ ዕላማን እምነት ከይሓዝካ ውድብ /ምንቅስቓስ፡ማሕበር/ ምምስራትን ተነጻጺልካ ክትቃለስ ምምራጽን፡
እዚ ከም’ዚ ዓይነት ምርጫ ናይ ቃልሲ’ዚ ኣብ ዘይመሰረታዊ ነጥብን መበገስን ትዂረት ብምግባር ዝዝውተር ናይ ቃልሲ መማረጺ ስለዝኾነ፡ ናይ ምውዳብ ነጻነት መሰል ናይ ዝኾነ ኣካል ክኽበር ዘለዎ ‘ኳ እንተኾነ፡ ፍልልይ ኣብ ዘይብሉ ዕላማን ውድባን መልክዕ ውደባን ብምዕሳል ክትቃለስ ምምራጽ ግን ንዓቕሚ ተቓላሳይ /ተቓዋማይ/ ክፍሊ ሕብረ-ተሰብና ኣብ ምድኻም ኣሉታዊ ተራ ካብ ምጽዋት ሓሊፉ ህዝብታትና ናይ ውድባት ንጹርነት ዕላማታትን መማረጽን ኣነጺሩ ብምልላይ ኣብ ህዝባዊ ቃልሱ ምስ ዝዓግበለንን ዝመረጸንን ኣካላት ተወዲቡ ንምቅላስ ንከይውስን ኣብ ርእሲ እቲ ሓፈሻዊ ድኽመታት ናይ ተቓወምቲ ውድባትና ተወሳኺ ኣሉታዊ ተራ ዝጻወት ዘሎ ፖለቲካዊ ተርእዮ’ዩ።
3.ዘወድዓውን ዘይእዋናውን ሕቶ ፖለቲካዊ ስልጣን ምቁማትን ንምጭባጡ ዝግበር ዘይቅቡል ንጥፈታትን ዝፈጥሮ ጸገማትን ዕንቅፋታትን፣
እዚ ኣጸጋምን ዓንቃፍን ተርእዮ’ዚጉዳይ’ዚ፡ ህልዊ መስርሕ ህዝባዊ ቃልስና በቶም ንኹሉ ኣንጻር ገባቲ ስርዓት ህግደፍ ዝቃለሱ ዘሰማምዑ እዋናውያን ነጥብታት ተመስሪትና እንቃለሰሉ መድረኽ ምዃኑ ንጎኒ ብምግዳፍ፡ ነቲ ብሓባር ዝተወሰነ መደባት ኣብ ተግባር ንምውዓል ብስምምዕ ተመዚዞም ዝሰርሕሉ ናይ ሓላፍነት ቦታ ከም ስልጣን ናይ ጠቕሚ መርከቢ ተጌሩ ብምርኣይ ግጉይ ትርጉም ናይ ፖለቲካዊ ስልጣን ብምሃብ ዝረአ ኣሉታዊ ናይ ስልጣን ፍሕፍሕ /ምንሕናሕ/ ሓደ ካብ’ቶም ደምበ ተቓውሞና ብሓፈሻ ዝመስረቱ ዝተፈላለዩ ግንባራት ድማ ብፍላይ ናይ ዘይምትእምማን ፖለቲካዊ መንፈስ እናፈጠረ ሓባራዊ ቃልሲ ብዘየሎን ዘይእዋኑን ናይ ስልጣን ኣጀንዳ እናተላዕለ ውህደትን ምትእምማንን ናይ ተቓለስቲ ሓያልታት ከይምዕብልን ኣብ ቃልሲ ንከይጽመድን እዚ ህርፋን ናይ ስልጣን ዝፈጥሮ ዘሎ ጸገማት ንተቓላሳይ ዓቕሚታትና ኣብ ምርሕሓቕ ናይ ገዛእ ርእሱ ኣሉታዊ ኣስተዋጽኦ ዝገብር ዘሎ ዘይነዓቕ ተርእዮ’ዩ።
4.ኣብ ድኽመታት ህሉዋት ተቓወምቲ ውድባት ተመስሪትካ /ተበሊጽካ/ ናይ ምንጽጻግን ስግረትን ፖ/ዊ መንፈስ ተሓንጊጥካ ሰዓራይ ኬንካ ክትወጽእ ምፍታን፣
ፍሉይን ዝተነጸረን ፖለቲካዊ ዕላማ ከይሓዝካ፡ ንነብስኻ ከም መተካእታ ብምቕራብ ቅድሜኻ ኣብ ቃልሲ ዝጸንሑን ዝቃለሱ ዘለዉን ተቓወምቲ ሓይልታት ድኽመታት ብወድዓውን ሓላፍነታውን ኣገባብ ከይገምገምካን ዝጭበጥ ሚዛን ከየንበርካን ናይ ህዝብታትና ድሌት ናይ ቃልሲ ብምምዝማዝ ንካለኦት ሰጊርካ ዓወት ክትጭብጥ ምሕላንን ንምርግጋጹ ክፍተን ዝጸንሐን ገና መሊኡ ዘይተረፈን ዘይሓላፍነታዊ ኣካይዳ ኣሉታዊ ተራ ዝጻወት ዘሎ ተርእዮ ኣዩ።እዚ ከምዚ ዓይነት ፈተነ ካኣ ንሞራልን ናይ ቃልሲ ንጥፈታትን ናይ ህዝብታትናን ተቓወምቲ ሓይልታቶምን ይትንክፍ ብምህላዉ ኣብ ደምበ-ተቓውሞና ድኽመታትን ጸገማትን ኣብ ምፍጣር ናይ ገዛእ ርእሱ ኣሉታዊ ተራ ዝጻወት ዘሎ ረቛሒ እዩ።
5.ንመትከላትን ዕማማትን ናይ ስሙር ሃገራዊ ግንባር እሙንን ምእዙዝን ኰንካ ምቅላስ ዘይምብቃዕ፣
እዚ ተርእዮ’ዚ ዝፈጥሮ ዘሎ ጸገማት ኣብ ክንዲ መትከላት ስሙር ሃገራዊ ግንባር ዘፍቅዶን ተሰማሚዕካ ዘጽደቕካዮ መደባትን ዕማማትን ግንባራዊ መምርሒ ተኸቲልካን ኣኽቢርካን ኣብ ግብሪ ንምውዓል ተጊህካን ተመእዚዝካን ምቅላስ ብኣንጻሩ ካብቶም ዝፈላልይኻ መሰረታውያን እምነታት እናኣቛሰኻ /እናሓንፈጽካ/ ፍሉይ እምነትካ ከተተግብር ምፍታን፡ሰጢምካን ተደጋጊፍካን ናይ ምስራሕ ደሞክራስያዊ ባህሊ ከተጥሪ ዘይምኽኣል፡ ኣብ ናይ ሓባር ስራሕ ተጉላባነት፡ ምቅጻጽን ምርጣጥን ወ.ዘ.ተ.ዝኣመሰሉ ህያው ስለዝኾኑ ኣብ ዝምድና ተቓለስቲ ሓይልታትና ብቐሊሉ ዘይረአ ድኽመታትን ጸገማትን ዝፈጠር ዘሎ ተርእዮ እዩ።
6. ኣብ ሞንጎ ፖለቲካዊ ውድባትን ስቪክ-ማሕበራትን ክህሉ ዝግበኦ ናይ ቃልሲ ዝምድና ብከምቲ ዝድለ ክምዕብል ዘይምኽኣሉ፣
ኣብ ሞንጎ ፖለቲካዊ ውድባትናን ስቪክ-ማሕበራትናን ክህሉ ዝግበኦ ኣብ ሕድሕድ ምቅብባልን ምትእምማንን ምድግጋፍን ዝተሰረተ ናይ ቃልሲ ዝምድና ክምዕብል ዘይምኽኣሉ፡ ኣብ ሓደ ሰፊሕ ሃገራዊ ግንባር ጽላል ዓሲሎም ኣንጻር ናይ ሓባር ጸላኢ መ/ህግደፍ ክቃለሱ ምጅማሮም ኣገዳስን ክተባባዕ ዝግበኦ ናይ ቃልሲ ጃማሮ’እኳ እንተኾነ ኣብ ሕድሕዶም ልዑል ምቅብባልን ፈጢሮም ኣብ ምቅላስ ዘጸግምዎም ናይ ኣተሓሳስባ ረቛሒታት ህልዋት እዮም።
ንኣብነት ኣብ ገለ ገለ ፖለቲካዊ ውድባት ኣብ ልዕሊ ተራን ተሳትፎን ናይ ስቪክ ማሕበራት ወድዓውን እዋናውን ሚዛን ብምሓዝ ኣብ ክንዲ ስቪክ ማሕበራት ምስ ጭቡጥ ስረሖምን ኣተሃላለውኦምን ዘሳኒ /ዝተዛመደ/ ኣገባብ ብዝዓቕሞም ኣብቲ ብሓባር ዘቖምዎ ግንባር ኣብ ምውሳንን ምምራሕን ተረኦም ክጻወቱ ከም ዝኽእሉን ከም ዘለዎምን ዝሪኡ፡ ብኣንጻሩ”ስቪክ ማሕበራት ፖለቲካዊ ፕሮግራም ስለ ዘይብለን ደገፍትን ደረኽትን ናይ ፖለቲካዊ ውድባት ኮይነን ጥራሕ እየን ክቃለሳ ዝግባእ’ምበር ፖለቲካዊ ስልጣን ብዝምልከት ኣብ ዝኾነ ደረጃ ክሓታን ክሳተፈፋን የብለንን” ዝብል ብህልዊ ክውንነት ህዝባዊ ቃልስና ስቪክ ማህበራት ምስ ኣተሃላልአን ዝሰማማዕ ዝምእዘዝን ሜላ ብምጥቃም ዋላ ብዝተሐተ ደረጃ’ውን ይኹን ካብ ስቪክ ማሕበራት ክብርከት ዝግበኦ ናይ ቃልሲ ኣበርክቶ በዚ ደረጃ’ዚ ቅቡል ዘይገብር ኣረኣእያ ብሓደ ገጽ ህልዊ እዩ።
በቲ ካልእ ገጽ ድማ ኣብ ገለ ክፋል ኣካላት ናይ ስቪክ ማሕበራት ንጭቡጥ ኣተሃላልወኦምን፡ ካብኡ ብምብጋስ ከበርክትዎ ዝኽእሉ ናይ ምምራሕ ኣስተዋጾ ብግቡእ ከይረኣዩን ከይመዘኑን “ንሕና ኣባላት ስቪክ ማሕበራት ካብ ህዝቢ ዝወጻእና ወኪል ናይ ህዝቢ ስለ ዝኾናን ናይ ፖለቲካዊ ሓላፍነት ቦታ ልዕሊ ፖለቲካዊ ሓይልታት ዝበዝሐ ክዋሃበና ኣለዎ” ዝብል ክሳብ” ፖ/ዊ ውድባት ዝደኸማን ዝፈሸላን ስለ ዝኾና ናይ ስቪክ ማሕበራት ናይ ምምራሕ ቦታ ዝበዝሐን ዝዓዘዘን ክኸውን ኣለዎ” ግጉይን ዝተጋነነ ርእይቶ ብምሓዝ ገለ ገለ ኣብ ምንጣፍ ስለ ዝርከቡ እዞም ርእይቶታት እዚኦቶም ተደሚሮም፡ ኣብ ስኒትን ምትእምማንን ናይ ፖለቲካዊ ውድባትን ስቪክ-ማሕበራት ኣሉታዊ ተረኦም ህልዊ ስለ ዝኾነ እዚ’ውን ኣካልን ኣምሳልን ናይቲ ኣብ ደምበ ተቓውሞ ዘንጸባርቕ ዘሎ ጸገማትን ድኽመታትን ተገይሩ ክውሰድ ዝካኣልን ወድዓውን ሚዛናውን ኣገንዝቦ ብምጥራይ ብልዙብ ቃልሲ ክፍታሕ ዘለዎ ውድዓዊ ጸገም እዩ።
7. ደምበ ተቓውሞና /ሰውራና/ ኣብ ቃልሲ ልዑል ተራን ናይ ምድራኽ ብቕዓትን ዝጻወቱ ኣገደስቲ ሕብረተ-ሰብኣዊ ክፍልታት ብምሕቛፍ ብከምቲ ዝድለ ክዋስኡን ክጥቀመሎምን ዘይምኽኣሉ ዝፍጠር ዘሎ ድኽመታት፣
ሀ. ፍርቂ ኣካል ሕ/ሰብና ዝኾና ውጹዓት ደቀ-ኣንስትዮ ኤርትራ ናይ ገዛእ ርእሰን ሓያል ውደባ ብምፍጣር ኣብዚ ንድሕነት ህዝብን ሃገርን ብምውሓስ ደሞክራስያዊ ለውጢ ንምርግጋጽ ዝካየድ ዘሎ ህዝባዊ ቃልስና ካብኣተን ዝጥለብ ልዑልን ደራኽን ተራ ክጻወታሉ ዝኽእላ ኩነታትን ተሳትፎ ናይ ቃልስን ብዘይ ምህላዉን፡ ናብዚ ደረጃ’ዚ ክበጽሓ ዝሕግዝ ሓገዝን ምትብባዕን ናይ ተቓወቲ ውድባት ስቪክ-ማሕበራትን ‘ውን ኣዝዩ ትሑትን ዝበዀረን ብምኻኑ፣
ለ. ልዑል ተሳትፎ ናይ መንእሰያት ኣብ ቃልሲ ብምርግጋጽ ካብ መንእሰያት ዝጥለብ ደራኽን ወራሲ ናይ ቃልስን ብከምቲ ዝድለ ብውዱብ መልክዑ ስለ ዘይተኻእለን ዘይተበቕዐን፡ ናይ መንእሰይ ተሳትፎን ተራን ክዓብየሉ ዘኽእሎ ፖለትካዊ ኣፍልጦን ተሞክሮን ካብ ተቓወምቲ ውድባትና ኣገደስቲ ትምህርትን ሓገዝን ምብርካት ኣዝዩ ትሑትን ዳርጋ ዝበዀረን ስለ ዝኾነ፣ መንእሰያትና ካብ ዘለዎም ጭቡጥ ዓቕምን ናይ ምቅላስ ድሌቶምን ተበጊሶም ክፍትንዎም ዝጸንሑ ተወዲብካ ናይ ምቅላስ ፈተነታት ብሰንኪ ወድዓውን በዓል-ቤታውን ጸገማት ተበጊሶም ክደኽሙን ክብተኑን እናኾኑ ካብ መንእሰያትና ትጽቢት ዝግበር ናይ ቃልሲ እጃም እናተዓናቐፈ ክበኩርን፡ ህልዊ ተራን ተሳትፎን ክንእስን ትሕቲ ግምት ክኸውንን ዝገብር ወድዕነት ዝነገሰሉ ኩነታት ስለ እንርከብ እዚ ተርእዮ’ዚ እውን ኣብ ደምበ ተቓውሞና ዘይናዓቕ ድኽመታትን ጸገማትን ክኽሰቱ ናይ ገዛእ ርእሱ ኣሉታዊ ተራ ዝጻወት ዘሎ ብቐሊሉ ዘይረአ ብኩራት’ዩ።ዋላ እኳ ኣብ መንእሰያት’ውን ብሰንኪ እቲ ዝመጽሉ ድሕረ ባይታ ናይ ስርዓት ህግደፍ ጸረ ደሞክራስያዊ ብልሽዊ ኣሰራራርሓ ዝገደፈሎም በሰላ ገለገለ ነቲ ቅኑዕ ሓሳባት’ውን ኣብ ምቕባል ዝጽገሙሉ ወድዕነት ህልዊ ምዃኑ፡ በዚ ካኣ ብዙሓት ካብኣቶም ኣብ ማሕበራዊ ሂወት ከድህቡ ዝደፋፍእ ኣታሓሳስባታትን ጸገማትን ህያው ምህላዉ ኣብ ግምት ኣእቲኻ ምሕጋዞም ኣድላዪ እዩ ዝኸውን።
ሐ. ናይ ኤርትራውያን ምሁራት ተሳትፎ ኣብ ቃልስን ኣበርክተኦምን ብከምቲ ካብኣቶም ዝጥለብ ልዑል ዘይምኻኑን ምንኣሱን ፡ መብዛሕታኡ ኤርትራዊ ምሁር ክባሃል ዝካኣል ኣብ ክንዲ ሓላፍነቱ ኣብ ሕብረት-ሰብን ህዝባዊ ቃልስን ዝለዓለ ምዃኑ ፈሊጡ፡ ግቡኣዊ ተርኡ ዝፍጽም ብኣንጻሩ ገሊኡ ካብቲ ቃልሲ ገሊሉ ኣብ ናይ ትዕዝብቲ መድረኽ ትርኢት ዝርከብ ብምዃኑ ተሳትፎን ኣበርክቶን ናይ ምሁራት ኣብ ደምበ ተቓውሞና ክስሑን ክውሕድን ዝገብር ኩነታት ዓብሊሉ ስለ ዘሎ’ውን እዚ ብኩራት’ዚ ኣብ ሰውራና ድኽመታትን ብኩራትን ክህልዉ ዝጻወቶ ዘይሓጋዚ ግደ ቀሊል ኣይኮነን።ምኽንያቱ ኤርትራዊ ምሁር ከም ዝኾነ ምሁር ፍልጠት ዝደለበን፡ ፍልጠት ናይ ምምሕልላፍን ምትግባርን ተኽእሎን ተሞክሮን ዝወነነ’ውን ስለ ዝኾነ፡ ናይ ምሁር ብኩራት ኣብ ህዝባዊ ቃልስና ብቐሊሉ ዘይረአን ዘይግመትን ብኩራትን ድኽመትን ናይ ህዝባዊ ቃልስና እዩ።
ጥቕልል ብዝበለ ናይዞም ዝተጠቕሱ ደረኽቲ ሕብረተ-ሰብኣዊ ክፍልታትና ዝረኣዩ ዘለዉ ብኩራትን ምትሓት ተሳትፎን ተደሚሩ ካብቶም ኣብ ደምበ ተቓውሞ ዝኣረኣዩ ዘለዉ ድኽመታትን ጸገማትን ዝዓበዩ ስለዝኾኑ ተቓወምቲ ሓይልታትና ተራን ተሳትፎን ናይዞም ኣገደስቲ ማሕበራዊ ሓይልታት እዚኣቶም ኣብ ቃልስና ምርግጋጽ ክካኣል ልዑል ትዂረት ሂቦም ክቃለሱ እዩ ዝጥለብ ዘሎ።
እዞም ዝተጠቕሱን ካለኦት ዘይተጠቕሱን ነጥብታት ገለ ብጠንቅነት ገለ ድማ ብሳዕቤንነት ዝግለጹ ተደሚሮም ደምበ ተቓውሞና ብሰንኮም ተሓሊኹ ናይ ቃልሲ ግብኡ ብብቕዓትን ስሉጥን ከካይድ ዘየኽእልዎ ወድዓውያን ጸገማት ምዃኖም ዘይካሓድ ሓቂ እዩ።ስለ ዝኾነ ተቓዋሚ ሓይልና ካብዞም ወድዓውያን ጸገማት እዚኣቶም ተናጊፉ ጸረ ህዝብን ጸረ ደሞክራስን መንግስቲ ህግደፍ ብዝሰመረ ቀላጽሙ ብምውጋድ፡ ህዝብን ሃገርን ካብ ውድቀትን ምብትታንን ብምድሓን ኣፍደገ ደሞክራስያዊ ለውጢ ከርሑን ክጭብጥን ንክበቅዕ እዞም ዝተጥቕሱን ዘይተጠቕሱን ሓለኽቲ ተርእዮታት እዚኣቶም ብሓላፍነትን ጽሞናን ክንግምግሞምን፡ መፍትሒ ዝኾኑ ሓሳባት ንምቕማጥ ብክፉት ልቢ ክንላዘብ ዝግባኣና እዩ።
ኣብ መወዳእታ ብእምነት ውድብና፣ነዞም ጸገማት እዚኣቶም ኣብ ጸብጻብ ብምእታው ገለ ካብቶም መፍትሒ ክኾኑ ይኽእሉ እዮም ኢሉ ዝርእዮም፣
1. ኣብ ደምበ ተቓውሞ ኤርትራ ዘተ ከም ባህሊ ከይተሓዝን ከይዕምብብን ይኹን ሕቶ ሓድነትን ሕቶ ፖለቲካዊ ደሞክራሲ ምርግጋጽን በኣታሓሳስባ ይኹን ብተግባር ከይጉልብቱ ካብ ዝዐንቅፉ ትምክሕትን ጽበትን ድሑር ወገናውን ሃይማኖታውን ኣውራጃውን ኣራኣእያታትን ኣሰራርሓታትን ብምዃኖም እዞም ዓንቀፍቲ ኣታሓሳስባታት እዚኣቶም ክመሓየሹን ክውገዱን ዘይተቖጠበ ቀጻሊ ደሞክራስያዊ ቃልስታት ምክያድ የድሊ።
2. ሕቶ ሓድነትን ሕቶ ፖለቲካዊ ደሞክራስን ሓደ ካብቲ ሓደ ነጻጺልካ ዘይከዱን ዘይሰርሑን ምዃኖም፡ ሓድነት ብቐዳምነት ናይ ኣታሓሳስባ ዳምበር ኣካላዊ ምትሕንፋጽ ከም ዘይኮነ ምግንዛብ የድሊ።ካብ መትከላዊ እምነታት ወጻኢ ንግዝያዊ ረብሓታት ወይ ንፕሮፖጋንዳዊ ሃልኪ ዝግበር ሓድነት ዘላቒ ከም ዘይኮነ፡ ውዒሉ ሓዲሩ ዝበታተንን ዝፈናጨልን ምኻኑ ካብዚ ሕሉፍን ህልውን ተሞክሮ እዚ ቀሲምና ሓድነት ኣብ መትከል ዝተሰረተ ክኸውን ምጽዓር።
3. ኣብ ደምበ ተቓውሞ ኤርትራ ሓደ ካብ ዘይውህደቱን ተጠርኒፉ ዘይምቅላሱን ኣብ ነንሕድሕዱ ዘይምትእምማንን ምጥርጣራትን ፊተ-ፍርዲ ምሃብን ግጉይ ኣገንዝቦታትን ሕሉፍ ኣሉታዊ ተሞክሮታት ዝገደፎ ኣሉታዊ በሰለታትን መሊኡ ዘይተሓከ ብምዃኑ እዚ ኣብ ዓውዲ ተግባር ብዝተሓተ ደረጃ ወይ መደብ ዕዮ ሓቢርካ ኣብ ትቃለሰሉ ምትእምማን ዝፍጠር ምዃኑ ኣብ ግንዛበ ተኣትዩ ብውሕዱ ኣብ ዝሰማምዑኻ ምልዛብን ተቐራሪብካ ምስራሕን የድሊ።
4. እዋናዊ ተባራዒ ሕቶ ናይ ህዝብና ሕቶ ሰላምን ደሞክራሲ ናይ ምርግጋጽን ኮይኑ፡ ህዝብን ሃገርን ናይ ምድሓን ሕቶ ህጹጽ ይጽናሓለይ ዘይባሃል ናይ ኩሉ ንደሞክራስያዊ ለውጢ ዝቃለስ ሃገራዊ ግቡእ ኮይኑ ብዝተሓተ መደብ-ዕዮ ክጠራነፍን ስርዓት ህግደፍ መሊኡ ክውግድን መሰረታዊ ለውጢ ከረጋግጽን ወሳኒ እዩ ንብል።
5. ክሳብ ሕጂ ተመስሪቶም ዘለዉ ሰፋሕቲ ሃገራዊ ግንባራትና ምስቲ ኩሉ ዘጋጥሞም ወድዓውን ባዕላውን ጸገማት ኣብ ሕቶ ሓድነት ደምበ ተቓውሞ ኤርትራ ሓደ ስጉምቲ ንቕድሚት እዮም። ስለ ዝኾነ ካኣ ኤርትራዊ ሃገራዊ ባይቶ ንደሞክራስያዊ ለውጢ /ኤ.ሃ.ባ.ደ.ለ./ ናይ ዝበዝሑ ፖለቲካዊ ሓይልታትን ስቪክ-ማሕበረ-ሰባትን ሰፊሕ ጽላል ኮይኑ፡ ጸገማቱ ኣብ ምፍታሕ ዝኸዶም ዘሎ መስርሓት ዝተባብዑ ኮይኖም ናብ ካላኣይ ሃገራዊ ጉባኤ ክሰጋገር ጻዕርታት ይካየድ ኣሎ። ኣብ ክሊ’ዚ ጽላል’ዚ ዘሎ ይኹን ዘየሎ ናይ ደሞክራስያዊ ለውጢ ዓቕምታት ናብ ሓደ ሰፊሕ ሃገራዊ ጽላል ብመንገዲ ካላኣይ ጉባኤኡ ኣቢሉ ዝሰጋገረሉ መስርሕ እንተዝረአን ኩሉ ተርኡ እንተዝጻወትን ዓቢ ኣበትርክቶ ምሃለዎ ንብል።
6.ኣብ ክሊ ሓደ ናይ ሓባር ሰፊሕ ሃገራዊ ጽላል ምጥርናፋት ዝረጋገጽ ኣብ ዘሎ መስርሕ ግን ኩሉ ንደሞክራያስዊ ለውጢ ዝቃለስ ዝተወበ ይኹን ዘይተወደ ሓይሊ ኣብ ክሊ ጸረ ስርዓት ህግደፍ ንምውጋድ ዝካየድ ቃልሲ በብዝዓቕሙን ከባቢኡን ኣብ ሰላማዊ ሰልፍታትን ሲምፖዚዮማትን ዝተፈላለዩ ኣጋጣሚታትን ምንቅስቓሳትን ተወሃሂድካ ብሓባር ምስራሕ ኣድላዪ ምዃኑ ንርኢ።
7. ደሞክራስያዊ ቃልስና ጎልቢቱ ኣብ ዓወት ክበጽሕ ተራ መንእሰያትን ደቂ-ኣነስዮን ምሁራንን ክዓቢ ልዑል ቃልስታት ምክያድ ዝሓተና ምዃኑ ተገንዚብና ተረኦም ንምዕዛዝ ክንቃለስ ኣለና ንብል።
8. ነፍስ-ወከፍ ፖለቲካዊ ሓይሊ ካብ ዘይሃናጺ ውድድራትን ምንጽጻግን ድሒኑ፡ ተኸባቢርካን ተሓጋጊዝካን ናይ ምቅላስ ባህሊ ክጉልብት ጻዕርታትና ክብ ክብል የድሊ፣ብቅሉዕ ይኹን ብስቱር ዝካየድ ሕድሕዳዊ ተጻብኦታት ዘይምክያድ።
ኣብ መደምደምታ፡ ሓሳባትና ከነቕርብ ዝተዋህበና ዕድል ደጊምና እናመስገና ዝካየድ ዘሎ ኮንፈረንስ ብዓወት ክዛዘም ዘለና ሰናይ ምንዮት ንገልጽ፡፡
ዓወት ንደሞክራስያዊ ቃልስታት ህዝብታት ኤርትራ!!
ውድቀት ንጸረ ህዝቢ ስርዓት ህግደፍ!!
ደሞክራስያዊ ግንባር ሓድነት ኤርትራ፡
(ደግሓኤ)
22/10/2014


text:
ተነዲፉ ድዩ፧
ኬቲዲድ ዘለዋ ዜደንቕ ናይ ምስማዕ ክእለት
እታ ኣብ ጫካታት ደቡብ ኣመሪካ እትርከብ ኬቲዲድ እትብሃል ዓይነት ዕንጭራር፡ ካብ ሓደ ሚሊ ሜተር ዚንእስ ኣእዛን እዩ ዘለዋ፣ ይኹን እምበር፡ ዕዮ ኣእዛና ምስ እዝኒ ሰብ ተመሳሳሊ እዩ። ብዘይካዚ፡ ካብ ርሑቕ ቦታ፡ እተፈላለየ ዓይነት ድምጺ ኸተለሊ ትኽእል እያ። ንኣብነት፡ ንድምጺ ኻልእ ኬቲዲድ፡ ካብቲ ሓንቲ እትሃድን ዘላ መንካዕ እተስምዖ ፍሉይ ድምጺ ኽትፈልዮ ትኽእል እያ።
ነዚ ዚስዕብ ሕሰበሉ፦ ኣእዛን ኬቲዲድ ኣብተን ቀዳሞት ክልተ መሓውራ እየን ዚርከባ። ልክዕ ከም እዝኒ ሰብ ድማ፡ ድምጺ ይእክባን ነቲ ድምጺ ይቕይራኦን ይትርጕማኦን እየን። ኰይኑ ግና፡ ተመራመርቲ ስነ ፍልጠት፡ ኣብ ውሽጢ እዝኒ እዛ ሓሸራ እዚኣ፡ ፍሉይ ኣካል ረኺቦም እዮም፣ ንሱ ኸኣ ሸሊሕ ባላንቺና (ፍሕኛ) ዚመስል ብፈሳሲ ዝመልአ ጓንጓ እዩ። እዚ ኣኩስቲክ ቨሲክል ዚብሃል ኣካል፡ ልክዕ ከምቲ ኣብ ኣእዛን መጥበውቲ ዚርከብ ኮክልያ ዚብሃል ክፍሊ እዝኒ ዀይኑ እዩ ዚዓዪ፣ ኰይኑ ግና፡ ካብ ናይ መጥበውቲ ኮክልያ ኣዝዩ ዝነኣሰ እዩ። ኬቲዲድ ኣዝዩ ዜደንቕ ናይ ምስማዕ ክእለት ኪህልዋ ዝኸኣለ፡ ሳላ እቲ ኣኩስቲክ ቨሲክል እዩ።
ኣብቲ ኣብ ዩናይትድ ኪንግደም ዚርከብ ዩኒቨርሲቲ ባዮሎጅያዊ ስነ ፍልጠት ብሪስቶል ዚሰርሕ ፕሮፌሰር ዳንኤል ሮበርት ከም ዝገለጾ፡ እዚ ርኽበት እዚ ንመሃንድሳት፡ “ካብ ቅድሚ ሕጂ ብዝያዳ ዝነኣሰን ንጹር ድምጺ ዜመሓላልፍን መስምዒ ንኺሰርሑ” ኺሕግዞም ይኽእል እዩ። ብዘይካዚ፡ ተመራመርቲ ኸም ዚገልጽዎ፡ እቲ ርኽበት ንተክኖሎጂ ኣልትራሳውንድ፡ እንተላይ ነቲ ኣብ ሆስፒታላት ንመርመራ ዚሕግዝ ናውቲ ዜማዕብል ኪኸውን ይኽእል እዩ።
እንታይ ይመስለካ፧ እቲ ኬቲዲድ ዘለዋ ዜደንቕ ናይ ምስማዕ ክእለት፡ ብፍልቀት ድዩ መጺኡ ወይስ ተነዲፉ እዩ፧


text:
ገበር
ስለምንታይ እዩ የሱስ ኪስቀን ኪመውትን ዘድለየ፧
“ብሓደ ሰብ [ኣዳም] ሓጢኣት ናብ ዓለም [ኣ]ተወ፡ ብሓጢኣት እውን ሞት።”—ሮሜ 5:12
“ንዘለኣለም ክትነብር ትደሊዶ፧” ተባሂልካ እንተ ትሕተት፡ እንታይ ኢልካ ምመለስካ፧ መብዛሕትኦም ሰባት “እወ” ኢሎም ይምልሱ ይዀኑ፣ እንተዀነ ግና፡ ንዘለኣለም ክትነብር ኢልካ ምሕሳብ ዘይክውንነታዊ ዀይኑ እዩ ዚስምዖም። ንሞት ድማ መናብርትናን ውዒሉ ሓዲሩ ዘይተርፈናን ከም ዝዀነ ገይሮም እዮም ዚገልጽዎ።
ብኣንጻሩ ግና፡ “ክትመውት ተዳሊኻ ዲኻ፧” ተባሂልካ እንተ ትሕተት፡ እንታይ ኢልካ ምመለስካ፧ ኣብ ንቡር ኵነታት፡ መብዛሕትኦም ሰባት “ኣይፋለይን” ኢሎም ምመለሱ። እዚ እንታይ እዩ ዚሕብረና፧ ፈተናታትን ጸገማትን እናኣጋጠመና እውን ከይተረፈ፡ ብተፈጥሮና ኽንነብር ኢና እንደሊ። መጽሓፍ ቅዱስ፡ ኣምላኽ ንሰባት ናይ ምንባር ባህግን ድሌትን ዘለዎም ገይሩ ኸም ዝፈጠሮም ይገልጽ እዩ። “ኣምላኽ ንዘለኣለምነት ኣብ ልቢ ሰብ ኣንበሮ” ይብለና።—መክብብ 3:11።
ከም ሓቂ ግና፡ ንዘለኣለም ዚነብር ሰብ የለን። እቲ ጸገም እንታይ እዩ፧ ኣምላኽ ነዚ ዅነታት ንምዕራይ ዝገበሮ ነገር ኣሎዶ፧ እቲ መጽሓፍ ቅዱስ ብዛዕባ እዚ ዚህቦ መልሲ ዜጸናንዕን ምስቲ የሱስ ኪሳቐን ኪመውትን ዘድለየሉ ምኽንያት ብቐጥታ እተተሓሓዘን እዩ።
እቲ ጸገም
እተን ኣብ ዘፍጥረት ዚርከባ ቐዳሞት ሰለስተ ምዕራፍ፡ ኣምላኽ ነቶም ቀዳሞት ሰብኣይን ሰበይትን ዝዀኑ ኣዳምን ሄዋንን ኣብ ቅድሚኦም ንዘለኣለም ናይ ምንባር ተስፋ ኸም ዘንበረሎምን ንዕኡ ንምርካብ ኪገብርዎ ብዛዕባ ዘለዎም ነገራት ከም ዝነገሮምን እየን ዚገልጻልና። እቲ ጸብጻብ ቀጺሉ ኸም ዚገልጾ ግና ንኣምላኽ ኣይተኣዘዙን፣ ነቲ እተዋህቦም ተስፋ ድማ ኣጥፍእዎ። እቲ ኣብኡ ዘሎ ዛንታ ብቕልል ዝበለ መገዲ እተጻሕፈ ብምዃኑ፡ ገሊኣቶም ከም ብሂል ገይሮም እዮም ዚቘጽርዎ። እንተዀነ ግና፡ መጽሓፍ ዘፍጥረት ልክዕ ከም ወንጌላት እቲ ታሪኻዊ ጸብጻብ ዘለዎ ጭብጢ ተቕርብ እያ። *
ኣዳም ብዘይምእዛዙ እንታይ ሳዕቤን እዩ ኣምጺኡ፧ መጽሓፍ ቅዱስ፡ “ከምቲ ብሓደ ሰብ [ኣዳም] ሓጢኣት ናብ ዓለም ዝኣተወ፡ ብሓጢኣት እውን ሞት፡ ኵላቶም ስለ ዝሓጥኡ ድማ ሞት ናብ ኵሉ ሰብ ሓለፈ” ብምባል ይምልስ። (ሮሜ 5:12) ኣዳም ንኣምላኽ ብዘይ ምእዛዙ ሓጥአ። በዚ ኸምዚ ኸኣ ንዘለኣለም ኪነብር ዝነበሮ ተስፋ ኣጥፍአ፣ ጸኒሑ ድማ ሞተ። ንሕና እውን ዘርኡ ስለ ዝዀንና ነቲ ሓጥእ ኵነታቱ ወሪስና ኢና። ከም ውጽኢቱ ኸኣ ንሓምምን ንኣርግን ንመውትን ኢና። እዚ መግለጺ እዚ፡ ምስቲ ተመራመርቲ ስነ ፍልጠት ብዛዕባ እቲ ቘልዑ ኻብ ወለዶም ዚወርስዎ እተወሰነ ባህርያት ብዚምልከት ዝረኸብዎ ርኽበት ዚሰማማዕ እዩ። እንተዀነ ግና፡ ኣምላኽ ነዚ ዅነታት እዚ ንምዕራይ ዝገበሮ ነገር ኣሎዶ፧
ኣምላኽ ዝገበሮ ነገር
ኣምላኽ ነቲ ኣዳምን ሄዋንን ንዘርኦም ዘጥፍኡሎም ንዘለኣለም ናይ ምንባር ተስፋ ንምብጃው ወይ ንምምላስ መሰናድዎ ገበረ። እሞ ደኣ፡ ኣምላኽ ነዚ ዝፈጸሞ ብኸመይ እዩ፧
መጽሓፍ ቅዱስ፡ ኣብ ሮሜ 6:23፡ “ዓስቢ ሓጢኣት፡ ሞት እዩ” ይብለና። እዚ ማለት፡ ሞት ሳዕቤን ሓጢኣት እዩ። ኣዳም ስለ ዝሓጥአ ሞተ። ብተመሳሳሊ፡ ንሕና እውን ስለ እንሓጥእ፡ ባሮት እቲ ዓስቢ ሓጢኣት ዝዀነ ሞት ኢና። ኰይኑ ግና፡ ብናትና ጕድለት ኣይኰንናን ኣብ ከምዚ ዝኣመሰለ ሓጥእ ኵነታት እተወለድና። ስለዚ፡ ኣምላኽ ብፍቕሪ ተደሪኹ ንወዱ የሱስ፡ ነቲ “ዓስቢ ሓጢኣት” ኪጾረልና ለኣኾ። እዚ ግና ብኸመይ እዩ ዚዓዪ፧
ከምቲ እቲ ፍጹም ዝነበረ ኣዳም ብዘይምእዛዙ ሓጢኣትን ሞትን ዘምጸኣልና፡ ሓደ ፍጹምን ክሳዕ ሞት እሙን ዚኸውንን ሰብ፡ ካብዚ ጾር እዚ ሓራ ኼውጽኣና ኣድለየ። መጽሓፍ ቅዱስ ነዚ ኸምዚ ብምባል እዩ ዚገልጾ፦ “ከመይሲ፡ ከምቲ ብዘይተኣዛዝነት ሓደ ሰብ ብዙሓት ሓጥኣን ዝዀኑ፡ ከምኡ ድማ ብተኣዛዝነት እቲ ሓደ፡ ብዙሓት ጻድቃን ኪዀኑ እዮም።” (ሮሜ 5:19) እቲ ኣብዚ፡ “እቲ ሓደ” ተባሂሉ ዘሎ የሱስ እዩ። ንሰማይ ሓዲጉ ኣብ ምድሪ ፍጹም ሰብ ኰይኑ ተወልደ፣ * ኣብ ክንዳና ድማ ሞተ። ከም ውጽኢቱ ኸኣ ኣብ ቅድሚ ኣምላኽ ብጽድቂ ምእንቲ ኽንመላለስን ተስፋ ዘለኣለማዊ ህይወት ምእንቲ ኺህልወናን ኣጋጣሚ ኸፊቱልና እዩ።
የሱስ ኪስቀን ኪመውትን ዘድለየሉ ምኽንያት
የሱስ ነዚ ንምፍጻም ኪመውት ዘድለዮ ስለምንታይ እዩ፧ እቲ ዅሉ ዚኽእል ኣምላኽ፡ ዘርኢ ኣዳም ንዘለኣለም ኪነብሩ ኸም እተፈቕደሎም ኪእውጅ ኣይምኸኣለንዶ፧ ከምኡ ንምግባር ምሉእ ስልጣን ነይርዎ እዩ። እዚ ግና ነቲ ዓስቢ ሓጢኣት ሞት ከም ዝዀነ ዚገልጽ ባዕሉ ዘውጽኦ ሕጊ ዕሽሽ ምባል እዩ። እቲ ሕጊ እቲ፡ ከከም ዝጠዓመካ ኽትኣልዮ ወይ ክትቅይሮ እትኽእል ዘይረብሕ ሕጊ ዘይኰነስ፡ መሰረት ናይ ሓቂ ፍትሒ እዩ።—መዝሙር 37:28።
ኣብዚ ጕዳይ እዚ፡ ኣምላኽ ፍትሒ እንተ ዘየንጸባርቕ፡ ሰባት ኣብ ካልእ ጕዳያት እውን ከምኡ ኺገብር ከም ዚኽእል ምሓሰቡ ነይሮም። ንኣብነት፡ እዚ ዚስዕብ ሕቶታት ምተላዕለ፦ ካብ ደቂ ኣዳም ንዘለኣለማዊ ህይወት ዚበቅዕ መን ምዃኑ ኺውስን ከሎ ፍትሒ ኼርኢ ድዩ፧ ዘተስፈዎ ተስፋ ብምሕላው ዝመጸ ኺእመን ዚከኣል ድዩ፧ ኣምላኽ ኣብቲ ንድሕነትና ዚምልከት ጕዳያት ፍትሒ ምንጽብራቑ፡ ኵሉ ግዜ ቕኑዕ ዘበለ ኸም ዚገብር እዩ ዜረጋግጸልና።
ኣምላኽ ብመስዋእታዊ ሞት የሱስ ኣቢሉ ኣብ ገነታዊት ምድሪ ንዘለኣለም ናይ ምንባር ኣጋጣሚ ኸፈተ። ነዘን ኣብ ዮሃንስ 3:16 ተመዝጊበን ዚርከባ ቓላት የሱስ እሞ ኣስተብህለለን፦ “ከመይሲ፡ ኣምላኽ፡ በቲ ሓደ ወዱ ዚኣምን ኵሉ ናይ ዘለኣለም ህይወት ምእንቲ ኺረክብ እምበር፡ ከይጠፍእሲ፡ ንወዱ በጃ ኽሳዕ ዚህብ፡ ክሳዕ ክንድዚ ንዓለም ኣፍቀራ።” ስለዚ እምበኣር፡ ሞት የሱስ መግለጺ እቲ ዘየቋርጽ ፍትሒ ኣምላኽ ጥራይ ዘይኰነስ፡ መግለጺ እታ ንደቂ ሰብ ዘላቶ ዓባይ ፍቕሪ እዩ።
ኰይኑ ግና፡ የሱስ በቲ ኣብ ወንጌላት ተገሊጹ ዚርከብ ዜሳቒ መገዲ ኺመውት ዘድለየ ስለምንታይ እዩ፧ የሱስ፡ ከቢድ ፈተና ኺወርዶ ፍቓደኛ ብምዃኑን እሙን ኰይኑ ብምቕጻሉን፡ ነቲ ሰይጣን ደቂ ሰብ ኣብ ትሕቲ ፈተና ንኣምላኽ እሙናት ኰይኖም ከም ዘይቅጽሉ ዝኸሰሶ ኽሲ ሓንሳእን ንሓዋሩን መልሲ ሃበሉ። (እዮብ 2:4, 5) ሰይጣን ነቲ ፍጹም ዝነበረ ኣዳም ሓጢኣት ኪገብር ደሪኽዎ ብምንባሩ፡ እቲ ዝኸሰሶ ኽሲ መሰረት ዘለዎ ኺመስል ይኽእል እዩ። ይኹን እምበር፡ እቲ ማዕረ ኣዳም ዝነበረ የሱስ፡ ከቢድ ስቓይ እኳ እንተ ኣሕለፈ፡ እዙዝ ኰይኑ እዩ። (1 ቈረንቶስ 15:45) የሱስ በዚ ኸምዚ፡ ኣዳም እውን ንኣምላኽ ኪእዘዝ እንተ ዚመርጽ፡ ኪእዘዝ ይኽእል ከም ዝነበረ ኣረጋገጸ። የሱስ ኣብ ትሕቲ ፈተና ተጻዋርነት ብምርኣይ ክንስዕቦ ዚግባእ ኣርኣያ ሓደገልና። (1 ጴጥሮስ 2:21) ኣምላኽ ድማ ስለቲ ዘርኣዮ ፍጹም ተኣዛዝነት፡ ኣብ ሰማይ ዘይትመውት ህይወት ብምሃብ ባሪኽዎ እዩ።
ብኸመይ ክትጥቀም ከም እትኽእል
ሞት የሱስ ብሓቂ ዘጋጠመ ፍጻመ እዩ። ንዘለኣለም ናይ ምንባር ኣጋጣሚ ኸኣ ተኸፊቱ ኣሎ። ንዘለኣለም ክትነብር ትደሊዶ፧ የሱስ፡ “በይንኻ ናይ ሓቂ ኣምላኽ ንዝዀንካ ንዓኻን ነቲ ዝለኣኽካዮ የሱስ ክርስቶስን ኪፈልጡ፡ ናይ ዘለኣለም ህይወት እዚኣ እያ” ብምባል ክንገብሮ ዚግብኣና ነገር ሓቢሩ እዩ።—ዮሃንስ 17:3።
ኣሕተምቲ እዛ መጽሔት እዚኣ፡ ብዛዕባ እቲ ናይ ሓቂ ኣምላኽ ዝዀነ የሆዋን ወዱ የሱስ ክርስቶስን ዝያዳ ኽትፈልጥ ይዕድሙኻ። ኣብ ከባቢኻ ዚርከቡ ናይ የሆዋ መሰኻኽር ባህ ኢልዎም ኪሕግዙኻ ይኽእሉ እዮም። ናብቲ www.jw.org/ti ዚብሃል ወብ ሳይትና ብምእታው እውን ጠቓሚ ሓበሬታ ኽትረክብ ትኽእል ኢኻ።
ብዝያዳ ፍለጥ
ሞት የሱስ ዘክር
ኣብዚ ኣገዳሲ ኣጋጣሚ እዚ ምሳና ኽትእከብ ብኽብሪ ንዕድመካ። ህይወትን ሞትን የሱስ ብኸመይ ከም ዚጠቕመካ ኽትምሃር ኢኻ።
እቲ ኻብ ኵሉ ዝበለጸ ውህበት ኣምላኽ ዝዀነ በጃ
በጃ እንታይ እዩ፧ ንዓኻኸ ብኸመይ ይጠቕመካ፧


text:
ንኣምላኽ ቅረቦ
‘የሆዋ ብናጻ ይቕረ በለልኩም’
“ንኻልኦት ይቕረ ኺብለሎም ዘይክእል ሰብ፡ ነቲ ባዕሉ ኺሓልፈሉ ዚግባእ ድልድል የፍርሶ።” ነዘን ቃላት እዚአን እተዛረበን፡ ኣብ መበል 17 ዘመን ዝነበረ ብሪጣንያዊ ጸሓፍ ታሪኽ ኤድዋርድ ሀርበርት እዩ። እተን ቃላት፡ ሓደ ኻብቲ ንኻልኦት ይቕረ ኽንብለሉ ዚግባእ ምኽንያት የጕልሓ። እዚ ኸኣ፡ ውዒሉ ሓዲሩ፡ ካልኦት ሰባት ይቕረ ንኺብሉልና ምሕታትና ዘይተርፍ ምዃኑ እዩ። (ማቴዎስ 7:12) ይኹን እምበር፡ ይቕረ ንኽንብል ዚድርኸና ኻልእ ዝያዳ ኣገዳሲ ምኽንያት እውን ኣሎና። ነተን ሃዋርያ ጳውሎስ ኣብ ቈሎሴ 3:13 እተዛረበን ቃላት እሞ ነቕልበለን።—ኣንብብ።
ኵላትና ዘይፍጹማት ስለ ዝዀንና፡ ንገሊኦም ሰባት ከነቘጥዖም ወይ ከነጕህዮም ንኽእል ኢና፣ ንሳቶም እውን ንዓና ኸምኡ ኺገብሩና ይኽእሉ እዮም። (ሮሜ 3:23) ምስ ዘይፍጹማት ሰባት ብሰላም ክንነብር እንኽእል ብኸመይ ኢና፧ ጳውሎስ ብመንፈስ ኣምላኽ ተደሪኹ፡ ተጻወርትን ይቕረ በሃልትን ክንከውን መኺሩና ኣሎ። እዚ ምኽሪ እዚ፡ ከምቲ ዳርጋ ኽልተ ሽሕ ዓመት ይገብር ኣብ እተጻሕፈሉ እዋን ውጽኢታዊ ዝነበረ፡ ሕጂ እውን ውጽኢታዊ እዩ። እስከ እምበር፡ ነተን ጳውሎስ እተዛረበን ቃላት ኣዕሚቝና ንመርምረን።
“ንሓድሕድኩም ተዓጋገሱ።” እታ “ተዓጋገሱ” እተተርጐመት ናይ ግሪኽኛ ቓል፡ ተጻወርቲ ኽንከውን ከም ዘሎና ዚገልጽ ሓሳብ እያ እተመሓላልፍ። ሓደ ናይ መወከሲ ጽሑፍ፡ ክርስትያናት፡ “ነቶም ዜቘጥዕ ጕድለታት ወይ ባህ ዘየብል ባህርያት ዘለዎም ሰባት ንኺጾርዎም ፍቓደኛታት” እንተ ዀይኖም፡ ነዛ ባህርይ እዚኣ ኼንጸባርቕዋ ኸም ዚኽእሉ ገሊጹ ኣሎ። እተን “ንሓድሕድኩም” ዚብላ ቓላት፡ እቲ ምጽውዋር ሓባራዊ ኪኸውን ከም ዘለዎ ዚሕብር እዩ። እዚ ኺብሃል ከሎ፡ ንኻልኦት ዜቘጥዕ ባህርያት ከም ዘሎና እንተ ዘኪርና፡ እቲ ኣብ ካልኦት እንርእዮ ባህ ዘየብል ነገራት ነቲ ኣብ መንጎናን ኣብ መንጎ ኻልኦትን ዘሎ ሰላም ኪዘርጎ ኣይክንፈቕደሉን ኢና ማለት እዩ። ካልኦት እንተ በዲሎምናኸ፧
“ብናጻ ይቕረ ተባሃሃሉ።” ከምቲ ሓደ ምሁር ዝበሎ፡ “ብናጻ ይቕረ ተባሃሃሉ” እተተርጐመት ናይ ግሪኽኛ ቓል፡ “ምሕረት ንምግባር ወይ ይቕረ ንምባል እትዝውተር ልምድቲ ቓል ኣይኰነትን . . . ኣብ ክንዳኡስ፡ ንምሕረት ዜጕልሕ ዝዓመቘ ትሕዝቶ ኣለዋ።” ካልእ ምንጪ ድማ፡ እዛ ቓል እዚኣ፡ “ንሓደ ዜሐጕስ ነገር፡ ሞገስ፡ ረብሓ ንምግላጽ” ክትውዕል ከም እትኽእል ይገልጽ። ‘ኣብቲ ሓደ ኽሲ እንተ ኣለና’ እውን ከይተረፈ፡ ብፍታው ይቕረ ምስ እንብል፡ ለዋሃት ምዃንና ኢና እነርኢ። ከምዚ ዝኣመሰለ ሞገስ ንምሃብ ፍቓደኛታት ክንከውን ዘሎና ግና ስለምንታይ ኢና፧ ሓደ ኻብቲ ምኽንያት፡ ንሕና እውን ውዒልና ሓዲርና፡ ነቲ ሰብ ክንብድሎ ስለ እንኽእል፡ ነቲ ሞገስ እቲ ኺመልሰልና፡ ማለት ይቕረ ኺብለልና ምሕታትና ዘይተርፍ ኪኸውን ይኽእል እዩ።
“ከምቲ የሆዋ ብናጻ ይቕረ ዝበለልኩም፡ ንስኻትኩም እውን ከምኡ ግበሩ።” ንኻልኦት ይቕረ እንብለሉ ቐንዲ ምኽንያት፡ የሆዋ ኣምላኽ ብናጻ ይቕረ ዚብለልና ምዃኑ እዩ። (ሚክያስ 7:18) ብዛዕባ እቲ የሆዋ ንእተነስሑ ሰባት ዝገበረሎም ዓብዪ ሞገስ እሞ ሕሰበሉ። የሆዋ ሓጢኣት ኣይፍጽምን እዩ። ምስናይዚ ግና፡ ሞገሱ ኸም ዘይምለሰሉ፡ ማለት ካባታቶም ይቕረታ ኸም ዘይጽበ እናፈለጠ፡ ንዚንስሑ ሓጥኣን ብፍታውን ምሉእ ብምሉእን ይቕረ ይብለሎም እዩ። ብሓቂ፡ የሆዋ ንእተነስሑ ሓጥኣን ብናጻ ይቕረ ብምባል ብሉጽ ኣብነት እዩ ዚዀነና።
የሆዋ ንእተነስሑ ሓጥኣን ብናጻ ይቕረ ብምባል ብሉጽ ኣብነት እዩ ዚዀነና
ምሕረት የሆዋ ብዝያዳ ናብኡ ተቕርበና፡ ንኽንመስሎ ድማ ድራኸ ተሕድረልና እያ። (ኤፌሶን 4:32–5:1) ስለዚ፡ ‘የሆዋ ብለውሃት ይቕረ ዚብለለይ ካብ ኰነ፡ ሓደ ኸማይ ዘይፍጹም ሰብ ምስ ዚብድለኒ እሞ ኻብ ልቢ ምስ ዚንሳሕ ይቕረ ዘይብለሉ እንታይ ምኽንያት ኣሎኒ፧’ ኢልና ንርእስና ኽንሓትታ ይግባእ።—ሉቃስ 17:3, 4።
ንጥቅምቲ ዚኸውን ንባብ መጽሓፍ ቅዱስ
ገላትያ 1-6፣ ኤፌሶን 1-6፣ ፊልጲ 1-4፣ ቈሎሴ 1-4፣ 1 ተሰሎንቄ 1-5፣ 2 ተሰሎንቄ 1-3፣ 1 ጢሞቴዎስ 1-6–2 ጢሞቴዎስ 1-4


text:
ሬድዮ ድምጺ ኤርትራዊያን የተቦሪ
ቃለ መሕትት ምስ ስነ ጥበባዊ ቴድሮስ ኤርምያስ
ሬድዮ ድምጺ ኤርትራዊያን የተቦሪ
ንግፍዓዊ ቅትለት ኤርትራዊ መንእሰይ ኣብ እስራኤል ኣመልኪቱ ኣምባሳደር ተስፋማርያም ተኸስተ ምስ ሬድዮ ድምጺ ኤርትራዊያን የተቦሪ/ሽወደን ዘካየዶ ሓጺር ቃለ-ምልልስ
ኣቕራቢ፡ ኣለም ዘሞ
ሬድዮ ድምጺ ኤርትራዊያን የተቦሪ
ቃለ-ምልልስ ምስ ሳላምቢኒ ካራሜሎን ተስፋልደት ሓየሎም ኣብ ጉዳይ፡ ጉዕዞ ብሽግለታ ንሓቂ፡ ፍትሕን ሰላምን ኤርትራ
ኣቕራቢ፡ ኣለም ዘሞ
ሬድዮ ድምጺ ኤርትራዊያን የተቦሪ
ቃለ-ምልልስ ኣብ ጉዳይ፡ ጉዕዞ ብሽግለታ ንሓቂ፡ ፍትሕን ሰላምን ኤርትራ
ኣቕራቢ፡ ኣለም ዘሞ
ሬድዮ ድምጺ ኤርትራዊያን የተቦሪ
ሬድዮ ድምጺ ኤርትራዊያን የተቦሪ
ሬድዮ ድምጺ ኤርትራዊያን የተቦሪ
ሬድዮ ድምጺ ኤርትራዊያን የተቦሪ
መበል 25 ዓመት ብሩራዊ ኢዮቤል ስርሒት ፈንቅል "ዝወዓለ ይንገር" ኣብ ዝብል ኣርእስቲ ኣመልኪቱ ዝተዳለወ መደብ።
ሬድዮ ድምጺ ኤርትራዊያን የተቦሪ
3ይ ክፋል - ምርጫ ሽወደን 2014
ሬድዮ ድምጺ ኤርትራዊያን የተቦሪ
2ይ ክፋል - ምርጫ ሽወደን 2014


text:
ቪድዮታት መእተዊ መጻሕፍቲ መጽሓፍ ቅዱስ
መእተዊ እዝራ
የሆዋ ነቲ ንህዝቡ ኻብ ምርኮ ባቢሎን ሓራ ኸም ዜውጽኦምን ኣብ የሩሳሌም ናይ ሓቂ ኣምልኾ መሊሱ ኸም ዜቕውምን ዘተስፈዎ ተስፋ ፈጺምዎ እዩ።
መእተዊ ነህምያ
እታ ኽፋል መጽሓፍ ቅዱስ ዝዀነት መጽሓፍ ነህምያ፡ ሎሚ ንዘለዉ ዅሎም ናይ ሓቂ ኣምለኽቲ ዚኸውን ኣገዳሲ ትምህርቲ ሒዛ ኣላ።
መእተዊ ኣስቴር
ብግዜ ኣስቴር ዝዀነ ዜደንቕ ፍጻመታት ነቲ የሆዋ ኣምላኽ ሎሚ ንህዝቡ ኻብ ጸገማት ኬድሕኖም ከም ዚኽእል ዘሎካ እምነት ኬደልድሎ እዩ።
መእተዊ እዮብ
ኵሎም እቶም ንየሆዋ ዜፍቅርዎ ይፍተኑ እዮም። ዛንታ እዮብ፡ ንጽህናና ኽንሕሉን ልዑላውነት የሆዋ ኽንድግፍን ከም እንኽእል እምንቶና የደልድሎ።
መእተዊ መዝሙር
መጽሓፍ መዝሙር ንልዑላውነት የሆዋ ትድግፍ፡ ነቶም ዜፍቅርዎ ትድግፎምን ተጸናንዖምን፡ መንግስቲ ኣምላኽ ንዓለም ብኸመይ ከም እትቕይራ ኸኣ ትገልጽ።
መእተዊ ምሳሌ
ንዅሉ መዳይ መዓልታዊ ህይወትካ፡ ማለት ካብ ዋኒን ስራሕ ክሳዕ ጕዳይ ስድራ ቤት ዚኸውን መለኮታዊ መምርሒ ኣንብብ።
መእተዊ መክብብ
ንጉስ ሰሎሞን ብዛዕባ እቲ ኣብ ህይወት ብዝያዳ ዜገድስ ነገራት ገሊጹ፡ ነዚ ኸኣ ምስቲ ኣንጻር ጥበብ ኣምላኽ ዝዀነ ነገራት ኣወዳዲርዎ ኣሎ።
መእተዊ መሃልየ መሃልይ
እታ ዘይተቋርጽ ፍቕሪ እታ ሹላማዊትን እቲ ጓሳን፡ “ሃልሃልታ ያህ” ተባሂላ ኣላ። ስለምንታይ፧
መእተዊ ኢሳይያስ
መጽሓፍ ኢሳይያስ፡ የሆዋ ቓሉ ኸም ዚፍጽምን ኣምላኽ ድሕነትና ምዃኑን እምንቶ ዜሕድረልካ ብልክዕ ዚፍጸም ትንቢት ሒዛ ኣላ።


text:
1እቲ ኣብ ማእኸልኩም ዘሎ ውግእን ባእስን ካበይ ድዩ ዝመጽእ ዘሎ? ካብቲ ኣብ ውሽጥኹም ኮይኑ ዝዋጋእ ዘሎ ፍትወት ሥጋኹምዶ ኣይኮነን? 2ትምነዩ ግና ኣይትረኽቡን፤ ስለዙይ ትቐትሉ፤ ክፉእ ትምነዩ፤ ሓንቲ እኳ ክትረኽቡ ስለ ዘይትኽእሉ ትበኣሱን ትዋግኡን። ንእግዚኣብሔር ስለ ዘይለመንኩም ድማ ኣይትረኽቡን። 3ትልምኑ ግና ኣይትቕበሉን፤ ንፍትወት ሥጋኹም ምእንቲ ኽተርውዩ ኢልኩም ብኽፉእ ሓሳባት ስለ እትልምኑ ኣይትቕበሉን። 4ኣቱም ዘማውያን ነዝ ዓለም እዙይ ምፍቃር ንእግዚኣብሔር ምጽላእ ከም ዝኾነዶ ኣይትፈልጡን ኢኹም? ነዝ ዓለም እዙይ ዘፍቅር ጸላኢ እግዚኣብሔር ይኸውን። 5ወይ ከዓ እቲ እግዚኣብሔር ነቲ ኣባና ኣኅዲርዎ ዘሎ መንፈስ ንእኡ ጥራሕ ክንኸውን ብቕንኢ ሃረር ይብል ዝብል ቃል መጽሓፍዶ ኸንቱ ይመስለኩም? 6ቅዱስ መጽሓፍ እግዚኣብሔር ንዕቡያት ይጻረሮም፤ ንትሑታት ግና ጸጋ ይህቦም ከም ዝብል ንሱ ኣብዚኁ እዩ ጸጋ ዝህብ። 7እምበኣርከስ ንእግዚኣብሔር ተገዝእዎ። ንዲያብሎስ ግና ተቓወምዎ፤ ንሱ ኸዓ ኻባኻትኩም ክሃድም እዩ። 8ንእግዚኣብሔር ቅረብዎ፤ ንሱውን ክቐርበኩም እዩ። ኣቱም ኃጥኣን ኣእዳውኩም ኣጽርዩ፤ ኣቱም ሰብ ክልተ ልቢውን ልብኹም ኣንጽሁ። 9ኅዘኑን ጕሃዩን ብኸዩን። ሰሓቕኩም ናብ ብኽያት ሓጐስኩምውን ናብ ኃዘን ይለወጥ። 10ኣብ ቅድሚ እግዚኣብሔር ትሕት በሉ፤ ንሱውን ልዕል ከብለኩም እዩ። 11ኣቱም ኣኅዋተይ! ንስንሳትኩም ኣይትነቓቐፉ። እቲ ንኃዉ ዝነቅፍ ወይ ኣብ ልዕሊ ኃዉ ዝፈርድ ንሕጊ እግዚኣብሔር እዩ ዝነቅፍ፤ ኣብ ልዕሊ ሕጊውን ይፈርድ፤ ንሕጊ ትነቅፍ እንተድኣኴንካ ፈራዲ እምበር ፈጻሚ ኣይኮንካን። 12እቲ ኸድኅንን ከጥፍእን ዝኽእል ሓጋግ ሕግን ፈራድን ሓደ ንሱ እዩ። ንስኻ ደኣ ኣብ ብጻይካ እትፈርድ መን ኢኻ? 13ንስኻትኩም ኣቱም ሎሚ ወይ ጽባሕ ናብታ ኸተማ እቲኣ ኽንከይድ ኢና፤ እናነገድና ምእንቲ ኽንርባኅ ከዓ ኣብኣ ዓመት ክንቅመጥ ኢና እትብሉ ስምዑ ። 14ንስኻትኩም ነቲ ጽባሕ ዝኸውን እኳ ኣይትፈልጡን ኢኹም። ሕይወትኩምከ እንታይ እያ? ንቝሩብ ጊዜ ተርእዩ ኸም ዝጠፍእ ግመ ኢኹም። 15 ጐይታ እንተ ፈቒድዎ ብሕይወት እንተሃሊና ከምዙይ ወይ ከምቱይ ክንገብር ኢና እዩ ኽትብሉ ዝግበአኩም። 16ሕዚ ግና ትዘሃሩን ትምክሑን ኣለኹም። ከምዙይ ዝበለ ትምክሕቲ ዂሉ ኸዓ ኽፉእ እዩ። 17እምበኣርከስ እቲ ኽገብሮ ዝግብኦ ሠናይ ነገር ዝፈልጥ እሞ ዘይፍጽሞ ንእኡ ኃጢኣት ይኾኖ እዩ።
Copyright
Learn More


text:
ዝሰልጠነ ሓይሊ ሰብ ኣበ ምድላው ትኹረት ተገይሩ ኣሎ…
መቐለ ጥሪ 03//2009(ድወት) ተሳትፎ ሰብ ሃፍቲ ብምዕባይ ቑጠባዊ ዝላ ንምርግጋፅ ይስርሑ ኣብ ዘለው ፕሮጀክታት ልምዓት ዝወፍር ዝሰልጠነ ሓይሊ ሰብ ኣብ ምድላው መንግስቲ ትኹረት ሂቡ ይሰርሕ ከምዘሎ ርእሰ ምምሕዳር ክልል ትግራይ ኣይተ ኣባይ ወልዱ ገሊፆም።
ብርእስ ምምሕዳር ኣይተ ኣባይ ወልዱ ዝተመርሐ ጉጅለ ላዕለዎት ሓለፍቲ ስራሕ መንግስቲ ኣብ ፓርክ ኢንዳስትሪ መቐለን ስታዲየም ትግራይን ዘሎ ሰለጤን ህንፀት እቶም ፕሮጀክታት ተዓዚቡ።
ብመንግስቲ ፌደራል ይህነፅ ዘሎ ፓርክ ኢንዳስትሪ መቐለ ኣብ 75 ሄክታር መሬት ዝዓረፈ ፈላማይ ምዕራፍ ህንፀት እቲ ፓርክ 15 ሼዳት ዝሓዘ ኾይኑ ስራሕቲ ህንፀት /ሲቪል ኢንጅነሪንግ/ ከምዝተወገነ መተሓባበሪ እቲ ፕሮጀክት ኣይተ ዘካርያስ ገብረኣናንያ ኣብሪሆም።
እዚ ብ ሲሲሲሲ ዝተብሃለ ኩባኒያ ኮንስትራክሽን ቻይና ይህነፅ ዘሎ ፓርክ ኢንዳስትሪ ኣብ ግንባራት ዓለባን ጋርመንትን ዝወፍሩ ሰብ ሃፍቲ ውሽጢ ዓድን ወፃእን ዘተኣናግድ ኾይኑ ልዕሊ 400 ቻይናውያንን ልዕሊ 1ሽሕ ዜጋታትን ዕድል ስራሕ ፈጢሩ ኣሎ።
ኣብዚ ፓርክ ዝወፍሩ ሰብ ሃፍቲ ውሽጢ ዓድን ወፃእን ንምስሓብ ሰፋሕቲ ስራሕቲ ይስርሑ ከምዘለው ዝገለፁ ርእሰ ምምሕዳር ኣይተ ኣባይ ወልዱ ብወገኖም ዘድሊ መሰረተ ልምዓት ክማልኣሉ ዝግበሩ ፃዕርታት ከምዘለው’ውን ገሊፆም።
ኣብዞም ማሕበረ ቑጠባዊ ተሳትፎን ተጠቃምነትን ዜጋታት ከረጋግዑ ይህነፁ ኣብ ዘለው ገዘፍቲ ፕሮጀክታት መሰረቶም ላዕለዎት ትካላት ትምህርቲ ብምግባር ስልጠና ተግባር ክወስዱ ይግበር ከምዘሎን ንምግፋሕ ትካላት ስልጠና ትኹረት ከምዝተውሃቦም ዘድሊ ሓይሊ ንምምላእ ምድላው ይግበር ከምዘሎን ኣመልኪቶም።


text:
ገበር፦ መወዳእታ ዓለም ኬፍርሃካ ይግባእዶ፧
መወዳእታ ዓለም ኬፍርሃካ ይግባእዶ፧
ብዛዕባ እታ ዓለምለኻዊ ለውጢ ኸም ዚመጸላ ጌርካ ብብዙሓት ሰባት እተዘርበላ፡ ኣብ ዓውደ ኣዋርሕ ማያ እትርከብ 21 ታሕሳስ 2012 እንታይ ተሰሚዑካ፧ ብመሰረት እቲ ዝነበረካ ትጽቢት፡ ቀሲንካ፡ ጕሂኻ፡ ወይ ተስፋ ቘሪጽካ ትኸውን። እሞኸ ብዛዕባ መወዳእታ ዓለም ዚገልጽ ካልእ ዘይቅኑዕ ትንቢት ድዩ ነይሩ፧
ብዛዕባ እቲ ኣብ መጽሓፍ ቅዱስ እተገልጸ ‘መወዳእታ ዓለምከ’ እንታይ ኪብሃል ይከኣል፧ (ማቴዎስ 24:3፡ ትርጕም 1956) ገሊኦም ሰባት፡ ምድሪ ብሓዊ ነዲዳ እትጠፍእ ስለ ዚመስሎም ይፈርሁ። ገሊኣቶም ከኣ፡ በቲ ብዛዕባ መወዳእታ ዓለም ዚገልጽ ሓሳባት ኣዝዮም እዮም ዚምሰጡ። ብዛዕባ ምቕራብ መወዳእታ ዓለም ብተደጋጋሚ ኺዝረብ ብምስምዖም ተስፋ ዝቘረጹ ሰባት እውን ኣለዉ። እዚ ሰባት ዚህብዎ ምላሽ፡ ኣብ ሓቂ ዘይኰነስ፡ ኣብ ጽውጽዋይ እተመርኰሰዶ ኪኸውን ይኽእል፧
በቲ መጽሓፍ ቅዱስ ብዛዕባ መወዳእታ ዓለም ዚምህሮ ትምህርቲ ኣዚኻ ኽትግረም ትኽእል ኢኻ። መጽሓፍ ቅዱስ፡ ንመወዳእታ ብሃንቀውታ እንጽበየሉ ምኽንያት ይህበና ጥራይ ዘይኰነስ፡ ዝደንጐየ ዀይኑ ኺስምዓና ኸሎ ተስፋ ኽንቈርጽ ከም እንኽእል እውን ይገልጽ እዩ። ነቲ ብዛዕባ መወዳእታ ዓለም ዚለዓል ልሙድ ሕቶታት ዚኸውን መጽሓፍ ቅዱሳዊ መልሲ ኽትምርምር ንዕድመካ።
ምድሪ ብሓዊ ነዲዳ ኽትጠፍእ ድያ፧
መልሲ መጽሓፍ ቅዱስ፦ “ንዘለኣለም ከይትናወጽሲ፡ ንምድሪ ኣብ መሰረታ ኣጽንዓ።”—መዝሙር 104:5።
ምድሪ ብሓዊ ዀነ ብኻልእ መገዲ ኣይክትጠፍእን እያ። መጽሓፍ ቅዱስ፡ ምድሪ ዘለኣለማዊት መንበሪት ደቂ ሰብ ምዃና እዩ ዚገልጽ። መዝሙር 37:29 (ትርጕም 1990)፡ “ጻድቃን ንምድሪ ኺወርስዋ፡ ኣብኣውን ንዘለዓለም ኪነብሩ እዮም” ትብል።—መዝሙር 115:16፣ ኢሳይያስ 45:18።
ኣምላኽ ንምድሪ ድሕሪ ምፍጣሩ፡ “ብዙሕ ጽቡቕ ኰነ” ኢሉ ነበረ፣ ሕጂ እውን ከምኡ እዩ ዚስምዖ። (ዘፍጥረት 1:31) ንምድሪ ኸም ዜጥፍኣ ዘይኰነስ፡ ካብ ነባሪ ጕድኣት ምእንቲ ኼዕቍባ፡ “ነቶም መጥፋእቲ ምድሪ” ኸም ዜጥፍኦም እዩ ተመባጺዑ ዘሎ።—ራእይ 11:18።
ይኹን እምበር፡ ብዛዕባ 2 ጴጥሮስ 3:7 ትሓትት ትኸውን። እታ ጥቕሲ፡ “እቲ ሕጂ ዘሎ ሰማያትን ምድርን . . . ንሓዊ ተዓቚሩ ኣሎ” ትብል። እሞኸ እዛ ጥቕሲ እዚኣ፡ ምድሪ ብሓዊ ነዲዳ ኸም እትጠፍእ ደይኰነትን እትሕብር፧ መጽሓፍ ቅዱስ ሓድሓደ ግዜ ነተን ‘ሰማያትን ምድርን ሓውን’ ዚብላ ቓላት፡ ብምሳልያዊ መገዲ ይጥቀመለን እዩ። ንኣብነት፡ ዘፍጥረት 11:1፡ “ምድሪ ብዘላ ብሓደ ቛንቋ . . . ነበረት” ክትብል ከላ፡ እታ “ምድሪ” እትብል ቃል፡ ንሰብኣዊ ሕብረተሰብ ንምምልካት እያ ኣብ ጥቕሚ ውዒላ ዘላ።
ኣብ ከባቢ 2 ጴጥሮስ 3:7 ዘሎ ሓሳባት ከም ዚሕብሮ፡ እቲ ሰማያትን ምድርን ሓውን ምሳልያዊ እዩ። ፍቕዲ 5ን 6ን፡ ምስቲ ብግዜ ኖህ ዘጋጠመ ማይ ኣይሂ ዚመሳሰል ነጥብታት ይገልጻ እየን። እታ ሽዑ ዝነበረት ጥንታዊት ዓለም እኳ እንተ ጠፍአት፡ ፕላኔትና ግና ኣይጠፍአትን። ኣብ ክንዳኡስ፡ እቲ ማይ ኣይሂ ነቲ ሽዑ ዝነበረ ዓመጸኛ ሕብረተሰብ ወይ “ምድሪ” እዩ ኣጥፊእዎ። ብዘይካዚ፡ ነቶም ብ“ሰማያት” ኪምሰሉ ዚኽእሉ ኣብ ልዕሊ እቲ ሽዑ ዝነበረ ምድራዊ ሕብረተሰብ ስልጣን ዝነበሮም ሰባት እውን ኣጥፊእዎም እዩ። (ዘፍጥረት 6:11) ምስዚ ብዚመሳሰል መገዲ፡ 2 ጴጥሮስ 3:7፡ እኩይ ሕብረተሰብን ብልሹው መንግስትታቱን ልክዕ ከምቲ ብሓዊ ዚጠፍእ ነገር ንሓዋሩ ኸም ዚድምሰሱ ትንበ እያ።
ኣብ መወዳእታ ዓለም እንታይ እዩ ኼጋጥም፧
መልሲ መጽሓፍ ቅዱስ፦ “ዓለም ከኣ ትሓልፍ እያ ዘላ፡ ትምኒታ እውን ከምኡ፣ እቲ ፍቓድ ኣምላኽ ዚገብር ግና ንዘለኣለም ይነብር።”—1 ዮሃንስ 2:17።
እታ እትሓልፍ “ዓለም፡” ንምድሪ ዘይኰነትስ፡ ነቶም ህይወቶም ምስ ፍቓድ ኣምላኽ ዘይሳነ ሰባት እያ እተመልክት። ልክዕ ከምቲ ሓደ መጥባሕቲ ዚገብር ሓኪም ንህይወት ሓደ ተሓካሚ ንምድሓን ነቲ መንሽሮ ዘለዎ ጥረ ዜወግዶ፡ ኣምላኽ እውን ቅኑዓት ሰባት ተሓጒሶም ኣብ ምድሪ ምእንቲ ኺነብሩ፡ ንእኩያት ‘ኬጽንቶም’ እዩ። (መዝሙር 37:9) ስለዚ፡ በዚ መዳይ እዚ ኺርአ ኸሎ፡ “መወዳእታ ዓለም” ጠቓሚ እዩ።
ገሊኡ ትርጕማት መጽሓፍ ቅዱስ ነታ “መወዳእታ ዓለም” እትብል ሓረግ፡ “መደምደምታ ስርዓት ዓለም” ወይ “መደምደምታ መዋእል” ኢሉ ስለ ዚትርጕማ፡ ነቲ ኣብ ላዕሊ እተጠቕሰ ኣወንታዊ መዳይ መወዳእታ ዓለም ዚእምት ሓሳብ ኣለዎ። (ማቴዎስ 24:3) ኣብ መወዳእታ ዓለም፡ ደቂ ሰብን ምድርን ስለ ዘይጠፍኡ፡ ሓድሽ መዋእል ወይ ስርዓት ዓለም ዚጅምር ምዃኑስ ርትዓዊ ደይኰነን፧ ብሓቂ ርትዓዊ እዩ፣ ከመይሲ፡ መጽሓፍ ቅዱስ ብዛዕባ “ዚመጽእ ስርዓት ዓለም” ይገልጽ እዩ።—ሉቃስ 18:30።
የሱስ ነቲ ዚመጽእ ስርዓት ዓለም፡ “ዳግመ ፍጥረት” ኢሉ ጸዊዕዎ ነበረ፣ እዚ ኸኣ ኵሉ ነገራት ዚሕደሰሉ እዋን ከም ዝዀነ ዚሕብር እዩ። ኣብቲ እዋን እቲ፡ የሱስ ንደቂ ሰብ፡ ናብቲ ፈለማ ኣምላኽ ዓሊሙሎም ዝነበረ ዅነታት ኪመልሶም እዩ። (ማቴዎስ 19:28) ኣብቲ እዋን እቲ፡ እዚ ዚስዕብ ዜሐጕስ ነገራት ኬጋጥም እዩ፦
- ኵሎም ሰባት ኣብታ ገነት እትኸውን ምድሪ፡ ብድሕንነትን ብብልጽግናን ኪነብሩ እዮም።—ኢሳይያስ 35:1፣ ሚክያስ 4:4።
- ትርጕም ዘለዎን ዜዕግብን ስራሕ ኪህሉ እዩ።—ኢሳይያስ 65:21-23።
- ኵሉ ሕማም ኪጠፍእ እዩ።—ኢሳይያስ 33:24፡ ትርጕም 1990።
- እርጋን ኣይኪህሉን እዩ።—እዮብ 33:25።
- ምዉታት ካብ ሞት ኪትንስኡ እዮም።—ዮሃንስ 5:28, 29።
“ፍቓድ ኣምላኽ፡” ማለት ነቲ ንሱ ኻባና ዚጽበዮ ነገራት ንገብር እንተ ዄንና፡ መወዳእታ ዓለም ኣየፍርሃናን እዩ። የግዳስ፡ ብሃንቀውታ ኽንጽበዮ ንኽእል ኢና።
መወዳእታ ዓለም ብሓቂ ቐሪቡ ድዩ፧
መልሲ መጽሓፍ ቅዱስ፦ “እዚ ኪኸውን ምስ ረኣኹም፡ መንግስቲ ኣምላኽ ምቕራባ ፍለጡ።”—ሉቃስ 21:31።
ፕሮፌሰር ሪቻርድ ካይል ኣብታ ዘ ላስት ደይስ ኣር ሂር አጌን ዘርእስታ መጽሓፍ፡ “ሃንደበታዊ ለውጥን ማሕበረሰባዊ ዕግርግርን ኬጋጥም ከሎ፡” ብፍላይ ከኣ ነቲ ለውጢ ወይ ነቲ ዕግርግር ንኽትገልጾ ኣጸጋሚ ኣብ ዚዀነሉ እዋን፡ “ብዛዕባ መወዳእታ ዓለም ንምንባይ ዚጥዕም ሃዋህው ይፍጠር እዩ” ኢሉ ጽሒፉ ነበረ።
ይኹን እምበር፡ እቶም ንመወዳእታ ዓለም ብዚምልከት እተነበዩ ኣብ መጽሓፍ ቅዱስ ዚርከቡ ነብያት፡ ብዛዕባ እቲ ኣብ ግዜኦም ዝነበረ ዜስደምም ፍጻመታት ኣይኰኑን ኪገልጹ ዚጽዕሩ ነይሮም። ኣብ ክንዳኡስ፡ ብመንፈስ ኣምላኽ ተደሪኾም ብዛዕባ እቲ ብርግጽ ዚመጽእ መወዳእታ ዓለም ዚሕብር ኵነታት እዮም ገሊጾም። ቀጺልና እስከ ንገለ ኻብቲ ትንቢታት ንርኣዮ፣ ሽዑ ኣብዚ ግዜና ይፍጸም እንተ ኣልዩ ባዕልኻ ወስን።
- ውግእን ጥሜትን ምንቅጥቃጥ ምድርን ለብዕን።—ማቴዎስ 24:7፣ ሉቃስ 21:11።
- ምውሳኽ ገበን።—ማቴዎስ 24:12።
- ምጥፋእ ምድሪ።—ራእይ 11:18።
- ፈተውቲ ርእሶምን ፈተውቲ ገንዘብን ዝዀኑ ኸምኡውን ካብ ንኣምላኽ ምፍቃርሲ ብዝያዳ ተድላ ዚፈትዉ ሰባት።—2 ጢሞቴዎስ 3:2, 4።
- ምብትታን ስድራ ቤታት።—2 ጢሞቴዎስ 3:2, 3።
- ብዛዕባ እቲ እናቐረበ ዚመጽእ ዘሎ ንግዜ መወዳእታ ዚምልከት መርትዖ ዘይምግዳስ።—ማቴዎስ 24:37-39።
- ዓለምለኻዊ ስብከት ብስራት መንግስቲ ኣምላኽ።—ማቴዎስ 24:14።
ከምቲ የሱስ ዝገለጾ፡ “እዚ ዅሉ” ኽንርኢ ኸለና፡ መወዳእታ ዓለም ከም ዝቐረበ ኽንፈልጥ ንኽእል ኢና። (ማቴዎስ 24:33) ናይ የሆዋ መሰኻኽር ነቲ መወዳእታ ይቐርብ ከም ዘሎ ዚሕብር መርትዖ ይኣምኑሉ እዮም፣ ኣብ 236 ሃገራት ከኣ ብዛዕባ እምነቶም ንኻልኦት ይነግርዎም ኣለዉ።
ብዛዕባ መወዳእታ ዝነበረ ግጉይ ትጽቢታት፡ መወዳእታ ዓለም ከም ዘይመጽእ ዚሕብር ድዩ፧
መልሲ መጽሓፍ ቅዱስ፦ “ሰላምን ደሓንን!” ኪብሉ ኸለዉ፡ ንጥንስቲ ቕልውላው ከም ዚሕዛ፡ ሽዑ ጥፍኣት ብሃንደበት ይመጾም፣ ከቶ እውን ኣይኬምልጡን እዮም።”—1 ተሰሎንቄ 5:3።
መጽሓፍ ቅዱስ ንጥፍኣት ዓለም ምስ ምጅማር ቅልውላው ሕርሲ እዩ ዜመሳስሎ፣ ንሓንቲ ኣደ ዜጋጥማ ቕልውላው፡ ዘይተርፍን ሃንደበታውን እዩ። እቲ ናብ መወዳእታ ዓለም ዚመርሕ ግዜ፡ ምስ ጥንሲ ኺመሳሰል ይኽእል እዩ፣ ሓንቲ ነፍሰ ጾር ኣደ ነቲ እናወሰኸ ዚኸይድ ምልክታት ብምርኣይ፡ እትወልደሉ እዋን ከም ዝኣኸለ ትፈልጥ እያ። ሓኪማ ብዛዕባ እቲ እትወልደሉ ግዜ ኺግምት ይኽእል እዩ፣ ኰይኑ ግና፡ ዋላ እውን ግዜ ምውላዳ ይደንጒ፡ ውዒላ ሓዲራ ኸም እትወልድ ትፈልጥ እያ። ብተመሳሳሊ፡ ብዛዕባ መወዳእታ ዝነበረ ግጉይ ትጽቢታት፡ ነቲ ኣብ “ዳሕሮት መዓልትታት” ንነብር ከም ዘለና ዚሕብር ዘየወላውል ምልክትታት ኣይቅይሮን እዩ።—2 ጢሞቴዎስ 3:1።
ይኹን እምበር፡ ‘እቲ ናብ መወዳእታ ኸም ዝቐረብና ዚሕብር ምልክት ንጹር እንተ ዀይኑ፡ ብዙሓት ሰባት ዘየለልይዎ ስለምንታይ እዮም፧’ ኢልካ ትሓትት ትኸውን። መጽሓፍ ቅዱስ፡ መወዳእታ እናቐረበ ኺመጽእ ከሎ፡ ብዙሓት ሰባት ነቲ መርትዖ ኸም ዜስተናዕቕዎ ይገልጽ እዩ። እቶም ሰባት ነቲ ኣብዚ ዳሕሮት መዓልትታት ዚርአ ዘሎ መሰረታዊ ለውጥታት ኣብ ክንዲ ዜስተብህሉሉ፡ “ካብታ ኣቦታትና ዝዓረፉላ መዓልቲ፡ ኵሉ ኸምቲ ኻብ መጀመርታ ፍጥረት ዝነበሮ እዩ ዘሎ” እናበሉ እዮም ዜላግጹ። (2 ጴጥሮስ 3:3, 4) ብኻልእ ኣበሃህላ፡ ምልክት ዳሕሮት መዓልትታት ንጹር እኳ እንተ ዀነ፡ ብዙሓት ግና ዕሽሽ ይብልዎ እዮም።—ማቴዎስ 24:38, 39።
ኣብዛ ዓንቀጽ እዚኣ፡ መወዳእታ ኸም ዝቐረበ ዚሕብር እተወሰነ ቕዱስ ጽሑፋዊ መርትዖ ጥራይ ኢና መርሚርና። * ብዛዕባ እዚ ብዝያዳ ኽትፈልጥ ትደሊዶ፧ ትደሊ እንተ ዄንካ፡ ንምንታይ ምስ ናይ የሆዋ መሰኻኽር ተራኺብካ ብናጻ መጽሓፍ ቅዱስ ዘይተጽንዕ፧ ኣብ ቤትካ፡ ኣብ ካልእ ዚጥዕመካ ቦታ፡ ወይ እውን ብተሌፎን ከተጽንዕ ትኽእል ኢኻ። ግዜኻ ኽትውፊ ጥራይ እዩ ዜድልየካ፣ እቲ እትረኽቦ ጥቕሚ ኸኣ ብዋጋ ዘይሽነን እዩ።
^ စာပိုဒ်၊ 39 ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ነታ፡ “ኣብተን ‘ዳሕሮት መዓልትታት’ ዲና እንነብር ዘለና፧” እትብል ምዕራፍ 9 ርአ።
ብዝያዳ ፍለጥ
ኣብተን “ዳሕሮት መዓልትታት” ዲና እንነብር ዘለና፧
እቲ ኣብ ከባቢና እንርእዮ ተግባራትን ኣረኣእያታትን ኣብቲ ኣብ መጽሓፍ ቅዱስ ብትንቢት እተነግረ “ዳሕሮት መዓልትታት” ንነብር ከም ዘለና ዜረጋግጽ እዩ።
መጽናዕቲ መጽሓፍ ቅዱስ ብኸመይ እዩ ዚምራሕ፧
ኣብ መላእ ዓለም፡ ናይ የሆዋ መሰኻኽር፡ መደብ መጽናዕቲ መጽሓፍ ቅዱስ ብናጻ ብምምራሕ እዮም ዚፍለጡ። እዚ ብኸመይ ከም ዚግበር እስከ ርአ።


text:
ታሪኽ ህይወት
ህይወትና ናይ ሓቂ ትርጕም ኪህልዎ ዝኸኣለሉ ምኽንያት
ወደይ ጋሪ ብ1958 ካብ ዚውለድ ነዊሕ ከይጸንሐ፡ ገለ ጸገም ከም ዘለዎ ፈለጥኩ። ሓካይም ንሕማሙ ኽሳዕ ዜለልይዎ ዓሰርተ ወርሒ ወሰደሎም፣ ኣብ ለንደን ዝነበሩ ሰብ ሞያ ሕክምና፡ ነቲ ሕማም ኣጸቢቖም ክሳዕ ዚፈልጥዎ ኸኣ ሓሙሽተ ዓመት ወሰደሎም። እታ ጋሪ ኻብ ዚውለድ ትሽዓተ ዓመት ጸኒሓ እተወልደት ልዊዝ ጓለይ እውን፡ ካብ ናይ ጋሪ ዚገድድ ምልክት ሕማም ምስ ኣርኣየት ኣመና ሓዘንኩ።
ሓካይም ብሕያውነት፡ “ክልቲኦም ደቅኺ፡ ኤል.ኤም.ቢ.ቢ. * ዚብሃል ሕማም ኣለዎም፣ ሕማሞም ከኣ ፈውሲ የብሉን” በሉኒ። ኣብቲ እዋን እቲ፡ ብዛዕባ እዚ ብተወርሶ ዚመሓላለፍ ሕማም እዚ ብዙሕ ኣይፍለጥን እዩ ነይሩ። እዚ ሕማም እዚ ዘለዎም ሰባት፡ ጽልግልግ ይብሎም እሞ ጸኒሖም ድማ ይዕውሩ፣ ኣዝዮም ይረጕዱ፡ ኣብ ኣእዳዎም ወይ ኣብ ኣእጋሮም ተወሳኺ ኣጻብዕቲ የውጽኡ፡ ቀልጢፎም ኣይዓብዩን፡ ሓሳቦም ምግላጽ የሸግሮም፡ ሕማም ሽኮርን ሪሕን ይሕዞም፡ ኣብ ኵሊቶም ከኣ ጕድለት ኣለዎም። ስለዚ፡ ንደቀይ ምክንኻን ኣመና ኸቢድ እዩ ነይሩ። ኣብ ቀረባ እዋን እተገብረ መጽናዕቲ ኸም ዝገመቶ፡ ካብቶም ኣብ ብሪጣንያ ዚነብሩ 125,000 ሰባት እቲ ሓደ ጥራይ እዩ ኸምዚ ዓይነት ሕማም ዘለዎ፣ ንብዙሓት ሰባት ግና ኣብ ዝኸፍአ ደረጃ ዘይበጽሐ ዓይነት እቲ ሕማም ይሕዞም እዩ።
የሆዋ “እምባ” ዀነልና
ካብ ዝምርዖ ነዊሕ ከይጸናሕኩ፡ ምስ ሓንቲ ናይ የሆዋ ምስክር ተዘራረብኩ፣ ንሓቂ ኸኣ ረኸብክዋ። ሰብኣየይ ግና ተገዳስነት ኣይነበሮን። ብምኽንያት ስራሑ ብቐጻሊ ንግዕዝ ስለ ዝነበርና፡ ምስ ዝዀነት ትኹን ጉባኤ ኽሓብር ኣይከኣልኩን። ኰይኑ ግና፡ ኣዘውቲረ መጽሓፍ ቅዱስ አንብብን ናብ የሆዋ እጽልን ነበርኩ። “እግዚኣብሄርሲ ንጥቑዓት እምባ፡ ብጊዜ ጸበባ እምባ” ኸም ዝዀነን ‘ነቶም ዚደልይዎ ኸም ዘይሓድጎምን’ ምስ ኣንበብኩ ተጸናናዕኩ።—መዝ. 9:9, 10።
ጋሪ ብዙሕ ኪርኢ ዘይክእል ስለ ዝነበረ፡ ወዲ ሽዱሽተ ዓመት ምስ ኰነ፡ ናብቲ ኣብ ደቡባዊ ገምገም ዓዲ እንግሊዝ ዚርከብ ፍሉይ ኣሕዳሪ ቤት ትምህርቲ ኣተወ። ብዛዕባ ዜተሓሳስቦ ነገራት ንኺነግረኒ ኢሉ ኣዘውቲሩ ይድውለለይ ስለ ዝነበረ፡ መሰረታዊ ስርዓታት መጽሓፍ ቅዱስ ንኺርዳእ ክሕግዞ ኸኣልኩ። ልዊዝ ምስ ተወልደት ሒደት ዓመታት ጸኒሑ፡ ኣነ እውን ማልቲፕል ሰክሎሮሲስ ዚብሃል ከፊላዊ መልመስቲ ዜምጽእ ሕማምን ከቢድ ቅርጥማት ዜስዕብ ሕማምን ሓመምኩ። ጋሪ ወዲ 16 ዓመት ምስ ኰነ፡ ካብቲ ኣሕዳሪ ቤት ትምህርቲ ናብ ቤቱ ተመልሰ። ይኹን እምበር፡ ናይ ምርኣይ ክእለቱ እናነከየ ኸደ፣ ብ1975 ከኣ ምሉእ ብምሉእ ዓወረ። ብ1977 ድማ ሰብኣየይ ሓዲጉና ኸደ።
ጋሪ ኻብ ዚምለስ ነዊሕ ከይጸንሐ፡ ምስ ሓንቲ ፈቃር ጉባኤ ኽንሓብር ጀመርና፣ ብ1974 ከኣ ተጠመቕኩ። ሓደ ሽማግለ ንጋሪ፡ ነቲ ኣብ ዕድመ ዅትትና ዜጋጥም ኣካላዊ ለውጥታት ንኺዋጽኣሉ ሓገዞ። ካልኦት ናይ የሆዋ መሰኻኽር ድማ ኣብ ዕዮ ቤት ይሕግዙኒ ነበሩ፣ ኣብ መወዳእታኡ ድማ፡ ሓሙሽተ ናይ የሆዋ መሰኻኽር በቲ ኣብቲ ኸባቢ ዚርከብ ወሃብ ማሕበራዊ ኣገልግሎት እናተኸፍሎም ኣብ ቤት ይድግፉና ነበሩ። እዝስ ከመይ ዝኣመሰለ በረኸት ኰን እዩ ነይሩ!
ጋሪ ኣብ ሓቂ ጽቡቕ ዕቤት ገይሩ ብ1982 ተጠምቀ። ሓጋዚ ፈላሚ ኪኸውን ይደሊ ስለ ዝነበረ፡ ኣነ እውን ምስኡ ሓጋዚት ኰንኩ፣ ንነዊሕ ዓመታት ከኣ ቀጸልና። ድሕሪ ገለ እዋን፡ ሓላው ወረዳና ንጋሪ፡ “ንምንታይ ስሩዕ ፈላሚ ዘይትኸውን፧” ምስ በሎ፡ ኣዝዩ ተሓጐሰ። ከምኡ ዓይነት ምትብባዕ እዩ ዚደሊ ነይሩ፣ ብ1990 ድማ ስሩዕ ፈላሚ ዀነ።
ጋሪ ኣብ 1999ን ኣብ 2008ን ክልተ ሳዕ ኣብ ምሕኵልቱ ሕክምና ተገይሩሉ እዩ፣ ጸገማት ጥዕና ልዊዝ ግና ኣዝዩ ዝኸፍአ እዩ ነይሩ። ክትውለድ ከላ ዕውርቲ ነበረት፣ ኣብ ሓንቲ ኻብተን ኣእጋራ ተወሳኺት ኣጻብዕቲ ምስ ረኣኹ ድማ፡ ሕማም ኤል.ኤም.ቢ.ቢ. ኸም ዘለዋ ፈለጥኩ። ድሕሪኡ ነዊሕ ከይጸንሐ ምርመራ ምስ ገበረት፡ መብዛሕትኡ ውሽጣዊ ኣካላታ ኣዝዩ ኸም እተጐድአ እውን ተፈልጠ። ኣብዚ ዝሓለፈ ዓመታት፡ ነቲ ምስ ኵላሊታ ዚተሓሓዝ ሓሙሽተ መጥባሕቲ ሓዊስካ፡ ከቢድ መጥባሕትታት ገይራ እያ። ንሳ እውን ከም ጋሪ ሕማም ሽኮር ኣለዋ።
ልዊዝ ነቲ ምስ መጥባሕቲ ተተሓሒዙ ኺመጽእ ዚኽእል ጸገማት ስለ እትፈልጦ፡ ኣቐዲማ ነቶም መጥባሕቲ ዚገብሩላን መደንዘዚ ዚህብዋን ነቶም ኣብ ምምሕዳር ዚዓይዩን ሰባት፡ ብዛዕባ እቲ ደም ንኸይትወስድ ዝገበረቶ ውሳነ ትነግሮም። ከም ውጽኢቱ ኸኣ፡ ምስቶም ዚከናኸንዋ ሰባት ጽቡቕ ስኒት ኪህልዋ ኽኢሉ እዩ።
ትርጕም ዘለዎ ህይወት ምንባር
ኣብ ቤትና ንየሆዋ ንምምላኽ ብዙሕ ነገራት ኢና እንገብር። ዘመናዊ ኤለክትሮኒካዊ ንዋት ቅድሚ ምምጻኡ፡ ንጋሪን ንልዊዝን ንነዊሕ ሰዓታት አንብበሎም ነበርኩ። ሕጂ ግና ሲዲታትን ዲቪዲታትን ኣብ www.jw.org ዚርከብ እተቐድሐ ጽሑፋትን፡ ኣብ እተፈላለየ እዋናት፡ ሰሙናዊ መጽናዕቲ መጽሓፍ ቅዱስ ንኽንገብር ሓጊዙና እዩ፣ ኣብ ክርስትያናዊ ኣኼባታት ድማ ትርጕም ዘለዎ ተሳትፎ ኽንገብር ክኢልና ኢና።
ጋሪ ሓድሓደ ግዜ ኻብ ተዘክሮኡ እዩ ዚምልስ፣ ኣብ ቤት ትምህርቲ ቲኦክራስያዊ ኣገልግሎት ክፍሊ እንተ ኣልይዎ ኸኣ፡ ብናቱ ቓላት ገይሩ ኬቕርቦ ይኽእል እዩ። ብ1995 ኣገልጋሊ ጉባኤ ዀነ፣ ኣጋይሽ ስለ ዚቕበልን ኣብ ክፍሊ ድምጺ ስለ ዚሕግዘን፡ ኣብ ኣዳራሽ መንግስቲ ኣምላኽ ወትሩ ብስራሕ ትሑዝ እዩ።
ናይ የሆዋ መሰኻኽር ብጾትና ንጋሪ፡ ነታ ብምኽንያት ሕማም ሪሕ ዚጥቀመላ ብሽክለታ ስንኩላን እናደፍኡ ናብ ኣገልግሎት ሒዞምዎ ይኸዱ እዮም። ሓደ ናይ የሆዋ ምስክር ድማ ንጋሪ፡ ንሓደ ተገዳስነት ዝነበሮ ሰብ መጽናዕቲ መጽሓፍ ቅዱስ ንኺመርሓሉ ሓገዞ። ብዘይካዚ፡ ጋሪ ንሓንቲ ን25 ዓመት ዘይንጥፍቲ ዝነበረት ናይ የሆዋ ምስክር ኣተባቢዕዋ እዩ። ሕጂ እቲ መጽናዕቲ መጽሓፍ ቅዱስ ዝመርሓሉን እታ ዘይንጥፍቲ ዝነበረት ሓብትን ኣብ ክርስትያናዊ ኣኼባታት ይእከቡ ኣለዉ።
ልዊዝ ጓል ትሽዓተ ዓመት ከላ፡ ዓባያ ብኡንቺነቶ ጌርካ ታንቴል ምድላው መሃረታ፣ ኣነን ሓንቲ ኻብተን ኣብ ቤት ዚሕግዛና ዝነበራ ኣለይትን ድማ፡ ሪካሞ ምርካም መሃርናያ። ታንቴል ምድላው ትፈቱ ስለ ዝነበረት ድማ፡ ንሕጻናትን ነቶም ኣብ ጉባኤና ዝነበሩ ኣረጋውያንን ዚኸውን ሕብራዊ ኮቦርታ ተዳሉ ነበረት። ንእሽቶ ዚጣበቕ ስእልታት ገይራ ድማ፡ ካርድታት ተዳሉ ነበረት። እቶም እቲ ካርድ እትህቦም ሰባት፡ ነቲ ውህበት ኣኽቢሮም እዮም ዚርእይዎ። ልዊዝ ገና ቘልዓ ኸላ፡ ብጸሓፊት ማኪና ምጽሓፍ ተማሂራ ነበረት። ሕጂ ኸኣ ብሓንቲ ፍልይቲ ኮምፕዩተር እናተሓገዘት፡ ምስ ፈተውታ ብኢ-መይል ትራኸብ እያ። ጓል 17 ዓመት ከላ እያ ተጠሚቓ። ፍሉይ ወፈራ ስብከት ኣብ ዚካየደሉ እዋን፡ ብሓባር ኴንና ሓገዝቲ ፈለምቲ ንኸውን ኢና። ልዊዝ እውን ከም ጋሪ፡ ብዛዕባ እታ ኣብታ ኣምላኽ እተመባጽዓ ‘ኣዒንቲ ዕውራት ዚኽፈታላን’ ‘“ሕሙም እየ” ዘይበሃለላን’ ዓለም ዘላታ እምነት ንምግላጽ፡ ጥቕስታት መጽሓፍ ቅዱስ ትዝክር እያ።—ኢሳ. 33:24፣ 35:5፡ ትርጕም 1990።
ነቲ ኣብቲ መንፈስ ዝነፈሶ ቓል የሆዋ ዘሎ ኽቡር ሓቅታት ኣዚና ኢና እነማስወሉ! ነቲ ጉባኤና ዝገበሩልና ፍቕራዊ ደገፍ እውን ነማስወሉ ኢና፣ ብዘይ ናታቶም ሓገዝ፡ ንዅነታትና ኣይምኸኣልናዮን ኔርና። ብፍላይ ግና፡ ሳላ ሓገዝ የሆዋ፡ ህይወትና ናይ ሓቂ ትርጕም ኪህልዎ ኽኢሉ እዩ።
^ ሕ.ጽ. 5 እዚ ሎረንስ-ሙን-ባርዴ-ቢደል ዚብሃል ሕማም፡ ብስም እቶም ነቲ ምስ ተወርሶኣዊ ጸገም ዚተሓሓዝን ካብ ወለዲ ናብ ውሉዳት ዚመሓላለፍን ሕማም ዘለለይዎ ኣርባዕተ ሓካይም እዩ ተሰይሙ። ኣብዚ እዋን እዚ፡ ሕማም ባርዴ-ቢደል ተባሂሉ እዩ ዚጽዋዕ። ፈውሲ ድማ የብሉን።


text:
11. መከራ ኣመና ዝበዝሐ ስለምንታይ እዩ፧
1 የሆዋ መከራ ኣየምጽእን እዩ
“እቲ ናይ ሓቂ ኣምላኽ እከይ ኪገብር፡ እቲ ዅሉ ዚኽእል ኪዕምጽሲ ዘይሕሰብ እዩ!”—እዮብ 34:10
ኣብ ዓለም መከራ ኣመና ዝበዝሐ ስለምንታይ እዩ፧
ገዛኢ እዛ ዓለም እዚኣ ሰይጣን ድያብሎስ እዩ።
ሰባት ኣብ ልዕሊ ኻልኦት መከራ የምጽኡ እዮም።
ሓድሓደ ግዜ፡ ሰባት ሕማቕ ነገር ኣብ ዜጋጥመሉ እዋን ኣብቲ ቦታ ብምጽናሖም መከራ ይወርዶም እዩ።
የሆዋ ንሰባት ብዙሕ የፍቅሮም እዩ ኪሳቐዩ ኸለዉ ድማ ባህ ኣይብሎን እዩ።
2 ሰይጣን ነቲ የሆዋ ንምግዛእ ዘለዎ መሰል ተቓዊምዎ እዩ
“ኣምላኽ . . . ኣዒንትኹም ከም ዚኽፈታ፡ ከም ኣምላኽ እውን ከም እትዀኑ፡ ጽቡቕን ክፉእን ከኣ ከም እትፈልጡ ስለ ዝፈለጠ እዩ።” —ዘፍጥረት 3:5
የሆዋ ንሰይጣን ብኡብኡ ዘየጥፍኦ ስለምንታይ እዩ፧
ሰይጣን፡ ኣምላኽ ክፉእ ገዛኢ ኸም ዝዀነ እዩ ኸሲሱ። ንሰባት ከኣ ጽቡቕን ክፉእን ባዕላቶም ኪውስኑ መሰል ከም ዘለዎም ኬእምኖም እዩ ዚደሊ።
ሰይጣን ኣብ ቅድሚ ሚልዮናት መላእኽቲ እዩ ንየሆዋ ተቓዊምዎ።
3 ተቓውሞ ሰይጣን ፈሺሉ እዩ
“ዚመላለስ ሰብ . . . ስጕምቱ ኬቕንዕ ናቱ ኣይኰነን።” —ኤርምያስ 10:23
ሰባት ንኽንድዚ ዚኣክል ግዜ ዚሳቐዩ ዘለዉ ስለምንታይ እዮም፧
ደቂ ሰብ እተፈላለየ ዓይነት ኣገዛዝኣ እኳ እንተ ፈተኑ፡ ብዘይ ሓገዝ ኣምላኽ ንምድሪ ጽቡቕ ገይሮም ኬመሓድርዋ ኣይክእሉን እዮም።
የሆዋ ንዕኡ ኽንፈልጦን ገዛኢና ኪኸውን ክንመርጾን ዜኽእለና ግዜ ብምሃብ ይዕገሰና ኣሎ።
የሆዋ ብየሱስ ኣቢሉ ነቲ ሰይጣን ዘስዓቦ ጕድኣት ኬወግዶ እዩ።
4 ነቲ ናይ ምምራጽ ናጽነትካ ንየሆዋ ንምግልጋል ተጠቐመሉ
“ወደየ፡ ነቲ ዜባጭወለይ ምላሽ ምሃቡ ክኽእልሲ፡ ጥበበኛ ኹን።”—ምሳሌ 27:11
የሆዋ ኸነገልግሎ ዘየገድደና ስለምንታይ እዩ፧
እንስሳታት ብባህረት እዮም ዚነብሩ፣ የሆዋ ግና ንዓና ናይ ምምራጽ ናጽነት ሂቡና እዩ። ንዕኡ ንምግልጋል ባዕልና ኽንውስን ንኽእል ኢና።
የሆዋ ብፍቕሪ ተደሪኽና ኸነገልግሎ እዩ ዚደልየና።


text:
1ናብ ኢጣልያ ብመርከብ ክንከይድ ምስ ተወሰነ ንጳውሎስን ንኻልኦት እሱራትን ነቲ ኣብ ሠራዊት ቄሣር ሓለቓ ሚእቲ ዝኾነ ዩልዮስ ዝስሙ ኣመኃላለፍዎም። 2ናብ ሃገር እስያ ዝነቐለት ካብ ኣድራሚጢስ ዝመጸት መርከብ ጌርና ጕዕዞና ጀመርና። ኣብ ተሰሎንቄ ዝነብር ኣርስጣርኮስ ዝተብሃለ መቄዶንያዊ ድማ ምሳና ኸደ። 3ብጽባሒቱ ኣብ ሲዶና በጻሕና፤ ዩልዮስ ከዓ ንጳውሎስ ራህረሀሉ ናብ ፈተውቱ ኽበጽሕ እሞ ካብኣቶም ሓገዝ ክረክብውን ፈቐደሉ። 4ካብኣ ተልዒልና ኸዓ ንፋስ ብቕድሜና ስለ ዝኾነ ንቆጵሮስ ከውሊ ጌርና ኃለፍና። 5ኣብ ጥቓ ቂልቅያን ጵምፍልያን ዘሎ ባሕሪ ኃሊፍና ናብታ ኣብ ሃገር ሉቅያ እትርከብ ሙራ ናብ እትበሃል ወደብ ኣተና። 6እቲ ሓለቓ ሚእቲ ኣብኣ ናብ ኢጣልያ እትኸይድ ናይ እስክንድርያ መርከብ ረኸበ እሞ ናብኣ ኣደየበና። 7እታ መርከብ ብዙኅ መዓልቲ ሰለይ እናበለት ትጐዓዝ ነበረት፤ ብጭንቂ ድማ ኣብ ማዕዶ ቀኒዶስ በጻሕና፤ ናብኣ ኸይንቐርብ ንፋስ ምስ ከልከለና ኸዓ ንቀርጤስ ከውልና ጌርና ብማዕዶ ሰልሙና ኃለፍና። 8ብብዙኅ ጭንቂ ጸግዒ ጸግዒ ምስ ኃለፍና ኣብ ጥቓ ኸተማ ላስያ እትርከብ ጽብቕቲ ወደብ ናብ እትብሃል በጻሕና። 9ከምዙይ ኢሉውን ብዙኅ ጊዜ ኃለፈ እቲ መዓልቲ ጾም ኣይሁድ ምስ ኃለፈ ብባሕሪ ምጕዓዝ ዘጸግመሉ ወርኃት ስለ ዝኾነ ጳውሎስ ከዓ፦ 10ኣቱም ሰባት ስምዑ ኒ ጕዕዞና ንመርከብን ፅዕነትን ጥራሕ ዘይኮነስ ንሕይወትና ብዙኅ ጥፍኣትን ጕድኣትን ከም ዘስዕብ ይረአየኒ ኣሎ ኢሉ መኸሮም። 11እቲ ሓለቓ ሚእቲ ግና ካብቲ ጳውሎስ ዝተዛረቦ ዘረባ ነቲ መራሒ መርከብን ነቲ ዋናኡን ኣብሊጹ የኣምን ነበረ። 12ኣብቲ ወደብ ክረምቲ ክኸርሙሉ ዘይምቾ ስለ ዝነበረ መብዛኅትኦም ካብኡ ኽወፁ እንተ ተኻኢልዎም ከዓ ኣብ ፊንቄ ክኸርሙ መኸሩ። ንሳ እታ ናብ ደቡባዊ ምዕራብን ሰሜናዊ ምዕራብን ኣቢላ እትርኢ ናይ ቀርጤስ ወደብ ነበረት። 13ንፋስ ደቡብ ምስ ነፈሰ ኸዓ ከም ሓሳቦም ዝኾነሎም መሲልዎም መልህቅ ኣልዒሎም ብጸግዒ ቀርጤስ ኃለፉ። 14ሽዑ ኸዓ ብዙኅ እንተይደንጐየ ሰሜናዊ ምብራቕ› ዝበሃል ህቦብላ ንፋስ ካብታ ደሴት ተልዓለ። 15ነታ መርከብ ደፊኡ ምስ ወሰዳ ኸዓ ንሳ ነቲ ንፋስ ክትቃወሞ ስለ ዘይከኣለት ናብ ዝኸደት ትኪድ ኢልና ኃደግናያ። 16ኣብ ከውሊ እታ ከላውዳ እትበሃል ደሴት ምስ በጻሕና ድማ ብብዙኅ ጭንቂ ንጃልባ እታ መርከብ ክነድኅና ኸኣልና። 17ነታ ጃልባ ስሒቦም ምሰውጽእዋ ነታ መርከብ ብታሕቲ ብገመድ ኣሰርዋ። ኣብ ድበት ሑፃ ናብ ሱርቱስ ከይወድቁ ፈሪኆም ድማ ነቲ ጋንጽላ ጠቕሊሎም ብንፋስ ክትከይድ ኃደግዋ። 18ንጽባሒቱ ማዕበል እናበርትዐና ምስ ከደ ድማ ካብቲ ፅዕነት ናብ ባሕሪ ኽድርብዩ ጀመሩ። 19ብሣልሰይቲ መዓልቲ ድማ ነቲ መሣርሒ መርከብ በእዳዎም እናልዓሉ ደርበይዎ። 20ብዙኅ መዓልቲ ፀሓይ ኮነ ከዋኽብቲ እንተይረአና ቐኒና እቲ ማዕበል እናበርትዐና ምስ ከደ ኸዓ ዂሉ ተስፋ ድኅነት ሕይወትና ፈጺምና ቐበጽናዮ። 21እኽሊ እንተይጠዓሙ ብዙኅ መዓልቲ ምስ ገበሩ ጳውሎስ ኣብ ማእኸል ደው ኢሉ ኣቱም ኣኅዋተይ ምኽረይ ሰሚዕኹምኒ እንተ ትኾኑ ኔርኩም ካብ ቀርጤስውን እንተዘይትወፁ እዝ መከራን ጕድኣትን ኣይምረኸበኩምን ነይሩ። 22ሕዚ ድማ ብዘይ እታ መርከብ ካባና ሓደኳ ኣይጕዳእን እሞ ኣይትፍርኁ እብለኩም ኣለኹ። 23በዛ ለይቲ እዚኣ መልኣኽ ናይቲ ኣነ ናቱ ዝኾንኩን ዘገልግሎን እግዚኣብሔር ኣብ ቅድመይ ቆይሙ 24ጳውሎስ ኣብ ቅድሚ ቄሣር ደው ክትብል ኢኻ፤ እንሆ ነቶም ምሳኻ ዝጐዓዙ ዂላቶምውን እግዚኣብሔር ሂቡካ ኣሎ እሞ ኣይትፍራኅ› በለኒ። 25ሕዝውን ኣቱም ሰባት ኣይዞኹም ኣነ ኸዓ ኸምቲ ንሱ ዝነገረኒ ኸም ዝኸውን ንእግዚኣብሔር አኣምኖ እየሞ። 26እንተኾነ ናብ ሓንቲ ደሴት ክንበጽሕ ኣለና በሎም። 27ኣብ መበል ዓሠርተ ኣርባዕተ ለይቲ ኣብ ባሕሪ ኣድርያ ንፋስ እናኣጋፍዐና ኽንከይድ እንተለና እቶም መርከበኛታት ኣብ ፍርቂ ለይቲ ናብ ምድሪ ዝቐረቡ መሰሎም። 28ሽዑ መለክዒ እንተውረዱ ኣርብዓ ሜትር ኮይኑ ረኸብዎ። ካብኡ ቑሩብ ኅልፍ ኢሎም ከዓ ኻልኣይ መለክዒ ኣውረዱ እሞ ሠላሳ ሜትር ኮይኑ ረኸብዎ። 29ምስ ከውሒ ኸይላተሙ ፈሪኆም ከዓ ብወገን ድኅሪት እታ መርከብ ኣርባዕተ መልህቅ ኣውረዱ፤ ክወግሐሎም ድማ ጸለዩ። 30እቶም መርከበኛታት ድማ ካብታ መርከብ ክሃድሙ ደልዮም ብወገን ቅድሚታ መልህቅ ከም ዘውርዱ መሲሎም ነታ ጃልባ ናብ ባሕሪ ኣውረድዋ። 31ጳውሎስ ከዓ ነቲ ሓለቓ ሚእትን ነቶም ወታደራትን እዚኣቶም ኣብ መርከብ እንተዘይጸኒሖም ንስኻትኩም ክትድኅኑ ኣይትኽእሉን ኢኹም በሎም። 32ሽዑ እቶም ወታደራት መእሰር እታ ጃልባ በቲኾም ክትወድቕ ኃደግዋ። 33ምስ ወግሐ ጳውሎስ እናተጸበኹም እኽሊ ካብ ዘይትጥዕሙ ሎሚ ዓሠርተ ኣርባዕተ መዓልትኹም እዩ እሞ እንጀራ ብልዑ ኢሉ ንዂሎም ለመኖም። 34 እምበኣርከስ ካባኻትኩም ናይ ሓደ ፀጕሪ ርእሱ እኳ ኣይትጠፍእን እያ እሞ ብሕይወት ምእንቲ ኽትጸንሑ ክትበልዑ እልምነኩም ኣለኹ በሎም። 35እዙይ ምስ በለ እንጀራ ኣልዒሉ ኣብ ቅድሚ ዂላቶም ንኣምላኽ ኣመስገነ ቈሪሱ ድማ ኽበልዕ ጀመረ። 36ኲላቶም ከዓ ተጸናንዑ እንጀራውን በልዑ ። 37ኣብታ መርከብ ዝነበርና ዂላትና ኽልተ ሚእትን ሰብዓን ሽዱሽተን ሰባት ነበርና። 38በሊዖም ምስ ጸገቡ ኸዓ ነቲ ሥርናይ ናብ ባሕሪ ደርብዮም ነታ መርከብ ኣቓለሉላ። 39ምስ ወግሐ ነቲ ምድሪ ምልላዩ ሰኣኑ፤ ኣማዕድዮም ግና ገምገም ዘለዎ ልሳን ባሕሪ ረአዩ እሞ እንተተኽኢልዎምስ ነታ መርከብ ናብኡ ኸብጽሕዋ ደለዩ። 40ነቲ መልህቅ ፈቲሖም ከዓ ናብ ባሕሪ ደርበይዎ፤ ሽዑ ነቲ መእሰር ስካን ፈትሕዎ፤ ነቲ ንእሽቶይ ጋንጽላ ንንፋስ ገቲሮምውን ናብቲ ገምገም ገጾም ከዱ። 41ኣብ ሓደ ልሳን ምድሪ ምስ በጽሑ ኸዓ እታ መርከብ ብወገን ቅድሚታ ኣብ ምድሪ ተሸኽለት እሞ ዘይትንቕነቕ ኮነት፤ ብድኅሪኣ ኸዓ ማዕበል በርቲዑ ዋ ተሰብረት። 42እቶም እሱራት ምእንቲ ሓሚሶም ከየምልጡ እቶም ወታደራት ነቶም እሱራት ክቐትልዎም ተማኸሩ። 43እቲ ሓለቓ ሚእቲ ግና ንጳውሎስ ከድኅኖ ስለ ዝደለየ ነቲ ምኽሮም ኣይተቐበሎን እኳ ድኣ ነቶም ምሕማስ ዝኽእሉ ሓሚሶም ናብ ምድሪ ኽወፁ ኣዘዘ። 44ነቶም ዝተረፉ ኸዓ ገሊኦም ብሉሕ ገሊኦምውን ብስባር እታ መርከብ ክወፁ ኣዘዘ። በዝ ኸምዙይ ኲላቶም ድኂኖም ናብ ምድሪ በጽሑ።
Copyright
Learn More


text:
``ዘተ ብሓባር ናይ ምሕሳብ ጥበብ ኢዩ።`` ዊልያም ኣይዛክስ(MIT)
*********
“ዕዉት ምኣዲ ዘተ ምስ ኣሳለጥቲ ዓለምለኻዊ ተበግሶ ኤርትራውያን ንምድንፋዕ ህዝባዊ ምንቅስቓስ!
ሓምለ (July) 15: 2016
*********
ዝኸበርኩም ኣብ መላእ ዓለም እትርከቡ ደለይቲ ፍትሒ ኤርትራውያን፡-
ብመሰረት`ቲ ኣቐዲምና ኣብ ኣሰናን ኣዝማሪኖን ዘርጊሕናዮ ዝነበርና ናይ ምኣዲ ዘተ ዕደመ፡
ኣብ ዕለት ሓምለ 9፡ 2016 ኣብ ቦስቶንን ከባብን ናይ ዘካየድናዮ ምኣዲ ዘተ ሓፈሻዊ ጸብጻብ ነቕርበልኩም። ድኻሞም ከይጸብጸቡ፡ ንዕድመና እኽቢሮም ዝመጹ ኣጋይሽና - ኣሳለጥቲ ዓለምለኻዊ ተበግሶ ኤርትራውያን ንምድንፋዕ ህዝባዊ ምንቅስቓስ - ክብርትን ክቡራትን - ወ/ሮ ተኽኣ ዮውሃንስን፣ ፕሮፈሶር ኣርኣያ ደበሳይን፣ ኣቶ ተወልደ ስእላይን ኢዮም ነይሮም።
ኣጋይሽና ካብቲ ናይ መደብ ጊዜ ቅልጥፍ ኢሎም ስለ ዝመዙ ምስ ዝጸንሑ ተሳተፍቲ ናይ ምልላይን ዕላልን ዕድል ብምርካቡ፡ ነት መደብ ዘተ ፍዅስ ዝበለ መንፈስ ከስርጸሉ ክኢሉ`ዩ። ናብ ቀንዲ ኣርእስቲ ዘተ ቅድሚ ምእታው፡ ኣጋይሽና ኣገዳስነትን ኣድላይነትን ምቛም ማእከላት ማሕበረ ኮም ኤርትራውያን ንኹሉ ርዱእ ምዃኑ ብምጥቃስ፡ ኣብ ቦስቶንን ከባቢኡን እንርከብ ኤርትራውያን ነዚ ተኣኪብናሉ ዘለና ማእከል ማሕበረ ኮም ከነቕውምን ከነካይድን ምኽኣልና ዘሕብን ስራሕ ምዃኑ ሞራል ዝህብ ርእይቶ ኣስኒቕሙና።
ከምቲ ኣብ ሰነ 23፡ 2016 ካብ ኤውሮጳ ልዕሊ 10 ሽሕ ኤርትራውያን ኣብ ጀነቫ ዘካየዱዎ ሰላማዊ ሰልፊ ንፍትሒ፡ ከምኡ`ውን ኣብ እስራኤልን ኢትዮጵያን ዝተራእየ ምብርባር ቃልሲ፡ ምስ ተበተነ ንኸይዝሕል ኣብ ዘዝነብረሉ ከባቢታት ተጠርኒፉ ምቓጻሉ ኣድላይነቱ ን ኣብ ምሉእ ዓለም ዘሎ ኤርትራዊ ዝምልከት ምዃኑ`ውን እዚ ኣብ ቦስቶን ዝተኻየደ ዘተ ዝሕብሮ መንፈስ ኢዩ።
ኣጋይሽና በብወገኖም፡ ናይቲ ምሸት ኣርእስቲ ዘተ ዘተኲረሉ፡ ብመሰረቱ ሃገርና ካብዚ ኣትያቶ ዘላ ከቢድ ዓዘቕቲ ነጻ ንምውጻእ ዝዓለመ፡ ብባህሪኡን ትሕዝቶኡን ውጹእ ኣካል ናይ ፖለቲካዊ ምንቅስቅስ ኾይኑ፡ ሃገርና ንምድሓን ናይ ኩላትና ኤርትራውያን ሓላፍነት ምዃኑ ጸቒጦሙሉ። ልክዕ፡ እቲ ሎሚ እንዝትየሉ ኣርእስቲ ሓዲስ ዘይኮነ፡ ብፍላይ ብሰሪ`ቲ ንዓለም ዘናወጸ ናይ ላምፓዱሳ ህልቂት ኤርትራውያን ኣደታት ምስ ቆልዑን ህጻውንትን ደቀንን፡ መንእሰያትን ዝሰዓበ፡ ነፍሲሄር ዶክተር ተወልደ ተስፋማርያም (ወዲ ቫካሮ) ኣብ ሓጺር ጊዜ ውዕዉዕ ጐስጓስ ኣብ አውሮጳን ኣመሪካን ብምክያድ፡ ኤርትራዊ ኣብ ዘዘሎዎ ተወዲቡ ኪቃለስ ከም ዝግባእ መልእኽቱ ኣመሓላሊፉ`ዩ።
ዓለምለኻዊ ተበግሶ ኸኣ በዚ መንፈስ`ዚ ተደሪኹ፡ ስቓይ ህዝቢ ኤርትራ ብዝተኻእለ መጠን ኣብ ዝሓጸረ ግዜ ንኸኸትም፡ ኤርትራውያን ኣብ ዘዘሎናዮ ቦታ ብንጥፈት ክንዋሳእ መንገዲ ዝጸርግ ኣወዳድባ ምዃኑ ኣብሪሆም። ዕላማና ናይ ህዝቢ ኤርትራ ስቓይ ኣብ ዝሓጸረ ጊዜ ኣብ ምኽታሙ ክንሕግዞም ድኣ`ምበር፡ ናይ ውድባትን፡ ሰልፊታትን በርጌሳውያን(ሲቪካውያን) ማሕበራትን ጻዕሪ ከነዳኽም ኣይኮናን ኢሎም። ዓለምለኻዊ ተበግፍሶ ንስልጣን ዝወዳደር ኣካል ዘይኮነ፡ ካብ ታሕቲ ናብ ላዕሊ ናይ ዝካየድ ህዝባዊ ቃልሲ ዘሳልጥ(ዘሳሲ) ምንቅስቓስ ከም ዝኾነ ገሊጾም። ነዚ በብወገኑ ተጀሚሩ ዘሎ ተበግሶታት ምእንቲ ሸቶኡ ክወቅዕ፡ ንናይ ኩላትና ምንቅስቓሳት ዝጥርንፍ፡ ካብ ህዝቢ ብህዝቢ ንህዝቢ ዝተላዕለ ባዕልና ንመርጾን ምሉእ ድጋፍና እንህቦን መሪሕነት ክህልወና፡ ግዜ ዘይህብን ይጽንሓለይ ዘይበሃል ኣገዳስን ህጹጽን ጉዳይ ምዃኑ ጸቒጦም ተዛሪቦሙሉ።
ንኣብ ወጻኢ ሃገራት ፋሕ ኢልና እንርከብ ኤርትራውያን ዝጥርንፈናን ዝመርሓናን ዓለምለኻዊ መሪሕነት ጊዜኡ ዝሓለፎ ኣገዳሲ ዕማም ኢዩ ብምባል፣ እዚ ብህዝቢ ዝተመርጸን ምሉእ ናይ ህዝቢ ድጋፍ ዘለዎን ሕጋዊ መሪሕነት ክመጸሉ ዝኽእል ኣገባብን ብኸመይ ኪዕወት ከም ዝኽእልን፡ ዘጋጥሙ ዕንቅፋታት ብኸመይ ክስገሩ ከም ዝኽእሉን፡ ሕመረት ናይዚ ምሸት ዘተና ምኻኑን፡ ሓሳባቶም ከካፍሉናን፡ ካባታትና ከኣ ሓሳባት፡ ምዕዶን ለበዋታትን ክሰምዑ ቅሩባት ምዃኖም ገሊጾም።
ንኣገዳስነት ናይ ዓለምለኻዊ መሪሕነት ኤርትራውያን ብዝምልከት፡ ቀንዲ ጠንቂ ናይቲ ኣብ ሃገርና ኩላትና እንደልዮ ለውጢ ከነምጽእ ዘየኽኣለና ተጠርኒፍና ክንቀሳቕስ ብዘይ ምኽኣልና ምዃኑ ገሊጾም። ሕጋዊ ቅቡልነትን መዝነትን ዝሽከም መሪሕነት ንምምራጽ መጀመርታ ብደረጃ ከተማታት ኣብ ዝተፋላለያ ሃገራት ዓለም እንርከብ ኤርትራውያን ኣብ ነንቕመጦ ከተማታት ተወዲብና ብዲሞክራስያዊ ኣገባባት ኩሎም ነቶም ኣብቲ ከባቢ እንነብር ኤርትራውያን ዝውክል መሪሕነት ክንመርጽ ከም ዝባእ ብዝርዝር ገሊጾም። - ኣብዚ ዝግበር ናይ ሓደ ከባቢ መራሕቲ ምምራጽ መስርሕ ኩሉ ኣብቲ ከባቢ ዝርከብ ኤርትራዊ ዝሳተፎ ንክኸውን ዓቢ ጎስጓስን ጻዕርን ክካየድ ይግባእ። ብፍላይ ከኣ ነቶም ናይ መርበብ ሓበሬታን ራድዮን ዘይጥቀሙ ዜጋታት ንምዕዳም ዕቱብ ዝኾነ ጽዕሪ ክካየድ ኣለዎ። ከከም ኣድላይነቱ ብዓረብ፡ እንግሊዝ፡ ትግረ፡ ትግርኛን ዝኣመሰሉ ዝተፈላለዩ ቛንቋታት ተጠቒምና፡ ንኹሎም ኣብቲ ከባቢ ዝርከቡ ኤርትራውያን ክንዕድምን፡ ኣገዳስነት ናይ ተሳታፍነቶም ክንገልጸሎም ከነረደኦምን ይግባእ - ኢሎም።
ቀጺሎም፡ ኣብ በብሃገሩ ዝርከቡ ኤርትራውያን ከምዚ ኣብ ላዕሊ ዝተገልጸ ሓባራውን ዲሞክራስያውን መንገዲ በብዘለዉዎ መራሕቶም ምስ መረጹ፡ ቀጺሉ ዘሎ ዕማም ወከልቲ ከተማታት/ከባቢታት ናይ ነፍሲ ወከፍ ሃገር ተኣኪቦም ብደረጃ ሃገር መራሕቶም ምምራጽ እዩ። ስዒቡ፡ ንኣብነት፡ ኣብ ኩለን ሃገራት ኤውሮጳ ዝተመርጹ መራሕቲ ሕጋዊ ተቐባልነት ዘለዎ መሪሕነት ኤርትራውያን ኣብ ክፍለዓለም ኤውሮጳ ይመርጹ። ብተመሳሳሊ ኣገባብ፡ ኣብ ኩሉ ኩርንዓት ዓለም ዝርከቡ ኤርትራውያን ነቲ ዝርከብዎ ሃገር ሕጋዊ ተቐባልነት ዘለዎም መራሕቶም ይመርጹ -ኢሎም።
ኣብ መወዳእታ ወከልቲ ምንቅስቓስ ኤርትራውያን ኣብ ኤውሮጳ፡ ሰሜን ኣሜርካ፡ ማእከላይ ምብራቕ፡ ኤስያ፡ ኣውስትራልያ፡ ኣፍሪቃን ደቡብ ኣሚርካን ኣባላት መሪሕነት ዓለምለኻዊ ምንቅስቓስ ኤርትራውያን ይመርጹ።
ንሓላፍነት ናይ ዓለምለኻዊ መሪሕነት ኤርትራውያን ኣብ ውጻኢ ሃገራት ብዝምልከት ዝሃቡዎ መግለጺ ከምዚ ይብል፡- ሓላፍነት ናይ ዓለምለኻዊ መሪሕነት፡ ምስ ፖለቲካውያን ናይ ተቓውሞ ውድባት፡ ብምስጢር ከኣ ምስ ኣብ ውሽጢ ሃገር ዘለዉ ደለይቲ ፍትሒ ብምምይያጥ፡ ከምኡ`ውን ካልኦት ኣድማዕቲ ዲፕሎማስያዊ ዝምድናታት ብምጥቃም፡ ማሕበረሰብ ዓለም ኣብ ልዕሊ እዚ ጨቋኒ ስርዓት ከቢድ ጽቕጢ ክገብር ድፍኢታት ገይሩ፡ ን ዘድሊ መሰረታዊ ለውጢ ንምምጻእ ይጽዕር። ብተወሳኺ ፡ ብ ዓለምለኻዊ ተበግሶ ዝቖመ ጉጅለ መጽናዕቲ ኣድላዩ ምርምርን መጽናዕትን ብምክያድ ጠቐምቲ ዝተባህሉ ምኽሪ- ሓዘል ጽሑፋት ብምቕራብ ክተሓጋግዝ ትጽቢት ኣሎ። ዓለምለኻዊ መሪሕነት ብስም ኩላትና ኣብ ሕቡራት መንግስታት ዓለም ይኹን ሕብረት ኣፍሪቃ ብዛዕባ ጉዳይ ህዝቢ ኤርትራ ክጣበቕን ክማጎትን ትጽቢት ናይቲ ዝመረጾ ህዝቢ ክኸውን ናይ ግድን እዩ። ብመንገዲ ሰፊሕ ዲፕሎማስያዊ ዘመተ (lobbying) ሓገዝ ናይ ኩሎም ዓቕሚ ዘለዎም ውዱባትን ሃገራትን ብስም ኣብ ወጻኢ እንርከብ ኤርትራውያን ኣብ ምሕታትን ምውሓስን ኣድማዒ ተራ ከም ዝጻወት`ውን ነኣምን - ብምባል መግለጺኦም ዛዚሞም።
ድሕሪ`ዚ መድረኽ ንሕቶታትን ርእይቶታትን ተኸፊቱ፡ ብውዕዉዕ ተሳትፎ፡ ብዛዕባ ምስ ውድባትን፡ ሰልፊታትን፡ በርጌሳዊ ማሕበራትን፡ ብዛዕባ ዓለምለኻዊ ተበግሶ ምስ ዘለዋ ህዝባዊ ምንቅስቓሳት ሓቢሩ ንኽሰርሕ ዝገበሮ ጻዕርታት፣ ኪህሉ ዝኽእልን ዝግብኦን ናይ ስራሕ ዝምድናታት ንዝቐረበ ሰፊሕ ሕቶታት መልሲ ተዋሂቡ ተሳተፍቲ ምስ ዓገቡ፣ ጠቓሚ ርእይቶታት ድሕሪ ምቕባል፡ ብምዉቕ ምስጋና ነጋይሽ፡ መደብ ምኣዲ ዘተ ተዛዚሙ።
ስዉኣትና ብትንሳኤ ሓርነት ህዝቢ ይደበሱ!
ምልኪ ይፍረስ!
ግዝኣተ ሕጊ ይንገስ!!
እዚ ዝስዕብ ልቦና ኸኣ ኣብ ልብና የሕድሮ፡-
“I prefer to be a dreamer among the humblest, with visions to be realized, than lord among those without dreams and desires.” Khalil Gibran
“The optimist sees the rose and not its thorns; the pessimist stares at the thorns, oblivious of the rose.” Khalil Gibran
“Keep me away from the wisdom which does not cry, the philosophy which does not laugh and the greatness which does not bow before children.” Khalil Gibran


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
2 እምበኣር፡ ብክርስቶስ ገለ መተባብዒ፡ ወይስ ገለ መጸናንዒ ፍቕሪ፡ ወይስ ገለ ምክፋል መንፈስ፡ ወይስ ገለ ልባዊ ፍቕርን ርሕራሐን እንተሎ፡
2 ብሓንቲ ሓሳብ ብምዃንኩም፡ ብሓንቲ ፍቕሪ ብምህላውኩም፡ ምሉእ ብምሉእ ሓድነት ሃልዩኩም፡ ሓደ ሓሳብ ብምሕሳብኩም፡ ሓጐሰይ ምሉእ ግበርዎ።
3 ንህልኽ ወይ ንኽትንየቱ ኢልኩም ሓንቲ እኳ ኣይትግበሩ፣ ብትሕትና ግና ንኻልኦት ካብ ርእስኹም ኣብሊጽኩም ርኣዩ።
4 ንጥቕሚ ኻልኦት እውን እምበር፡ ንጥቕሚ ርእስኹም ጥራይ ኣይትጠምቱ።
5 እቲ ኣብ ክርስቶስ የሱስ ዝነበረ ሓሳብ፡ ኣባኻትኩም እውን ይሃሉ፣
6 ንሱ ብመልክዕ ኣምላኽ ክነሱ፡ ማዕረ ኣምላኽ ኪኸውን ኢሉ ኺምንዝዕ ኣይሓሰበን።
7 የግዳስ፡ ገዛእ ርእሱ ባዶ ገበረ፡ መልክዕ ባርያ ወሰደ፡ ሰብ እውን ኰነ።
8 ከም ሰብ ኰይኑ ምስ መጸ ድማ፡ ርእሱ ኣትሓተ፡ ክሳዕ ሞት፡ አረ ኽሳዕ ሞት ኣብ ጕንዲ ስቅያት እኳ ተኣዘዘ።
9 ስለዚ ኸኣ፡ ኣምላኽ ናብ ዝለዓለ ቦታ ልዕል ኣበሎ፡ ካብ ኵሉ ስም ልዕል ዝበለ ስም እውን ብለውሃት ሃቦ።
10 ከምኡ ዝገበረ፡ ኣብ ሰማያትን ኣብ ምድርን ኣብ ትሕቲ ምድርን ዘሎ ዅሉ ብርኪ ብስም የሱስ ምእንቲ ኺምብርከኽ፡
11 ኵሉ ልሳን እውን ንኽብሪ ኣቦና ኣምላኽ ኢሉ የሱስ ክርስቶስ ጐይታ ምዃኑ ምእንቲ ኺእመን እዩ።
12 ስለዚ፡ ፍቑራተየ፡ ከምቲ ምሳኻትኩም ከለኹ ጥራይ ዘይኰነስ፡ ሕጂ ምሳኻትኩም ከየለኹ እውን ብዝያዳ ዅሉ ሳዕ እተኣዘዝኩም፡ ብፍርሃትን ብምንቅጥቃጥን ድሕነትኩም ፈጽሙ።
13 ከመይሲ፡ እቲ ምእንቲ ፍታዉ ኢሉ፡ ንዓኻትኩም ድሌትን ንኽትገብሩ ዓቕምን ብምሃብ ዜበርትዓኩም ኣምላኽ እዩ።
14 ንዅሉ ብዘይ ምጕርምራምን ብዘይ ክርክርን ግበርዎ፣
15 ከምኡ እትገብሩ ኸኣ፡ ኣብ መንጎ እዚ ቔናንን ጠዋይን ወለዶ እዚ፡ መንቅብ ዘይብሎምን ገርህታትን ኣበር ዘይብሎም ውሉዳት ኣምላኽ ኴንኩም፡ ከም ብርሃናት ኣብ ዓለም እትበርሁ ምእንቲ ኽትኰኑ እዩ።
16 በታ መዓልቲ ክርስቶስ ንኸንቱ ኸም ዘይጐየኹ ወይስ ንኸንቱ ኸም ዘይጸዓርኩ ፈሊጠ መፈስሂ ምእንቲ ኽረክብ፡ ነቲ ቓል ህይወት ኣጽኒዕኩም ሓዝዎ።
17 ግናኸ፡ ኣብቲ ብእምነትኩም ተደሪኽኩም እትገብርዎ መስዋእትን ኣገልግሎትን ከም መስዋእቲ መስተ እክዖ እኳ እንተ ኣለኹ፡ ባህ ይብለንን ምስ ኵላትኩም እሕጐስን እየ።
18 ንስኻትኩም ድማ ከምኡ ባህ ይበልኩምን ምሳይ ተሓጐሱን።
19 ብዛዕባኹም ሰሚዐ ምእንቲ ኽተባባዕ ከኣ፡ ንጢሞቴዎስ ቀልጢፈ ኽልእከልኩም ብጐይታና የሱስ ተስፋ ገይረ ኣለኹ።
20 ብዛዕባኹም ናይ ሓቂ ዚሓልስ፡ ካልእ ከምኡ የብለይን።
21 ከመይሲ፡ ኵላቶም ናይ ርእሶም ጥቕሚ እዮም ዚደልዩ እምበር፡ ናይ ክርስቶስ የሱስ ኣይኰነን።
22 ግናኸ፡ ከምቲ ውሉድ ንኣቦኡ ዚዀኖ ዀይኑ፡ ነቲ ብስራት ብምግልጋል፡ ብዛዕባ ርእሱ ዘቕረቦ መርትዖ ትፈልጡ ኢኹም።
23 እምበኣር፡ ኵነታተይ ምስ ረኣኹ፡ ቀልጢፈ ንዕኡ ኽልእከልኩም ተስፋ እገብር ኣለኹ።
24 ኣነ ባዕለይ እውን ቀልጢፈ ኸም ዝመጽእ፡ ብጐይታ እተኣማመን እየ።
25 ንሕጂ ግና ነቲ ሓወይን መዓይይተይን ብጻየይ ወተሃደርን ዝዀነ፡ ብዜድልየኒ ዘበለ ኼገልግለኒ ኸኣ ዝለኣኽኩምዎ ኤጳፍሮዲጦስ ክልእከልኩም ኣድላዪ ዀይኑ ረኺበዮ ኣለኹ።
26 ምኽንያቱ፡ ንሱ ንዅላትኩም ኪርእየኩም ናፊቑ ኣሎ፡ ምሕማሙ ብምስማዕኩም ከኣ ተጨኒቑ ኣሎ።
27 አረ ሓሚሙስ ናብ ሞት ቀሪቡ ነይሩ እዩ፣ ኣምላኽ ግና ምሒርዎ፣ ሓዘን ኣብ ልዕሊ ሓዘን ምእንቲ ኸይውሰኸኒ፡ ንዓይ እውን እምበር፡ ንዕኡ ጥራይ ኣይኰነን ዝመሓሮ።
28 ስለዚ፡ ምስ ረኣኹምዎ፡ ከም ብሓድሽ ምእንቲ ኽትሕጐሱ፡ ኣነ እውን ጭንቀተይ ምእንቲ ኪቐልለለይ፡ ተቐላጢፈ እልእኮ ኣለኹ።
29 እምበኣር፡ ብዅሉ ሓጐስ ብጐይታ ተቐበልዎ፣ ነዞም ከምዚኣቶም ዝኣመሰሉ ኸኣ ኣኽብርዎም፣
30 ከመይሲ፡ ንሱ ነቲ ንስኻትኩም ኣብዚ ብዘይምህላውኩም ዝጐደለኒ ኣገልግሎት ምእንቲ ኺምልእ ኢሉ፡ ስለ ዕዮ ጐይታ ነፍሱ ቐቢጹ፡ ናብ ሞት ቀሪቡ ነበረ።
ልኣኽ
ልኣኽ
ፊልጲ 2
መጽሓፍ ቅዱስ—ትርጕም ሓዳስ ዓለም (ማቴዎስ–ራእይ)
https://www.jw.org/finder?docid=1011452&Book=50&Chapter=2&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D50%26Chapter%3D2%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ናብ ጻድቃን ክንጽሊ ይግባእ ድዩ፧
መን ካባና እዩ እሞ፡ ጭንቀት ኣጋጢምዎስ፡ ካብ ካልኦት ሓገዝ ኪረክብ ዘይደሊ፧ ነቲ ጠንቂ ጭንቀትና ዝዀነ ነገር ኣብ ግምት ብምእታው፡ ብዝያዳ ንሓደ ደንጋጽን ከምቲ ናትና ዓይነት ተመክሮ ዘሕለፈን ፈታዊ ኸም እንመርጽ ፍሉጥ እዩ። ድንጋጽን ተመክሮን ዘለዎ ፈታዊ፡ ብሓቂ ተባሃጊ እዩ።
ገሊኦም ሰባት ብዛዕባ ጸሎት እውን ከምኡ ይስምዖም ይኸውን። ናብቲ ኻባታቶም ጸብለል ዝበለን ዜፍርህን ኰይኑ ዚስምዖም ኣምላኽ ዘይኰነስ፡ ናብ ሓደ ኻብቶም ጻድቃን ወይ ቅዱሳን ኪቐርቡ ብዝያዳ ይፈዅሶም። እዞም ሰባት እዚኦም፡ ‘እቶም ኣብ ደቂ ሰብ ልሙድ ዝዀነ ፈተናታትን ጸገማትን ዘሕለፉ ጻድቃን ዝያዳ ኺድንግጹ ይኽእሉ እዮም’ ዚብል ምኽንያት ይህቡ። ንኣብነት፡ ሓደ ኣዝዩ ኣገዳሲ ነገር ዝጠፍኦም ሰባት ናብቲ ንዝጠፍአ ወይ ንእተሰርቀ ነገራት ከም ዚሕሉ ብልምዲ ዚእመነሉ “ቕዱስ” ኣንቶኒ ብዓል ፓድዋ ኪቐርቡ ይመርጹ። ንሓደ ዝሓመመ እንስሳ ኺጽልዩሉ እንተ ደለዮም፡ ነቲ “ቕዱስ” ፍራንሲስ ብዓል ኣሲሲ ይመርጹ፣ ተስፋ ኪቘርጹ ኸለዉ ድማ ናብ “ቅዱስ” ይሁዳ ታዴዎስ ኪጽልዩ ይመርጹ።
ይኹን እምበር፡ ብመሰረት ቅዱሳት ጽሑፋት ናብ ጻድቃን ወይ ቅዱሳን ምጽላይ ግቡእ እንተ ዀይኑ፡ ብኸመይ ርግጸኛታት ክንከውን ንኽእል፧ ጸሎትና ናብ ኣምላኽ ዚቐርብ ብምዃኑ፡ መልሲ እቲ፡ ‘ኣምላኽ ንጸሎትና ይሰምዖ ድዩ፧’ ዚብል ሕቶ ኽንፈልጥ ከም እንደሊ ፍሉጥ እዩ። ብዘይካዚ፡ ‘ኣምላኽ ብዛዕባ እቲ ናብ ጻድቃን ዚቐርብ ጸሎት እንታይ ይስምዖ፧’ ኢልና ኽንሓትት እውን ኣይግባእንዶ፧
ናብ ጻድቃን ዚቐርብ ጸሎት—መጽሓፍ ቅዱስ ዚብሎ
እቲ ናብ ጻድቃን ናይ ምጽላይ ልማድ፡ ኣብቲ ጻድቃን ወይ ቅዱሳን ከም ዜማልዱ ዚገልጽ ሰረተ እምነት ቤተ ክርስትያን ካቶሊክ እተመሰረተ እዩ። እዚ ሰረተ እምነት እዚ፡ ብመሰረት ዘ ኒው ካቶሊክ ኢንሳይክሎፔድያ፡ “ብሓደ ጻድቕ ኣቢልካ ምሕረት ኣምላኽ ምልማን” ዚብል መሰረታዊ ሓሳብ እዩ ዘለዎ። ስለዚ፡ ናብ ጻድቃን ዚጽሊ ሰብ፡ ብኣተሓሳስባኡ እቶም ጻድቃን ኣብ ቅድሚ ኣምላኽ እተባረኹ ስለ ዝዀኑ፡ ብኣታቶም ኣቢሉ ፍሉይ ሞገስ ኪርከብ ተስፋ ይገብር እዩ።
መጽሓፍ ቅዱስ ከምዚ ዝኣመሰለ ትምህርቲ ይምህር ድዩ፧ ገሊኣቶም፡ ሃዋርያ ጳውሎስ ናብ ጻድቃን ንምጽላይ መሰረት ዚኸውን ሓሳብ፡ ኣብ ጽሑፋቱ ኸም ዘስፈረ ይገልጹ። ከም ኣብነት ዚጠቕስዎ ኸኣ፡ ነቲ፡ “ኣሕዋተየ፡ ምሳይ ኴንኩም ብጸሎት ክትጋደሉለይ፡ ብጐይታና የሱስ ክርስቶስን በታ ኻብ መንፈስ ዝዀነት ፍቕርን እምዕደኩም ኣለኹ” ብምባል ኣብ ሮሜ ንዝነበሩ ክርስትያናት ዝጸሓፎ መልእኽቲ እዩ። (ሮሜ 15:30) ጳውሎስ ንብጾቱ ክርስትያናት ንኣምላኽ ኬማልዱሉ ድዩ ዚሓቶም ነይሩ፧ ኣይፋሉን። ምምላድ እንተ ዜድሊ ነይሩስ፡ ንሳቶም ነቲ ሃዋርያ ክርስቶስ ዝነበረ ጳውሎስ ንኼማልደሎም ምሓተትዎ ነይሮም። ጳውሎስ ከምኡ ኺብል ከሎ፡ ንሓደ ክርስትያን ምእንታና ንኣምላኽ ኪጽልየልና ኽንሓትቶ ግቡእ ምዃኑ እዩ ዚገልጽ ነይሩ። ልማኖና ናብ ኣምላኽ ንኬቕርበልና ኢልና፡ ናብ ሓደ ኣብ ሰማይ ከም ዘሎ ጌርና እንሓስቦ ጻድቕ ክንጽሊ ግና ግቡእ ኣይኰነን። ስለምንታይ፧
ኣብቲ ሃዋርያ ዮሃንስ ዝጸሓፎ ወንጌል፡ የሱስ፡ “መገድን ሓቅን ህይወትን ኣነ እየ። ብዘይካ ብኣይ፡ ሓደ እኳ ናብ ኣቦ ዚመጽእ የልቦን” በለ። (ዮሃንስ 14:6) ብዘይካዚ፡ “እቲ ነቦ ብስመይ ዝለመንኩምዎ ዘበለ ኪህበኩም እዩ” በለ። (ዮሃንስ 15:16፡ ትርጕም 1990) ብቐጥታ ናብኡ ኽንጽሊ፡ ንሱ ኸኣ ኣብ ክንዳና ንኣምላኽ ከም ዚዛረበልና ኣይገለጸን። ኣብ ክንዳኡስ፡ ጸሎትና ምእንቲ ኺስማዕ፡ ብኻልእ ዘይኰነስ፡ ብእኡ ኣቢልና ጥራይ ናብ ኣምላኽ ክንጽሊ ኸም ዘሎና እዩ ገሊጹ።
የሱስ፡ ደቀ መዛሙርቱ ምጽላይ ኪምህሮም ምስ ሓተትዎ፡ ከምዚ በሎም፦ “ክትጽልዩ ኸለኹም፡ ከምዚ በሉ፦ ‘ኣቦና፡ ስምካ ይቀደስ።’” (ሉቃስ 11:2) እወ፡ ‘ክንጽሊ ኸለና፡’ ናብ የሱስ ወይ ናብ ማንም ካልእ ዘይኰነስ፡ ናብ ኣምላኽ ክንጽሊ ኣሎና። ብመሰረት እዚ ዘየማትእ ትምህርትታት የሱስ፡ ክንጽሊ ኸሎና ናብ ኣማላዲ ወይ ናብ ጻድቃን ዘይኰነስ፡ ብየሱስ ክርስቶስ ኣቢልና ናብ ኣምላኽ ጥራይ ክንጽሊ ኸም ዘሎና ኽንኣምንሲ ርትዓዊዶ ኣይኰነን።
ጸሎት ኣገዳሲ ኽፍሊ ኣምልኾና እዩ፣ ብጃካ ንኣምላኽ ንኻልእ ዝዀነ ይኹን ኣካል ምምላኽ ከኣ ምስ ትምህርትታት መጽሓፍ ቅዱስ ዚሰማማዕ ኣይኰነን። (ዮሃንስ 4:23, 24፣ ራእይ 19:9, 10) በዚ ምኽንያት እዚ ኸኣ ኢና ናብ ኣምላኽ ጥራይ ክንጽሊ ዘሎና።
ናብ ኣምላኽ ምቕራብ ኬፍርሃካ ይግባእዶ፧
የሱስ ኣብቲ ኣብ ከረን ዝሃቦ ስብከቱ፡ ብዛዕባ ሓደ ንኣቦኡ ዚብላዕ ኪህቦ ዝለመኖ ውሉድ ዚገልጽ ኣብነት ተጠቒሱ ኣሎ። ሓደ ኣቦ ንውሉዱ ኣብ ክንዲ እንጀራ፡ እምኒ ይህቦ ድዩ፧ ወይስ ኣብ ክንዲ ዓሳ፡ መርዛም ተመን ይህቦ ድዩ፧ (ማቴዎስ 7:9, 10) ሓደ ፈቃር ወላዲ ኸምዚ ኺገብር ዘይሕሰብ እዩ።
ሕጂ ኸኣ ነዚ ምሳሌ እዚ ኸም ወላዲ ዄንካ ሕሰበሉ። ውሉድካ ሓደ ዜገድሶ ነገር ኪሓትተካ ደልዩ ንበል። ምስኡ ዘሎካ ርክብ ተጠንቂቕካ ሒዝካዮ፡ ወትሩ ድማ ተቐራቢ ኢኻ። ኰይኑ ግና፡ ብእትህቦ ምላሽ ብዘይ ምኽንያት ብምፍራሁ ጥራይ፡ ናባኻ ቐሪቡ ንኺልምነሉ ንኻልእ ሰብ ይሓትት። ሽዑ እንታይ ምተሰምዓካ፧ ልማድ ገይርዎ፡ ወትሩ በቲ ኻልእ ሰብ ኣቢሉ ጥራይ እንተ ዚዛረበካ እሞ፡ ነዚ ልማድ እዚ ንኪቕጽሎ ድሌት ከም ዘለዎ ዚሕብር ነገራት እንተ ትርኢኸ፧ በቲ ኣካይዳኡ ምተሓጐስካዶ፧ ከም ዘይትሕጐስ ፍሉጥ እዩ። ፈቃራት ወለዲ፡ ደቆም ብቐጥታ ኪቐርብዎምን ዜድልዮም ዘበለ ኸይተሰከፉ ኺሓትዎምን እዮም ዚደልዩ።
የሱስ ነቶም ህዝቢ፡ ነቲ ኣብ ላዕሊ እተጠቕሰ ምሳሌኡ ኸምዚ ብምባል ኣብሪሁሎም ኣሎ፦ “እምበኣር፡ ንስኻትኩም እኩያት ክነስኹም፡ ንደቅኹም ብኸመይ ጽቡቕ ውህበት ከም እትህቡ ኻብ ፈለጥኩም፡ እቲ ኣብ ሰማያት ዘሎ ኣቦኹም ግዳ ንዚልምንዎ ኽንደይ ኣብዚሑ ጽቡቕ ዘይህቦም!” (ማቴዎስ 7:11) ሓደ ወላዲ ንውሉዱ ጽቡቕ ነገራት ኪህቦ ሃርር ይብል እዩ። እቲ ሰማያዊ ኣቦና እውን ንጸሎትና ኺሰምዖን ምላሽ ኪህበሉን ዝያዳ እዩ ሃረር ዚብል።
ኣምላኽ፡ ብናይ ብሕቲ ጕድለታትና ምኽንያት ጾር ኣብ ዝኸብደና እዋን እውን ከይተረፈ፡ ብቐጥታ ብጸሎት ክንቀርቦ ይደልየና እዩ። ንጸሎትና ኺሰምዑ ኢሉ፡ ንኻልኦት ኣይመደበልናን። መጽሓፍ ቅዱስ፡ “ጾርካ ናብ እግዚኣብሄር ደርብዮ፡ ንሱ ኺድግፈካ እዩ” ይብል። (መዝሙር 55:22) ምእንቲ ኼማልዱልና ኢልና ኣብ ጻድቃን ወይ ኣብ ቅዱሳን ወይ ኣብ ካልእ ዝዀነ ይኹን ኣካል ኣብ ክንዲ እንምርኰስ፡ ብዛዕባ የሆዋ ኣምላኽ ኣወንታዊ ኣመለኻኽታ ኸነማዕብል ኣሎና።
እቲ ሰማያዊ ኣቦና ብደረጃ ውልቀ ሰብ ይሓልየልና እዩ። ኣብ ጸገማትና ኺሕግዘና ይደሊ እዩ፣ ንኽንቀርቦ እውን ይዕድመና እዩ። (ያእቆብ 4:8) ነቲ ‘ጸሎት ዚሰምዕ’ ኣምላኽናን ኣቦናን ንኽንቀርቦ ኣጋጣሚ ስለ እተዋህበና፡ ኣዚና ሕጕሳት ኢና።—መዝሙር 65:2።